text:
ཀྲུང་གོ་ནི་མི་རིགས་མང་ཞིང་། སྐད་རིགས་མང་བ་དང་། ཡིག་རིགས་མང་བ་བཅས་ཀྱི་རྒྱལ་ཁབ་ཅིག་ཡིན། རྒྱལ་ཁབ་འདིར་མི་རིགས་གྲངས་ཉུང་༥༥ཡོད་པ་ལས་ཧུའེ་རིགས་དང་མན་ཇུ་རིགས་ཀྱིས་རྒྱ་ཡིག་སྤྱོད་བཞིན་ཡོད་པ་ཕུད། གཞན་པའི་མི་རིགས་༥༣གྱིས་རང་རང་གི་སྐད་ཆ་སྤྱོད་བཞིན་ཡོད་པ་དང་། བཅིངས་འགྲོལ་མ་བྱས་གོང་དུ་མི་རིགས་༢༡ལ་རང་རང་གི་ཡི་གེ་ཡོད་པ་ཡིན།
ཀྲུང་གོ་གསར་པ་དབུ་བརྙེས་རྗེས། ཀྲུང་གོའི་སྲིད་གཞུང་གིས་མི་སྟོང་ཕྲག་གཅིག་ཙམ་ཞུགས་པའི་མི་རིགས་སྐད་ཆའི་རྟོག་དཔྱོད་རུ་ཁག་ཤིག་བཙུགས་ཤིང་། རྒྱལ་ཡོངས་ཀྱི་ཞིང་ཆེན་༡༦དང་རང་སྐྱོང་ལྗོངས་བཅས་སུ་མི་རིགས་གྲངས་ཉུང་གི་སྐད་ཡིག་ལ་ཁྱབ་ཤིན་ཏུ་ཆེ་བའི་རྟོག་དཔྱོད་བྱས་པ་དང་། གྲངས་ཉུང་མི་རིགས་ཁག་ཚང་མའི་སྐད་ཡིག་གི་སྤྱི་ཁོག་གི་གནས་ཚུལ་ལ་རྒྱུས་ལོན་བྱས་ནས་ཁོང་དུ་ཆུད་པ་རེད། གནས་ཚུལ་འདི་རྒྱབ་རྟེན་དུ་བཅོལ་ཞིང་གནས་ཚུལ་ངོ་མ་གཞིར་བཞག་བྱས་ནས་མི་རིགས་འདྲ་མཉམ་ཡིན་པ་དངོས་སུ་མཚོན་པའི་མི་རིགས་གྲངས་ཉུང་གི་སྐད་ཡིག་གི་སྲིད་ཇུས་བཟོས་པ་རེད། དེའི་བརྗོད་བྱ་གཙོ་བོའི་ཁོངས་སུ་གཤམ་གསལ་གྱི་འདི་དག་གཏོགས་པ་ཡིན་ཏེ། ༡མི་རིགས་གྲངས་ཉུང་གིས་རང་མི་རིགས་ཀྱི་སྐད་དང་ཡི་གེ་བཀོལ་སྤྱོད་བྱས་ནས་དར་རྒྱས་གཏོང་བར་ཁག་ཐེག་བྱས་ཡོད།《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བཅའ་ཁྲིམས་》ཀྱི་དོན་ཚན་བཞི་པའི་ནང་དུ། མི་རིགས་ཁག་ཚང་མར་རང་མི་རིགས་ཀྱི་སྐད་དང་ཡི་གེ་བཀོལ་སྤྱོད་བྱེད་པ་དང་དར་རྒྱས་གཏོང་བའི་རང་དབང་ཡོད་ཅེས་གཏན་འབེབས་བྱས་ཡོད། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་རང་སྐྱོང་བཅའ་ཁྲིམས་》ཀྱི་དོན་ཚན་བཅུ་པའི་ནང་དུ། མི་རིགས་རང་སྐྱོང་ས་གནས་ཀྱི་རང་སྐྱོང་ལས་ཁུངས་དག་གིས་རང་ས་གནས་ཀྱི་མི་རིགས་ཁག་ཚང་མར་རང་མི་རིགས་ཀྱི་སྐད་དང་ཡི་གེ་བཀོལ་སྤྱོད་བྱེད་པ་དང་དར་རྒྱས་གཏོང་བའི་རང་དབང་ཡོད་པར་ཁག་ཐེག་བྱེད་དགོས་ཞེས་གཏན་འབེབས་བྱས་ཡོད། མི་རིགས་རང་སྐྱོང་ས་གནས་ཁ་ཤས་ཀྱི་རང་སྐྱོང་ལས་ཁུངས་དག་གིས་མི་རིགས་གྲངས་ཉུང་གི་སྐད་དང་ཡི་གེ་སྤྱོད་པར་འཚམ་པའི་ས་གནས་ཀྱི་ཆེད་དམིགས་ཁྲིམས་སྲོལ་བཟོས་ཡོད་པ་སྟེ། དཔེར་ན་བོད་རང་སྐྱོང་ལྗོངས་ཀྱིས་༡༩༨༨ལོར་《བོད་རང་སྐྱོང་ལྗོངས་ཀྱིས་བོད་ཀྱི་སྐད་ཡིག་ལ་སློབ་གཉེར་དང་བཀོལ་སྤྱོད་དར་རྒྱས་གཏོང་བ་བཅོས་བྱེད་དགོས་པའི་སྐོར་གྱི་གཏན་འབེབས་འགའ་〔ཚོད་ལྟའི་ཚུལ་གྱིས་ལག་བསྟར་བྱེད་པ་〕》ཞེས་པ་པར་དུ་བཏབ་ནས་བཀྲམས་པ་དང་ཞིན་ཅང་ཡུ་གུར་རིགས་རང་སྐྱོང་ལྗོངས་ཀྱིས་༡༩༩༣ལོར་《ཞིན་ཅང་ཡུ་གུར་རིགས་རང་སྐྱོང་ལྗོངས་ཀྱི་སྐད་དང་ཡི་གེའི་སྐོར་གྱི་ལས་ཀའི་སྲོལ་ཡིག་》བཟོས་པ་དང་།གཞན་ཡང་ནང་སོག་དང་ཡུན་ནན་སོགས་ཞིང་ཆེན་དང་ལྗོངས་རྣམས་ཀྱིས་ཀྱང་དེའི་རིགས་ཀྱི་ཁྲིམས་སྲོལ་བཟོས་པ་ལྟ་བུ་ཡིན།
༡ དེང་སྐབས་རྒྱལ་ཡོངས་མི་དམངས་འཐུས་མིའི་ཚོགས་ཆེན་དང་རྒྱལ་ཡོངས་ཆབ་སྲིད་གྲོས་མོལ་ཚོགས་འདུ་སོགས་རྒྱལ་ཁབ་ཀྱི་ཚོགས་ཆེན་གྱི་སྟེང་དུ་གྲངས་ཉུང་མི་རིགས་ཀྱི་སྐད་ཡིག་དེ་ཉིད་གྲོས་ཚོགས་སྤྱོད་པའི་སྐད་ཡིག་རུ་གཏན་ལ་ཕབ་ཡོད། འབྲེལ་ཡོད་ཀྱི་གཏན་འབེབས་ལྟར་ན།མི་རིགས་རང་སྐྱོང་ས་གནས་ཀྱིས་མི་རིགས་གྲང་ས་ཉུང་གི་སྐད་ཡིག་དང་རྒྱ་ཡིག་གཉིས་མཉམ་དུ་སྤྱོད་བཞིན་ཡོད་ཅིང་།མི་རིགས་གྲངས་ཉུང་ཁག་གིས་ཉིན་རྒྱུན་གྱི་འཚོ་བ་དང་། ཐོན་སྐྱེད་ངལ་རྩོལ། འཕྲིན་གཏོང་འབྲེལ་གཏུག སྤྱི་ཚོགས་འགྲོ་འོང་བྱེད་པ་ལ་སོགས་པའི་སྐབས་སུ་མི་རིགས་རང་གི་སྐད་རིགས་སྤྱོད་པ་གཙིགས་སུ་འཛིན་པར་ཁྲིམས་ཀྱིས་ཁག་ཐེག་བྱས་ཡོད།
༢ མི་རིགས་རང་སྐྱོང་ལས་ཁུངས་ཀྱིས་དབང་ཆ་ལག་ལེན་དུ་བསྟར་བའི་སྐབས་སུ་བཅའ་ཁྲིམས་ལྟར་མི་རིགས་ཀྱི་སྐད་དང་ཡི་གེ་སྤྱོད་བཞིན་ཡོད། མི་རིགས་རང་སྐྱོང་ས་གནས་ཀྱི་རང་སྐྱོང་ལས་ཁུངས་ཀྱིས་དབང་ཆ་ཉམས་སུ་བསྟར་བའི་སྐབས་སུ། མི་རིགས་རང་སྐྱོང་ས་གནས་ཀྱི་སྲོལ་ཡིག་ནང་དུ་བཀོད་པའི་གཏན་འབེབས་ལྟར། ས་དེ་གས་སྤྱི་ཁྱབ་ཏུ་སྤྱོད་པའི་སྐད་དང་ཡི་གེ་གཅིག་གམ་ཡང་ན་དུ་མ་ཞིག་བཀོལ་སྤྱོད་བྱེད་དུ་འཇུག་བཞིན་ཡོད། རང་སྐྱོང་ལས་ཁུངས་ཀྱིས་དེ་དང་མཉམ་དུ་ཐུན་མོང་དུ་སྤྱོད་པའི་སྐད་དང་ཡི་གེ་དུ་མ་ཞིག་བཀོལ་སྤྱོད་བྱེད་དུ་འཇུག་བཞིན་ཡོད། རང་སྐྱོང་ལས་ཁུངས་ཀྱིས་དེ་དང་མཉམ་དུ་ཐུན་མོང་དུ་སྤྱོད་པའི་སྐད་དང་ཡི་གེ་དུ་མ་ཞིག་སྤྱད་ནས་དབང་ཆ་ཉམས་སུ་བསྟར་བ་ཡིན་ན། ས་ཁོངས་རང་སྐྱོང་བྱས་པའི་མི་རིགས་དེའི་སྐད་དང་ཡི་གེ་གཙོ་བོ་ཉིད་དུ་བྱས་ནས་སྤྱད་ཆོག་པ་ཡིན། རང་སྐྱོང་ལྗོངས་དང་། རང་སྐྱོང་ཁུལ། རང་སྐྱོང་རྫོང་བཅས་ཀྱིས་ས་གནས་རང་གི་མི་རིགས་དེའི་སྐད་དང་ཡི་གེ་སྤྱད་ནས་འདེམས་བསྐོའི་ཡིག་ཆ་དང་། འདེམས་མིའི་མིང་ཐོ། འདེམས་མིའི་ལག་འཁྱེར།འཐུས་མིའི་རྗེས་འདེམས་མཁན་གྱི་མིང་ཐོ། འཐུས་མིར་བདམས་པའི་ལག་འཁྱེར།འདེམས་བསྐོའི་ཨུ་ཡོན་ལྷན་ཁང་གི་གཞུང་ཐམ་སོགས་བཟོ་དགོས། མི་རིགས་རང་སྐྱོང་ས་གནས་ཀྱི་རྒྱལ་ཁབ་ཀྱི་ལས་ཁུངས་དང་། མི་དམངས་ཀྱི་ཚོགས་པ། ཁེ་ལས་དང་བྱ་ལས་སྡེ་ཚན་བཅས་ཀྱིས་དེ་གས་སྤྱི་ཁྱབ་ཏུ་སྤྱོད་པའི་མི་རིགས་ཀྱི་ཡི་གེ་དང་རྒྱ་ཡིག་གཉིས་སྦྲགས་མ་བྱས་ནས་ཡིག་ཆ་འགྲེམས་པ་དང་། དཔང་ཐམ། སྒོ་བྱང་། ཚོང་རྟགས་སོགས་བཟོ་དགོས་ཞེས་གཏན་ལ་ཕབ་ནས་ཁྱབ་བསྒྲགས་བྱས་ཡོད།
༣ འབྲེལ་ཡོད་སློབ་གྲྭ་རྣམས་ཀྱིས་མི་རིགས་གྲངས་ཉུང་གིས་སྤྱི་ཁྱབ་ཏུ་སྤྱོད་པའི་སྐད་དང་ཡི་གེ་བཀོལ་ནས་སློབ་ཚན་ཁྲིད་པའམ་ཡང་ན་སྐད་ཡིག་གཉིས་སྤྱད་ནས་སློབ་ཚན་ཁྲིད་བཞིན་ཡོད། མི་རིགས་གྲངས་ཉུང་གི་སློབ་མ་གཙོ་བོར་བྱས་ཏེ་བསྡུ་བའི་སློབ་གྲྭ་རྐྱེན་ཡོད་པ་རྣམས་ཀྱིས་མི་རིགས་གྲངས་ཉུང་གི་ཡི་གེ་སྤྱད་ནས་བསླབ་དེབ་བསྒྲིགས་པ་དང་། མི་རིགས་གྲངས་ཉུང་གི་སྐད་ཀྱི་སྟེང་ནས་སློབ་ཚན་ཁྲིད་བཞིན་ཡོད། སློབ་ཆུང་གི་ལོ་རིམ་མཐོན་པོའམ་འབྲིང་རིམ་སློབ་གྲྭ་རྣམས་སུ་རྒྱ་ཡིག་གི་སློབ་ཚན་བཀོད་སྒྲིག་བྱས་ནས་རྒྱལ་ཡོངས་ཀྱིས་ཐུན་མོང་དུ་སྤྱོད་པའི་སྤྱི་སྐད་ཁྱབ་གདལ་དུ་གཏོང་བཞིན་ཡོད།
༤ མི་རིགས་ཁག་གིས་ཕན་ཚུན་གྱི་སྐད་ཡིག་ལ་སློབ་སྦྱོང་བྱེད་པར་རྟིང་སྐུལ་བྱེད་བཞིན་ཡོད། མི་རིགས་རང་སྐྱོང་ས་གནས་ཀྱི་རང་སྐྱོང་ལས་ཁུངས་ཀྱིས་མི་རིགས་ཁག་གི་ལས་བྱེད་པ་རྣམས་ལ་ཕན་ཚུན་གྱི་སྐད་ལ་སློབ་སྦྱོང་བྱེད་དགོས་པའི་སྐོར་གྱི་སློབ་གསོ་བཏང་ནས་རྟིང་སྐུལ་བྱེད་བཞིན་ཡོད་ཅིང་། རྒྱ་རིགས་ལས་བྱེད་པས་རང་ཉིད་གནས་པའི་ས་དེ་གའི་མི་རིགས་གྲངས་ཉུང་གི་སྐད་ཡིག་ལ་སློབ་སྦྱོང་བྱེད་དགོས་པ་དང་། མི་རིགས་གྲངས་ཉུང་གི་ལས་བྱེད་པ་རྣམས་ཀྱིས་རང་མི་རིགས་ཀྱི་སྐད་དང་ཡི་གེར་སློབ་སྦྱོང་བྱས་ནས་བཀོལ་སྤྱོད་བྱེད་པ་དང་ཆབས་ཅིག་རྒྱལ་ཡོངས་ཀྱིས་ཐུན་མོང་དུ་སྤྱོད་པའི་སྤྱི་སྐད་དང་རྒྱ་ཡིག་ལའང་སློབ་སྦྱོང་བྱེད་བཞིན་ཡོད། མི་རིགས་རང་སྐྱོང་ས་གནས་ཀྱི་རྒྱལ་ཁབ་ཀྱི་ལས་ཀ་བྱེད་མཁན་རྣམས་ཀྱིས་རང་ཉིད་གནས་པའི་ས་དེ་གའི་སྐད་ཡིག་གཉིས་ཡན་ཐོགས་པ་མེད་པར་འཆད་ཐུབ་པ་ཞིག་ཡིན་ན། དེ་ལ་བྱ་དགའ་སྤྲོད་བཞིན་ཡོད།
༥ མི་རིགས་གྲངས་ཉུང་གི་སྐད་དང་ཡི་གེ་བཀོལ་སྤྱོད་བྱས་ཏེ་དར་རྒྱས་གཏོང་བར་རོགས་རམ་བྱས་ནས་ཆ་རྐྱེན་ལེགས་པར་བསྐྲུན་ཡོད། ཀྲུང་གོ་གསར་བ་དབུ་བརྙེས་རྗེས་མི་རིགས་གྲངས་ཉུང་ཁག་རང་མོས་ཡིན་པ་གཞིར་བཞག་བྱས་ནས་བརྟག་དཔྱད་དཔྱིས་ཕྱིན་པ་ཞིག་བྱས་པ་ཡིན། མི་རིགས་གྲངས་ཉུང་བཅུ་ལ་ཡི་གེ་གསར་གཏོད་བྱེད་རོགས་བྱས་ཤིང་། མི་རིགས་ཁ་ཤས་ལ་ཡི་གེ་ཇེ་ལེགས་སུ་གཏོང་རོགས་བྱས་པ་ཡིན། ཀྲུང་དབྱང་དང་ས་གནས་སུ་མི་རིགས་གྲངས་ཉུང་གི་ཡི་གེའི་དཔེ་སྐྲུན་ལས་ཁུངས་དང་། ཡིག་བསྒྱུར་ལས་ཁུངས།གྲངས་ཉུང་མི་རིགས་ཀྱི་སྐད་ཀྱི་རླུང་འཕྲིན་ལས་ཁུངས་དང་བརྙན་འཕྲིན་ལས་ཁུངས་བཙུགས་ཡོད་མ་ཟད། ད་དུང་མི་རིགས་ཀྱི་ཡི་གེའི་ཚགས་པར་ཡང་ཡོད། དེང་སྐབས་རྒྱལ་ཡོངས་སུ་མི་རིགས་གྲངས་ཉུང་གི་ཡི་གེའི་དཔེ་སྐྲུན་ཁང་༣༠ལྷག་ཡོད་པའི་ཁར། རྩོམ་བསྒྱུར་བྱ་བའི་ལས་ཀྱང་ཡོད་པ་དང་། ལོ་རེར་མི་རིགས་༢༠ལྷག་གི་ཡི་གེའི་དཔེ་དེབ་སྣ་ཚོགས་རིགས༥༩༠༠པར་དུ་འདེབས་བཞིན་མཆིས། ཀྲུང་དབྱང་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་ཁོངས་སུ་སོག་པོ་དང་། བོད། ཡུ་གུར། ཧ་ཟག ཁྲའོ་ཞན་སོགས་མི་རིགས་ལྔའི་སྐད་ཀྱི་རླུང་འཕྲིན་ཡོད།མི་རིགས་༢༠ལྷག་གི་སྐད་ཀྱི་སྟེང་ནས་གཏམ་རྒྱུད་ཀྱི་གློག་བརྙན་༣༤༡༠ཕབ་བསྒྱུར་བྱས་ཡོད་པ་དང་། མི་རིགས་གྲངས་ཉུང་གི་སྐད་དང་ཡི་གེར་བསྒྱུར་བའི་གློག་བརྙན་ཁྲི༡.༠༤ཡོད་པ་རེད།
༦ མི་རིགས་ཀྱི་སྐད་ཡིག་གི་ལས་སྒྲུབ་པ་ཅི་ཐུབ་ཀྱིས་གསོ་སྐྱོང་བྱས་ཡོད། སྲིད་གཞུང་གིས་སྔ་ཕྱིར་ཀྲུང་དབྱང་དང་མི་རིགས་རང་སྐྱོང་ས་གནས་ཁག་ཏུ་མི་རིགས་གྲངས་ཉུང་གི་སྐད་ཡིག་ལས་སྒྲུབ་ཁང་དང་ཞིབ་འཇུག་ལས་ཁུངས་བཙུགས་ཡོད། ཀྲུང་དབྱང་མི་རིགས་སློབ་གྲྭ་ཆེན་མོ་དང་། མི་རིགས་སློབ་གླིང་ཁ་ཤས། སྐད་ཡིག་ཚན་པ་དང་འབྲེལ་བ་ཡོད་པའི་མཐོ་རིམ་སློབ་གླིང་བཅས་སུ་མི་རིགས་གྲངས་ཉུང་གི་སྐད་ཡིག་སྡེ་ཚན་〔འཛིན་གྲྭ〕ནམ་ཡང་ན་མི་རིགས་གྲངས་ཉུང་གི་སྐད་ཡིག་ཆེད་ལས་རྣམ་པ་སྣ་ཚོགས་བཙུགས་ཏེ་མི་རིགས་གྲངས་ཉུང་གི་སྐད་ཡིག་ལས་ཀ་སྒྲུབ་པའི་ལས་བྱེད་པ་དང་ཞིབ་འཇུག་པའི་དཔུང་སྡེ་ཤིན་ཏུ་མང་པོ་ཞིག་གསོ་སྐྱོང་བྱས་ཡོད་པ་ཡིན། །
རྩོམ་སྒྲིག་པ། ཀླུ་མོ་མཚོ།


c: text/html

text:
མཁས་དབང་དགེ་འདུན་ཆེས་འཕེལ་ཞེ་ན་རྒྱལ་ཁམས་རིག་པས་བསྐོར་བའི་ངེས་དོན་གྱི་དྲན་དབང་ཞིག་ཡིན་པ་སུ་ཡི་སེམས་ན་གསལ་ཀྱི་ལེར་ཡོད། ད་ཐེངས་དེབ་དཀར་མཁན་པོ་ཁོང་དང་ལྷུན་དུ་བོན་ཁམས་ཞེས་པའི་ཐ་སྙད་བཀླགས་ཐུབ་པ་བྱུང་བ་ནི་སྔོན་མའི་བསོད་ནམས་ཤིག་དང་ད་ལྟའི་ཚེ་ནོམ་ཞིག་ཏུ་སྒོམ་བཞིན་ཡོད།
བོད་ཆེན་པོའི་སྲིད་ལུགས་དང་འབྲེལ་བའི་རྒྱལ་རབས་དེབ་ཐེར་དཀར་པོ་ནི་མཁས་དབང་དགེ་འདུན་ཆོས་འཕེལ་མཆོག་དགུང་ལོ་ཞེ་བཞི་སྤྱི་ལོ ༡༩༤༦ ལོའི་ཧོར་ཟླ་གཉིས་པའི་ནང་རྩོམ་པའི་སྟ་གོན་ལ་ཞུགས་ནས་ལོ་དེའི་ཧོར་ཟླ་བཞི་བའི་བར་རྩོམ་པའི་དུས་ཚོད་བྱུང་། ཡིད་སེམས་རབ་ཏུ་སྐྱོ་བ་ཞིག་ལ་ལོ་དེའི་ཧོར་ཟླ་བཞི་བའི་ཚེས་གཅིག་ཉིན་དེབ་དཀར་མཁན་པོ་ཁོང་དབང་ལྡན་དཔལ་འབར་དུ་འཛིན་བཟུང་བྱས་ནས་སྣང་རྩེ་ཤག་ཏུ་བཙོན་ལ་བཅུག་སྟེ་དེབ་དཀར་རྩོམ་འཕྲོར་ལུས་པ་རེད། འདི་ནི་སུས་ཀྱང་དཔག་དཀའ་བའི་ཆེན་པོ་བོད་ཀྱི་རྒྱལ་ཁམས་འདིའི་གྱོང་གུད་དུ་འཁུམས།
དེབ་དཀར་མཁན་པོ་ཁོང་ནི་གཞུང་ལུགས་ཀུན་ལ་མཁྱེན་རྒྱ་ཡངས་པའི་ཐོག་ནས་བོད་ཁམས་ལ་སྔ་མོ་བོན་ཁམས་ཞེས་འབོད་པ་ནི་དོན་ལ་མི་གནས་པ་ཞིག་མིན་པའི་སྒྲུབ་བྱེད་མང་པོ་བཀོད་འདུག སྒྲུབ་བྱེད་དེ་དག་ནི་གཞན་ཞིག་ལ་བཀོད་བཞིན་ཡོད་པ་ལས་མཁས་དབང་རང་ཉིད་ཀྱིས་རང་ཉིད་ལ་སྒྲུབ་བྱེད་བཀོད་དགོས་དོན་ག་ལ་ཡོད། ངས་འདི་ལྟར་འདོད་པ་ནི་ང་རང་བོན་པོ་ཞིག་ཡིན་པའི་ཆ་ནས་ཕྱོགས་ཞེན་ཆེ་དྲགས་པ་ཡིན་ནམ། ཡང་ན། གཞནཞིག་ཡིན། གང་ལྟར་ང་རང་གིས་དད་སེམས་ཀྱི་ཀློང་ནས་དེ་ལྟར་འདོད། ངས་དེ་ལྟར་དུ་འདོད་པའི་སྐབས་ཐོག་ལ་དེབ་དཀར་མཆན་འགྲེལ་མང་པོ་བཀླགས་པ་ཡིན། མཆན་འགྲེལ་གྱི་སྐོར་ནས་དགེན་གུར་མགོན་སྐྱབས་ཀྱི་དྲིན་གྱི་བུ་ལོན་ལས་གསལ་ཁ་མང་པོ་གནང་བར་མ་ཟད་ཁོང་གི་དེབ་དཀར་གྱི་དཔེ་ཁྲིད་ལ་ཉན་རྗེས་སེམས་ཀྱི་དོགས་པ་སེལ་བར་བྱས་སོང་།
དེབ་དཀར་ནང་དུ། ” གཡུང་དྲུང་བོན་རྣམས་ཀྱི་ལྟར་ན། ཐོག་མར་བོན་གྱི་ཡུལ་ཞེས་གྲགས་པ་ལ་རྗེས་སུ་བོད་ཀྱི་ཡུལ་ཞེས་ཟུར་ཆག་པ་ཡིན་ནོ་ཞེས་ཟེར་རོ།།” འདི་ནི་དེབ་དཀར་མཁན་པོ་ཁོང་གིས་གཡུང་དྲུང་བོན་གྱི་ལོ་རྒྱུས (1)ལ་གཟིགས་རྟོགས་བྱུང་ནས་བོན་གྱི་ལོ་རྒྱུས་ནང་གི་སྡོམ་ཚིག་ཅིག་བཀོད་པ་ཡིན་ལ། ཁོང་གི་སེམས་སུ་གྲུབ་མཐའི་ཕྱོགས་ལྷུང་ཡོད་པའི་ལོ་རྒྱུས་སྨྲ་བ་རྣམ་པ་ལ”བོད་དང་བོན་གཉིས་དོན་གཅིག་གོ་བྱ་བ་འདི་ངེས་པར་བཞད་གད་སློང་བའི་གཏམ་དུ་སྣང་མོད་ཀྱི།” ཁོང་གིས་འུ་ཚོ་སུ་ཡིན་ན་ཡང་ཡ་ཐོག་གི་ལོ་རྒྱུས་ལ”ཅུང་ཟད་ཅིག་བསམ་དགོས་པ་ཡང་ཡིན་ཏེ།” བསམ་ན་བོད་དང་བོན་གཉིས་དོན་མི་གཅིག་པའི་ངེས་པ་མེད། རྒྱུ་མཚན་གང་ཡོད་ཅེ་ན “དེ་ཡང་རྗེ་གནམ་རི་སྲོང་བཙན་ཡན་ཆོད་ལ། ཡུལ་འདི་གང་པོ་ན་གཡུང་དྲུང་བོན་གྱི་ཆོས་ལུགས་འབའ་ཞིག་དར་བས”ཁོང་གིས་བོད་ཡུལ་ལ་བོན་ཡུལ་ཞེས་གྲགས་པ་དོན་མཐུན་ཡིན་པའི་གཏན་ཚིགས་བཀོད་པ་རེད།
ཁོང་གི་སེམས་སུ་ཕྱོགས་ཞེན་ཅན་རེ་འགའ་ལ”མིང་དེ་སྐད་གྲགས་ཀྱང་ཡ་མཚན་རྒྱུ་ཆེར་མེད་ལ།” འུ་ཚོ་སུ་ཡིན་ཡང་ལོ་རྒྱུས་སྔ་ཕྱི་ལ་དཔྱོད་ཤེས་དང་ལྡན་པའི་སྒོ་ནས་ལྟོས་ན་བོད་ཅེས་པ་འདི་བོན་ལས་འགྱུར་བའི་སྒྲུབ་བྱེད་མང་བར་འདུག་པ་ནི”རྒྱ་ནག་པ་རྣམས་སྔོན་དུས་སུ་བོད་ཡུལ་ལ་ཕོན་གྱི་ཡུལ་ཞེས་འབོད་པ་ཡང་བོན་ཅེས་བྱ་བའི་སྒྲ་དང་ཉེ་བས་སོ།།”ཞེས་བཀོད་ཡོད་ལ། ཁོང་གིས་ད་རུང་རིགས་ལམ་གྱི་ཆ་ནས་ཀྱང”དེར་མ་ཟད་གནའི་ཐ་སྙད་ལ་རྗེས་འཇུག་ད་ན་གཉིས་བརྗེས་པ་ཡང་ཤིན་ཏུ་མང་སྟེ། དཔེར་ན། བཙན་པོ་དང་བཙད་པོ། ཆུན་པོ་དང་ཆུད་པོ་སོགས་རེས་མོས་སུ་བྲིས་པ་བཞིན་བོན་དང་བོད་གཉིས་ཀ་ཡང་ཕན་ཚུན་བརྗེ་སྲིད་པས་སོ།།”ཞེས་ན་ཡིག་ད་ཡིག་ལ་འགྱུར་བ་ནི་མི་སྲིད་པ་ཞིག་མིན་པའི་དཔེར་བརྗོད་དང་བཅས་པ་བཀོད་འདུག
ད་རུང་ཁོང་གིས”སོག་ཡུལ་འགར་ཡང་བོན་ལུགས་བྱེད་པ་ལ་བོད་དམ་པོ་ཞེས་ཐ་སྙད་ཆགས་པར་འདུག”ཅེས་བཞེད་པ་དང་། ཁོང་གི་དཔེ་དོན་ཟུང་འབྲེལ་གྱི་སྒོ་ནས”འོན་ཀྱང་ཁ་ཆེའི་ཡུལ་དུ་དར་རྒྱ་ཆེ་བའི་ཨི་ས་ལེམ་གྱི་ཆོས་ལུགས་ལ་ཁ་ཆེའི་ཆོས་ཞེས་གྲགས་པ་བཞིན་དུ་བོད་ཀྱི་ཡུལ་ན་གཤེན་རབ་ཀྱི་ཆོས་དར་བའི་རྒྱུ་མཚན་གྱིས”ཡུལ་གྱི་མིང་ལ་བོན་ཡུལ་ཞེ་ན་ཅིའི་མི་འགྲིག ཁོང་གིས”ཡུལ་གྱི་མིང་ཆོས་ལ་ཕར་ཐོགས་པ་ཡིན་ནམ། ཆོས་ཀྱི་མིང་ཡུལ་ལ་ཚུར་བཏགས་པ་ཡིན་སོགས་ནི”འུ་ཚོ་སུ་ཡིན་ཡང་ཞིབ་འཇུག་གི་ཡུལ་རེད། “ལོ་ཉིས་སྟོང་ལོན་པའི་རྒན་པོ་འདྲ་ཡོད་ན་དྲི་བར་ཟད་མོད”ཅེས་འདྲི་སའི་ཡུལ་དུ་གྱུར་བའི་ལོ་ཉིས་སྟོང་ལོན་པའི་རྒན་པོ་ཞིག་མེད་པ་སུ་ཡིས་ཀྱང་རྟོགས་ཐུབ་ལ་གནས་ལུགས་ཅན་གྱི་མཁས་པའི་གསུང་ཚིག་ལ་གོ་རྒྱུ་ལེ་ཡོད། ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི་དཔེ་གཞུང་དང་གནའ་རྫས་སོགས་ལ་དཔྱད་ན་བོད་ཀྱི་ཐོག་མའི་ལོ་རྒྱུས་དེ་གོ་ནུས་པའི་གསལ་བརྡ་བཏང་བ་རེད། ཕྱོགས་སུ་ལྷུང་ན་བོད་ཀྱི་ཡ་ཐོག་གི་ལོ་རྒྱུས”གཞན་སུ་ཞིག་གིས་ཤེས་ནུས”ཞེས་ལོ་རྒྱུས་པ་ཞིག་ཡིན་ན་ཕྱོགས་ལྷུང་དོར་ནས་དྲང་བདེན་ཅན་ཞིག་ཡིན་པ་བསྟན་ཡོད། དེ་ཡི་ཕྱིར་ན་ཁོང་གིས། ཕྱོགས་ལྷུང་ཞེན་པས་དམར་པོར་མ་བྱས་ཤིང་།། ངོ་བསྲུང་ཚིག་གིས་སྔོན་པོར་མ་བྱས་ལ།། ཕྱིས་འབྱུང་གཏམ་གྱིས་སེར་པོར་མ་བྱས་པ།། དེ་ཕྱིར་འདི་ནི་དེབ་ཐེར་དཀར་པོའོ།། ཞེས་གདམས་སོ།།
ཟུར་མཆན།
(1)མཁས་དབང་ཁོང་གིས་བོན་གྱི་ལོ་རྒྱུས་ལ་ཞིབ་འཇུག་མང་པོ་བྱས་པའི་དཔྱད་འབྲས་ཁྲོད་ནས་འདི་ལྟར་བྲིས་པ་ཞིག་ཡིན་པ་ནི《 མཁས་དབང་དགེ་འདུན་ཆོས་འཕེལ་གྱི་ཟིན་བྲིས་ཕྱག་བསྟར་མའི》ཤོག་གྲངས་༡༤༡ ན། ཏ་ར་ན་ཐ་དང་དུས་མཉམ་པའི་ཁྱུང་པོ་བློ་གྲོས་རྒྱལ་མཚན་གྱིས་བོན་རབས( 一 ! བཙན་པོ་བནྡྷེ་རྣམས་བོན་སྣུབས་ནས་ཆོས་སྤེལ་བའི་མནའ་བོར་བ་དང་། བོན་པོ་ནི་ཁོག་པ་ཡངས། བནྡྷེ་ཕྲག་དོག་ཆེ། རྗེའི་སྙན་སྲབ། བཙུན་པ་དང་བཙུན་མོ་རྣམས་མཆུ་རྣོ། བློན་རྣམས་ཕྲ་མ་ལ་མཁས། བོད་འབངས་རྣམས་གསར་འགྲོགས། སེམས་ཅན་གྱི་བསོད་ནམས་འགྲིབ་པས་རྒྱལ་པོ་ཐུགས་འགྱུར་ཏེ་བོན་རྣམས་དོར་ནས་ཡུལ་གཞན་དུ་འགྲོ་བ་དང་། ཆོས་བྱེད་པ་དང་། ཁྲལ་འཇལ་བ་གསུམ་འདོར་དུ་བཅུག་པས། བོན་དྲན་པས( དྲག་སྔགས་ཀྱིས་རྒྱལ་པོ་འཁོར་བཅས་རླག་པར་སླ་ཡང་། སེམས་ཞི་བར་བྱས། བོན་རྒྱུན་ཆད་པའི་དུས་ལ་བབས་པ་མཁྱེན )རྗེ་ཆབ་སྲིད་བརྟན་ཅིང་སྐུ་ཚེ་མི་ཐུང་ན། བདག་རབ་ཏུ་བྱུང་བས་ཆོག་ཅེས་རབ་བྱུང་བྱས། འོན་ཀྱང་གཡུང་དྲུང་བོན་ཡབ་མེས་ཀྱི་ཆོས་ཡིན་པས། གཏེར་དུ་སྦ་ཆོག་པར་ཞུས་པས་གནང་སྟེ་གཏེར་ཆེན་དུ་སྦས། གཏོར་ཕྲན་ལྔར་བྱས་ན། བོན་པོ་མང་པོ་གཙང་པོར་བསྒྱུར། གསས་ཁང་ཞིག་ཅིང་འགའ་ཞིག་ཆོས་ཁང་དུ་བསྒྱུར། མིང་སྤོར་དེར་འབངས་རྣམས་ལུས་ཆོས་སུ་བྱེད། སེམས་ལ་བོན་བསམ་སྟེ་བསྡད་ / དེར་བསྒྲགས་བྱང་དྲངས་པར། ལྷ་སྲས་དར་མའི་སྐབས། དབུ་ཁྱུང་གཡོན་ཏུ་ཆད། ཡུམ་བརྟན་འབྲོང་ཁམ་བུས་བཀྲོངས་འབངས་ངོ་ལོག དེར་དར་མས་བནྡྷེ་རྣམས་ལ་ལ་བཀའ་བཀྱོན། རལ་བ་ཅན་ཆོས་ཀྱིས་འཕུང་། ཐན་ལྟོས་ངན་པ་བྱུང་། མུ་ནེ་བཙན་པོ་ཞང་དྲུག་གིས་བསད། ཆེ་བོ་སྤོ་བཟང་རྗེ་ལ་མཐུ་བཏང་ནས་འདས། རྗེ་སྲོང་བཙན་སྒམ་པོ་ཡན་ཆོད་དུ་ལྟས་ངན་འདི་འདྲ་བྱུང་བ་མེདཟེར་ན། རྒྱ་ནག་གི་རྩིས་པ་བོས་ཏེ་རྩིས་རྒྱག་པར ཁོས རྒྱ་གར་བས་གཡོ་བྱས་ཏེ་ཆོས་དར་བ་འདིས་མ་རུང་། བོད་ལ་བཀྲ་ཤིས་བོན་སྣུབ། ལྷ་ཁང་ཕར་ཆེར་ས་ངན་ལ་བརྩིགས་པས་བཤིག་རྒྱ་གར་བནྡྷེ་རྣམས་ཡོང་དུ་མཇུག་ཟེར། བཙན་པོས་རྩིས་པ་བདེན་ཟེར(རྒྱུགས་ཡིག་འགའ་ཞིག་ཤེས་དཀའ་བས་དག་བཅོས་བཟོ་རོགས)། ཞེས་བཞེད་ཡོད་འདི་ལ་གཞིག་ན་ཁོང་གིས་བོན་གྱི་ལོ་རྒྱུས་སོགས་ལ་སློབ་སྦྱོང་ཧ་ཅང་གི་གཟབ་ནན་བྱས་པ་མཚོན་ཐུབ།
གུར་མགོན་སྐྱབས་ཀྱིས་བརྩམས་པའི《དྲིན་གྱི་བུ་ལོན》གྱི་ཤོག་གྲངས ༧༥ ན། དེབ་དཀར་མཁན་པོའི་རྩོམ་གཞན་དུ། འོན་ཀྱང་རྣམ་རྟོག་འདི་ཙམ་མཆིས་ཏེ། འདི་ལྟར་གཡུང་དྲུང་བོན་འདི་རང་རེའི་ཕ་མེས་ཀྱི་སྔ་མོའི་ཆོས་ལུགས་ཡིན་འདུག་ལ། དེ་དུས་ཙ་ན་བོད་ཡུལ་གྲུ་གང་པོའི་མིང་ཆོས་འདི་གཅིག་པུ་བྱེད་པར་གོར་མ་ཆག་པས། ཆོས་དེ་བྱེད་པའི་ཡུལ་ལ་བོན་ཡུལ་ཞེས་གྲགས་པ་མིན་ནམ་སྙམ་སྟེ་ཁྱེད་བཞད་གད་ཀྱང་མཛོད་ཅིག ཅེས་པ་དང་། ཐ་ན་བོན་གྱི་ངག་སྒྲོས་ཚུན་ཆད་བླངས། ཟེར་བ་ལ་བརྟག་ན། བོན་གྱི་སྒྲོས་འདི་ཡང་མཐའ་གཅིག་ཏུ་དོར་བྱ་མ་ཡིན་པར་བསྟན་ཅིང་། ཆོས་ལུགས་ཀྱི་མིང་ཡུལ་ལ་ཐོགས་པ་ནི་དཔེར་ན། རྒྱ་ནག་པས། བྲམ་ཟེ་ཆོས་ལུགས་སྤྱོད་པའི་རྒྱ་གར་གྱི་ཡུལ་ལ་བྲམ་ཟེ་ཡུལ་ཟེར་བ་མ་ཟད། སྔོན་བོད་ཀྱི་རྒྱལ་རབས་དག་ནའང་། ལྷོ་ཕྱོགས་བྲམ་ཟེའི་ཡུལ་ལ་གཏུགས་སོགས་ཟེར་བ་བཞིན་ནོ།། ཞེས་པ་འདིས་བཞད་གད་བྱེད་མཁན་དེ་གཞན་ཞིག་ཡིན་པ་གསལ་བོར་བསྟན་ཡོད།
༢༠༡༧ . ༧ . ༡༡ ཉིན་བྲིས
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24553.html

robotstxt: allowed

filter: keep


text:
སྔོན་འགྲོའི་གཏམ།
ངས་རྒྱུན་པར་རང་ཉིད་དཔེ་ཆ་ཀློག་པ་པོ་ངར་བ་ཞིག་ཏུ་འཆག་འདོད་ཡོད། འཇིག་རྟེན་གྱི་བྱ་དངོས་གང་ལ་ཐུག་རུང་བར་ཆད་མེད་པ་ཞིག་བྱ་འདོད་ཡོད། དེ་སྒྲུབ་དགོས་ན་དཔེ་ཆ་བཀླག་པ་གལ་ཆེ་ཡི་འདོད།
ཨ་མྱེ་མེ་ལོ་འདི་ནས་ངས་འཇིག་རྟེན་གྱི་བྱ་དངོས་ཡོད་ཚད་མཐོང་ཐུབ་བམ། ཆེས་དྭངས་གཙང་གི་གཙང་བོ་དང་རྔམ་བརྗིད་ཀྱིས་ཟིན་པའི་གངས་རི། ད་རུང་ཡི་གར་འོང་བའི་སྤང་ཐང་གི་མཛེས་པ་ཡོད་ཚད་མཐོང་ཐུབ་བམ། ཚ་བོ་དེ་རྣམས་མཐོང་བ་ནི་ལས་སླ་མོ་ཞིག་ཡིན་ཡང་། དེ་བས་ཀྱང་ཆེས་རྟོགས་དཀའ་བ་ནི་གཙང་བོ་དང་གངས་རི་སོགས་ཀྱི་ལོ་རྒྱུས་ཡིན།
ཁྱེད་ཀྱིས་ཐོག་མར་འཇིག་རྟེན་གྱི“མིག་”ཅེས་པ་དེར་བརྟེན་ནས་གཙང་བོ་དང་གངས་རི་དག་ཡུན་གྱིས་བཙལ་དགོས། ཨ་མྱེ་འཇིག་རྟེན་གྱི་མིག་ཅེས་པ་དེ་གང་རེད། མིག་ཅེས་པ་དེར་བརྟེན་ན་གཙང་བོ་དང་གངས་རི་སོགས་ཀྱི་ལོ་རྒྱུས་ཤེས་སམ། ལོས་ཤེས། འཇིག་རྟེན་གྱི་མིག་ཅེ་ན་ན་གཞོན་རྣམས་ཀྱི་རྒྱུན་དུ་འཚོ་བ་དང་ཁ་ཐག་ཉེ་བའི“དཔེ་ཆ་”ཞེས་པ་དེ་རེད། དཔེ་ཆ་མང་པོ་ཞིག་ཀློག་ཐུབ་ན་ད་གཟོད་གཙང་བོ་དང་གངས་རི་སོགས་ཀྱི་ལོ་རྒྱུས་ཤེས་ཐུབ། དུས་དེར་ཁྱེད་ཀྱིས་གཙང་བོ་ཡི་ཕྱོགས་སུ་བལྟས་ཀྱང་གཙང་བོ་སྔར་ལས་དྭངས་གཙང་ཡིན་ལ། དུས་དེར་ཁྱེད་ཀྱིས་གངས་རི་ཡི་ཕྱོགས་སུ་བལྟས་ཀྱང་གངས་རི་སྔར་ལས་རྔམ་བརྗིད་ལྡན། དུས་དེར་ཁྱེད་ཀྱིས་སྤང་ཐང་གི་ཕྱོགས་སུ་བལྟས་ཀྱང་སྤང་ཐང་སྔར་ལས་མཛེས་སྡུག་ལྡན། སྐབས་དེར་ཐོན་ན་དེ་རྣམས་འཇིག་རྟེན་གྱི་ཆེས་མཛེས་ཤོས་དེ་ཚོ་ཡིན། ད་རུང་ཁྱེད་ཀྱིས་གཙང་བོ་དང་གངས་རི་གང་ཡིན་ན་ཅུང་ཙམ་རེ་མ་གཏོགས་མཐོང་གི་མེད་པས། མིག་ལ་བརྟེན་ནས་དེ་ཚོར་ཡང་དག་པ་ཞིག་མཐོང་ཐུབ་ན་ད་གཟོད། ནར་མ་སོན་པ་གང་མང་ཞིག་ནར་སོན་དུ་གཞུག་ཐུབ། དེ་ནས་བཟུང་། འདྲི་རྟགས་མང་བའི་ན་གཞོན་དེས་རྒྱུན་དུ་དཔེ་ཆ་ཀློག་པ་དང་མཛེས་ལྗོངས་རོལ་བ་གང་ལྟར་མ་རྙེད་པ་དང་མ་ཐོབ་པ་མང་པོ་ཞིག་འཐོབ་འདོད་སྐྱེ་ནས་ཡོད། དཔེ་ཆ་མང་མང་ཞིག་བཀླགས་ནས་སླར་ཡང་དཔེ་ཆ་མང་པོ་བཀླག་ཐུབ་པར་སྨོན་འདུན་ཞུ་གིན་ཡོད། །
རྩོམ་སྒྲིག་པ། མཁའ་མཚོ་སྐྱིད།


text:
༢༠༡༥ ཟླ༦པའི་ ཚེས༧ཉིན། ཀྲུང་གོའི་ལོ་རྒྱུས་སྙན་རྩོམ་རིང་མོའི་དངོས་བྲིས་གློག་བརྙན་ཐོག་མ《ཞང་ཞུང》 ཞེས་པའི་གཙོ་འདོན་མི་སྣའི་གསར་འགྱུར་ཁྱབ་སྤེལ་ཚོགས་འདུ་དེ་པེ་ཅིང་ཀྲུང་དབྱང་བརྙན་འཕྲིན་ཁང་མའེ་ཏའེ་ཡཱ་ལྟེ་གནས་སུ་བསྡུས། རིག་གནས་པུའུ་དང་དྲིལ་སྒྲོག་པུའུ་ཡི་འགོ་ཁྲིད་ལས་གཞན་ད་དུང་། རྒྱལ་སྤྱིའི་མིང་དུ་གྲགས་པའི་བོད་རིག་པའི་ཆེད་མཁས་པ་སྟེ་ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་ཚེ་རིང་ཐར་དང་། ཐུབ་བསྟན་ཕུན་ཚོགས། ངག་དབང་རྒྱ་མཚོ། ཐོགས་མེད། དེ་མིན་བརྙན་འཕྲིན་ཁང《གོང་མ་ཁང་ཞི》ཡི་སྤྱིའི་འཁྲབ་ཁྲིད་པ་ལིན་ཧོང་སོགས་ཐེངས་འདིའི་གྲོས་ཚོགས་སུ་ཞུགས་ལ། ཚང་མས་ལྟ་ཚུལ་དང་འདོད་བློ་ལྷུག་པོར་བརྗོད་དེ་དངོས་བྲིས་གློག་བརྙན《ཞང་ཞུང》 ཕབ་བསྐྲུན་བྱེད་པར་རྨང་ལེགས་པོ་བཏིངས། རྩོམ་ཡིག་འདིའི་འཕྲོ་ཀློག » »
2,261 total views, no views today
༢༠༡༥ལོའི་ཟླ༦ཚེས༢༦ནས༢༩བར་ཉིན་བཞིའི་རིང་ལ་ཀྲུང་དབྱང་མི་རིགས་སློབ་གྲྭ་ཆེན་ མོའི་བོད་རིག་པའི་སློབ་གླིང་དང་། ལྷོ་ནུབ་མི་རིགས་སློབ་གྲྭ་ཆེན་མོ། སི་ཁྲོན་ཞིང་ཆེན་མི་རིགས་ཞིབ་འཇུག་ཁང་། སི་ཁྲོན་ཞིང་ཆེན་རྒྱ་བོད་རིག་གནས་མཉམ་སྤེལ་གཞུང་ལས་ཁང་། ཆུ་ཆེན་རྫོང་མི་དམངས་སྲིད་གཞུང་བཅས་ཀྱིས་མཉམ་སྒྲུབ་བྱས་ཤིང་། སི་ཁྲོན་ཞིང་ཆེན་རྔ་བ་ཁུལ་ཆུ་ཆེན་རྫོང་མི་དམངས་སྲིད་གཞུང་གིས་གཙོ་སྒྲུབ་ བྱས་པའི་རྒྱལ་ཡོངས་རང་བཞིན་གྱི་༸ཀྲུང་གོའི་ཆུ་ཆེན་ཞང་ཞུང་བོན་གྱི་ཤེས་རིག་ གི་རིག་གཞུང་བགྲོས་གླེང་ཚོགས་འདུ༸དེ་རྒྱལ་རོང་ཆུ་ཆེན་རྫོང་དུ་གཟབ་རྒྱས་ངང་ འཚོགས། རྩོམ་ཡིག་འདིའི་འཕྲོ་ཀློག » »
2,278 total views, no views today
ལྷན་རྒྱས་རྣམ་པ་སྐུ་ཁམས་བཟང་། ཀྲུང་དབྱང་མི་རིགས་ལས་དོན་ཚོགས་འདུ་དང་རྒྱལ་སྲིད་སྤྱི་ཁྱབ་ཁང་གི་ཐེངས་དྲུག་པའི་རྒྱལ་ཡོངས་མི་རིགས་མཐུན་སྒྲིལ་ཡར་ཐོན་ཡོང་བའི་གཟེངས་བསྟོད་ཚོགས་ཆེན་གྱིས་བསྟན་དོན། མི་རིགས་ཀྱི་རིག་གནས་ཤུགས་ཆེན་པོས་རྒྱུད་འཛིན་དང་དར་སྤེལ་དུ་བཏང་སྟེ་མི་རིགས་ས་ཁུལ་གྱི་འཕེལ་རྒྱས་ཐད་ལ་བསམ་པའི་སྒུལ་ཤུགས་ཆེན་པོ་ཞིག་མཁོ་སྤྲོད་དང་། མི་རིགས་ཀྱི་སྲོལ་རྒྱུན་རིག་གནས་དར་སྤེལ་དང་སྲུང་སྐྱོབ་བྱ་ཆེད། རྩོམ་ཡིག་འདིའི་འཕྲོ་ཀློག » »
2,501 total views, no views today
ཕྱི་ལོ་ ༢༠༡༥ ཟླ་བ་ ༦ ཚེས་ ༩ ཉིན་ཝཱཎ་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གི་དགེ་རྒན་དོལ་པོ་དགེ་བཤེས་ཕུན་ཚོགས་ཉི་མ་ལགས་ཀྱིས་༧གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བཞི་པའི་སྟེང་ལ་ཆེད་དུ་དཔྱད་གཏམ་གནང་བའི་ཞང་ཞུང་གི་ཤེས་རིག་ལོ་རྒྱུས་སྐོར་གྱི་ནང་དོན་གནད་བསྡུས། རྩོམ་ཡིག་འདིའི་འཕྲོ་ཀློག » »
1,498 total views, no views today
༢༠༡༥ལོའི་ཟླ༡པོའི་ཚེས༢༤ནསཚེས༢༥ཉིན་གཉིས་ཀྱི་རིང་། སྐབས་དང་པོའི་ལྷ་སའི་ཞང་ཞུང་རིག་གནས་རིག་གཞུང་དཔྱད་གླེང་ཚོགས་འདུ་དེ་གནས་ མཆོག་ལྷ་ས་རུ་འཚོགས་པ་དང་། ཐེངས་འདིའི་ཚོགས་འདུར་བོད་རང་སྐྱོང་ཁུལ་གྱི་ཏང་ཨུ་རྒྱུན་ཨུ་དང་། ལྷ་ས་གྲོང་ཁྱེར་གྱི་ཧྲུའུ་ཅི་ཆིས་དགྲ་ལྷ་དང་། ལྷ་ས་གྲོང་ཁྱེར་དྲིལ་བསྒྲགས་པུའུ་ཡི་པུའུ་ཀྲང་དགྲ་འདུལ་སོགས་འགོ་ཁྲིད་རྣམ་པས་ཞང་ཞུང་རིག་གནས་ལ་མཐོང་ཆེན་དང་རྒྱབ་སྐྱོར་ཆེན་པོ་གནང་བའི་ཐུགས་ཁུར་འོག་འཚོགས་ཐུབ་པ་ཞིག་རེད། ཐེངས་འདིའི་ཚོགས་འདུར་པེ་ཅིང་དང་། མཚོ་སྔོན། རྩོམ་ཡིག་འདིའི་འཕྲོ་ཀློག » »
1,283 total views, no views today
རྒྱལ་མོ་རོང་ནི་བོད་ཤར་ཕྱོགས་ཀྱི་རོང་ཆེན་དག་གི་སུམ་དང་ཆུ་ཆེན་རྣམས་ཀྱི་འགྲམ་དུ་ཆགས་པའི་ཡུལ་གྲུ་ཆེན་པོ་ཞིག་ལ་ཟེར་ཞིང་། རོང་གིས་བཅད་ཅིང་ཡུལ་གྱིས་བསྐལ་པའི་ས་རྒྱུས་ཀྱི་རྒྱུ་མཚན་དེ་ལ་བརྟེན་ནས། ཡུལ་གྲུ་དེའི་རིག་གནས་ལ་གཞན་དང་མ་མཚུངས་པའི་ཁྱད་ཆོས་མང་པོ་བགྲང་རྒྱུ་ཡོད། ཐོག་མར་ཡུལ་གྲུ་དེའི་མི་རྒྱུད་འབྱུང་ཁུངས་ལ་བལྟས་ན། ཡུལ་དེར་ས་སྐྱེས་རྡོ་སྐྱེས་ཀྱི་བོད་པ་ཡ་ཐོག་ནས་འཚོ་བཞིན་ཡོད་པ་བོད་རྒྱ་ཡིག་ཚང་མ་ཟད། དེ་ལས་ཤར་ཕྱོགས་ནས་བརྙེད་པའི་སི་ཁྲོན་སན་ཞིན་དོས་དང་ཅིན་ཧྲ་གནའ་ཤུལ་ལས་ཀྱང་གསལ་ཁ་ཐོན་ཡོད། རྩོམ་ཡིག་འདིའི་འཕྲོ་ཀློག » »
3,045 total views, no views today
མི་རིགས་གང་ཞིག་ཡིན་རུང༌། རང་རང་ལ་ཐུན་མོང་མ་ཡིན་པའི་ཤེས་རིག་གམ་རིག་གཞུང་ཡོད་ལ། རང་རེ་བོད་མི་རིགས་ཀྱི་ཡང་མྱེས་ཆེན་པོ་ཞང་ཞུང་མི་རིགས་ཀྱང་དེ་ལྟར་ཡིན་ཏེ། རིན་གོང་ཧ་ཅང་གི་ཆེ་བ་རིན་ཆེན་གཟི་ལྟ་བུའི་ཕྱི་ཡི་རི་མོ་དང༌། རྫས་རིགས་གང་ཞིག་ལས་གྲུབ་མིན། བཟོ་འཕྲུལ་ཡར་རྒྱས་ཆེན་པོ་འདི་ལྟ་བུའི་དུས་སུའང༌། གནའ་རབས་ཞང་ཞུང་གི་མངའ་རིས་དེ་དག་ནས་ཐོན་པའི་གཟི་དངོས་ནི་གཞན་སུས་ཀྱང་གསར་བཟོ་བྱེད་མི་ཤེས་པ་བཞིན་ནོ། །དེ་ཡང་གཟི་ཞེས་པའི་དངོས་པོ་དེ་ནི་ལོ་དང་དུས་རབས་ཉུང་ཤས་ཙམ་གྱི་སྔོན་ལ་མིན་པར། ལོ་ངོ་ཁྲི་ཕྲག་གི་གོང་རོལ་ནས་ཡོད་མྱོང་སྟེ། རྩོམ་ཡིག་འདིའི་འཕྲོ་ཀློག » »
1,577 total views, no views today


text:
རྒྱལ་ཕྲན་བཅུ་གཉིས་དང་། སིལ་མ་བཞི་བཅུའི་སྐོར།
བོད་ཀྱི་གནའ་མི་རྣམས་མི་ལོ་སྟོང་ཕྲག་དུ་མའི་རིང་རང་བྱུང་ཁམས་ལ་དཀའ་ཚེགས་ཆེ་བའི་འཐབ་རྩོད་བྱས་ཏེ་འཚོ་ཐབས་བྱེད་པའི་ནང་། ཐོག་མར་རང་བྱུང་གི་རྡོ་ཆས་སྤྱོད་པ་ནས་རིམ་བཞིན་རྡོ་ཆས་ཐབས་ཆག་བཟོ་ཤེས་པ་དང་། དེ་ཡང་རིམ་པས་འཕེལ་རྒྱས་བྱུང་བ་སོགས་ལ་བརྟེན་ནས་ཐོག་མར་རི་དྭགས་རྔོན་པ་དང་། དེ་ནས་ཐོག་མའི་འབྲོག་ལས་དར་བ། ས་བབ་ཀྱི་ཆ་རྐྱེན་ལ་བརྟེན་ནས་ལ་ལར་རགས་རྨོ་རགས་འདེབས་ཀྱི་ཞིང་ལས་ཀྱང་གཉེར་བ་སོགས་མདོར་ན་མི་རིགས་ཀྱིས་ཐོན་སྐྱེད་ལ་ཞུགས་པ་དང་ལག་ཆ་སྤྱོད་ཅིང་བཟོ་ཤེས་པ་ནས་རིམ་བཞིན་འཕེལ་རྒྱས་བྱུང་མཐར་མི་གྲངས་ཀྱང་ཆེས་ཆེར་འཕེལ་སྟབས་རུས་ཚན་མང་པོར་གྱེས་ཤིང་། རུས་ཚོ་སོ་སོར་ཡང་དར་འཕེལ་ཆ་མི་སྙོམས་པའི་ཐོན་རྫས་ཀྱི་ལྷག་མ་བྱུང་བ་དང་བསྟུན་ནས་ཚོ་པའི་ཁྲོད་ཀྱི་མི་རྒན་རབས་ཉམས་མྱོང་དང་ལྡན་པ་ཞིག་གིས་ཐུན་མོང་གི་ཐོན་སྐྱེད་དང་འཚོ་བའི་འགན་འཁུར་བྱས་འགོ་པ་རང་བཞིན་གྱིས་ཆགས་པ་དང་། ཁོང་ཚོས་ཚོ་པ་ཐུན་མོང་ལ་བསམ་གཞིགས་དང་བཀོད་འདོམས་བྱེད་ཅིང་། དེ་ལ་ཀུན་གྱིས་བརྩི་བཀུར་བྱེད་པའི་སྲོལ་དང་རུས་ཚན་གྱི་ཚོ་པ་སོ་སོའི་རྣམ་པ་ཆེ་ཆུང་ཅི་རིགས་སུ་ཆགས་པའི་དུས་རིམ་ཧ་ཅང་རིང་པོ་ཞིག་བརྒྱུད་མྱོང་བ་ཡིན་ནོ། །
ད་ཕན་མི་ལོ་སྟོང་ཕྲག་གཉིས་ལྷག་ཙམ་གྱི་གོང་དུ་སླེབས་དུས་བོད་ཀྱི་གནའ་མིའི་རུས་ཚོ་རྣམས་དར་རྒུད་སྣ་ཚོགས་བྱུང་ནས་རུས་ཚོ་སྟོབས་ཤུགས་ཆེ་བ་རེ་རེས་རུས་ཚན་ཆུང་བ་འགའ་ཤས་དབང་དུ་བསྡུས་ནས་བོད་ཁམས་སྟོད་སྨད་བར་གསུམ་དུ་སྡེ་དཔོན་ནམ་རྒྱལ་ཕྲན་བཅུ་གྲངས་ཤིག་ཆགས་པ་དང་། ཐག་རིང་ས་བཙན་དུ་གནས་པའི་རུས་ཚན་དེ་བས་མང་བ་ཞིག་སྔར་བཞིན་གམ་ནས་སོ་སོར་སྡོད་པ་བཅས་ལ་བོད་ཀྱི་ཡིག་ཚང་ནང་རྒྱལ་ཕྲན་བཅུ་གཉིས་དང་། སིལ་མ་བཞི་བཅུ་ཞེས་ཡོངས་སུ་གྲགས། འོན་ཀྱང་དེ་དག་བགྲང་ཚུལ་ལ་མི་འདྲ་བ་ཅུང་ཟད་མཆིས་པས་འདིར་ཏུན་ཧོང་གི་ཡིག་ཪྙིང་ལས་ཇི་ལྟར་འབྱུང་བ་བཞིན་བཀོད་པ་འདི་སྐད་དེ། “རྒྱལ་པྲན་(ཕྲན་)ཡུལ་ཡུལ་ན། མཁར་བུ་རེ་རེ་ན་གནསྟེ། རྒྱལ་པྲན་(ཕྲན་)བགྱིད་པ་དང་། རྒྱལ་པྲན་གྱི་བློན་པོ་བགྱིད་པའི་རང་(རབས་)ལ། ཞང་ཆུང་ངར་པའི་རྗོ་(རྗེ་)། བོ་ལིག་སྙ་ཤུར། བློན་པོ་ཁྱུང་པོ་ར་སངས་རྗེ་དང་། སྟོང་ལོམ་མ་ཙེ་གཉིས། མྱང་རོའི་པྱེད་(ཕྱེད་)ཀར་ན། རྗེ་རྩང་རྗེའི་ཐོད་ཀར། བློན་པོ་སུ་རུ་དང་གནང་གཉིས། ཡུལ་གནུབས་ཀྱི་གླིང་དགུ་ན། རྗེ་གནུབས་རྗེའི་སྲིས་པ། བློན་པོ་རྨེའུ་དང་གྲོ་གཉིས། ཡུལ་མྱང་རོའི་ཤམས་པོ་ན། རྗེ་ལོ་ངམ་གྱི་བྲོམ་ཚ། བློན་པོ་མྱ་དང་བྲེ་གཉིས། ཡུལ་སྐྱི་རོའི་ལྗང་སྔོན་ན། རྗེ་ཀྱི་རྗེའི་མང་པོ། བློན་པོ་ཤེའུ་དང་སུག་གཉིས། ཡུལ་ངས་པོའི་ཁྲ་གསུམ་ན། རྗེ་དགུག་གྲི་འི་ཟིང་པོ་རྗེ། བློན་པོ་མགར་དང་གཉན་གཉིས། ཡུལ་དབྱེ་རོ་ཡུལ་བཞི་ན། རྗེ་དབྱེ་རྗེ་འི་མཁར་པ། བློན་པོ་དབོ་དང་རྡུག་གཉིས། ཡུལ་འོ་ཡུལ་གྱི་སྤང་ཀར་ན། རྗེ་འོ་རྗེའི་ཟིན་བྲང་ཚ། བློན་པོ་རྔོ་དང་དབའས་གཉིས། ཡུལ་རྔེགས་ཡུལ་གྱི་གྲུ་བཞི་ན། རྗེ་རྔོག་རྗེའི་ལ་བྲང་། བློན་པོ་སས་པ་དང་མྱང་ནད་གཉིས། ཡུལ་ཀླུམ་རོའི་ཡ་སུམ་ན། རྗེ་ནམ་པའི་བུ་གསེང་ཏི། བློན་པོ་མྱང་དང་སྦྲང་གཉིས། ཡུལ་སྲིབས་ཡུལ་གྱི་རལ་མོ་གོང་ན། རྗེ་དྲང་རྗེའི་རྣོལ་ནམ། བློན་པོ་ཞུག་ཚམས་དང་དབྲད་གཉིས། ཡུལ་རྐོང་ལ་བྲེ་སྣར་ན། རྗེ་རྐོང་རྗེའི་ཀར་པོ། བློན་པོ་མཁར་པ་དང་ཕ་དྲུག་གཉིས། ཡུལ་མྱང་ཡུལ་གྱི་རྟ་གསུམ་ན། རྗེ་མྱང་ཙུང་སླང་རྒྱལ། བློན་པོ་འོ་རུ་དང་སྤྲགས་གཉིས། ཡུལ་དགས་ཀྱི་གྲུ་བཞི་ན། རྗེ་དགས་རྒྱལ་གྱི་སྤྲོག་ཟིན། བློན་པོ་ཕོ་གུ་དང་པོག་རོལ་གཉིས། ཡུལ་མཆིམས་ཡུལ་གྱི་དགུའ་ཡུལ་ནའ། རྗེ་མཆིམས་རྗེའི་ནེ་འུ། བློན་པོ་དང་དང་དིང་དི་གཉིས། ཡུལ་སུམ་ཡུལ་གྱི་ཡ་སུམ་ནའ། རྗེ་འབས་ལྗི་མང་རུ་ཏི། བློན་པོ་རླང་དང་ཀམ་གཉིས། ཡུལ་འབྲོག་མོ་སྣམ་གསུམ་ནའ། རྗེ་སེ་རི་ཁྲི། བློན་པོ་སྐྱང་རེ་གནག་……གནའ་ཡུལ་ཡུལ་ན་རྒྱལ་པྲན་དང་བློན་པོ་འདི་ལྟར་བབ་སྟེ། མྱི་མང་གི་རྗེ། ཡུལ་ཆེའི་བདག་བྱེད་བྱེད་པ་ལས། རྒྱལ་པོ་བཙན་པ་དང་། བློན་པོ་འཛངས་པ་དཀུའ་བོ་ཆེ་རྣམས་ཀྱིས་གཆིག་(གཅིག་)ཤེས་གཆིག་བརླག་སྟེ། འབངས་སུ་བཀུག་ན། མཐའ་མ་འོ་ལྡེ་སྤུ་རྒྱལ་གྱི་དབུ་རྨོག་མ་ཐོབ་” (ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་ལྕགས་པར་དེབ་ངོས་༩༥—༩༧)ཅེས་གསལ་བ་དེའི་ཐོག་ནས་རང་རེས་བོད་ཀྱི་སྤྱི་ཚོགས་འདི་བྲན་གཡོག་ལམ་ལུགས་ཀྱི་སྤྱི་ཚོགས་སུ་སླེབས་པའི་དུས་རིམ་སྐབས་ཤིག་གི་ཡུལ་གྲུ་སོ་སོའི་སྡེ་ཚན་དང་དབང་སྒྱུར་པའི་མིང་སོགས་རགས་པ་ཙམ་ཞིག་ཤེས་པར་ནུས་སོ། །
སྤུ་རྒྱལ་གྱི་གདུང་རབས་བྱུང་ཚུལ།
གཉའ་ཁྲི་བཙན་པོ་འཁྲུངས་པའི་ས་ཆ་ནི་བོད་ལྗོངས་སྤོ་བོའི་ཡུལ་ཏེ། ཁོང་གི་ཡུམ་ནི་སྤོ་ཡུལ་གྱི་བུད་མེད་མོ་བཙུན་བྱ་བ་དེ་ཡིན་པའི་བུ་སྤུན་དགུའི་ཐ་ཆུང་དུ་གྱུར་ཅིང་། ཕ་ཡུལ་དང་བྲལ་ནས་བོད་ཀྱི་དབུས་ཕྱོགས་སུ་འབྱོན་དགོས་པའི་རྒྱུ་རྐྱེན་ཡང་ཁོང་ཐུགས་རྒྱུད་གྱོང་ལ་རྩལ་སྟོབས་ཆེ་བས་ཡུལ་དེའི་འགོ་པའི་བཪྙས་དམོད་དང་བསྡམས་ཁྲིམས་སོགས་འཁུར་དུ་མ་འདོད་པས་ཡུལ་མི་ཚོས་ཕྱིར་འབུད་བྱས་ཚུལ་རྣམས་སྐབས་དེའི་སྤྱི་ཚོགས་འཕེལ་རིམ་དང་། ས་ཡུལ་གྱི་ཆགས་བབ་སོགས་ཡུལ་དུས་ཀྱི་ལོ་རྒྱུས་དངོས་བབ་ཆགས་པ་ཞིག་ཡིན་པ་མ་ཟད། ལྷག་པར་ལྡེའུ་ཆོས་འབྱུང་ནང་བོན་གྱི་འདོད་ཚུལ་དྲངས་ཏེ་གཉའ་ཁྲི་བཙན་པོའི་གཤེགས་རབས་ཉི་ཤུ་རྩ་བདུན་ཞེས་པའི་ནང་གི་ས་མིང་དཔེར་ན་གཡུ་ཡུལ་གཡམ་ཁང་དུ་གཤེགས། དེ་ནས་བླ་འབྲུམ་གྱང་མདོར་གཤེགས། ཞེས་དང་དེ་ནས་དགས་ཡོན་མཁར་དུ་གཤེགས། དེ་ནས་ང་ལ་གཡའ་མ་གོང་དུ་གཤེགས། དེ་ནས་དགས་ཡུལ་ཤིང་ནག་ཏུ་གཤེགས། དེ་ནས་ལྷ་ལུང་སྟག་པར་གཤེགས། དེ་ནས་ཡར་ཁྱིམ་སོག་ཀར་གཤེགས། དེ་ནས་ཙན་དང་སྒོ་བཞིར་གཤེགས་ཞེས་པ་སོགས་ས་མིང་མང་པོ་ཞིག་ད་ལྟའང་ངོས་འཛིན་རྒྱུ་ཡོད་པ་མ་ཟད། གོ་རིམ་ཡང་སྤོ་ཡུལ་ནས་ཀོང་པོ་དང་། དེ་ནས་དྭགས་པོ་བརྒྱུད་ཡར་ལུང་དུ་ཕེབས་པ་གསལ་པོ་མཚོན་ཡོད། ལྷག་པར་དུ་བླ་འབྲུམ་གྱང་མདོ་ཞེས་པ་ནི་ཡིག་ཚང་དུ་མའི་ནང་གཉའ་ཁྲི་བཙན་པོ་ཐོག་མ་“ལྷ་རི་གྱང་དོར་”ཕེབས་ཚུལ་འཁོད་པ་དེར་སྣང་ཞིང་། ལྷ་རི་གྱང་དོ་ནི་ཀོང་པོ་ཉིང་ཁྲི་རྫོང་ཁོངས་སྟག་རྩེ་ཆུས་ཀྱི་ན་ངུ་གྲོང་ཚོའི་འགྲམ་དུ་ཡོད་པའི་དུས་ཕྱིས་བོན་རིར་གྲགས་པ་སྟོན་པ་གཤེན་རབ་ཀྱི་གནས་རི་དེ་ཡིན་པ་དང་། ང་ལ་གཡའ་མ་གོང་ཞེས་པ་ནི་ལྕང་གླང་པས་བྱང་ལམ་གཡའ་ལེ་གོང་གསུངས་པ་དང་དོན་གཅིག་ཡིན་ལ། དེ་ནི་དྭགས་པོ་སྐྱེམ་སྟོང་ནས་སྣང་རྫོང་དུ་ཡོང་བའི་ལམ་བར་ན་ཡོད་པའི་དེང་སང་ཡང་ཀོང་པོ་ང་ལ་ཞེས་ཡོངས་སུ་གྲགས་པའི་ལ་ཆེན་དེ་ཡིན། ཡར་ཁྱིམ་སོག་ཀ་ནི་ཡར་ལུང་སོག་ཁ་ཞེས་པ་ས་དབྱིབས་སོག་པའི་གཟུགས་ལྟར་ལ་བཤད་པ་ཡིག་ཚང་གཞན་དུའང་གསལ་ཞིང་། མཐར་ཡར་ལུང་གི་བཙན་ཐང་སྒོ་བཞིར་ཕེབས་པ་སོགས་ངེས་པ་ཪྙེད་པའི་ར་འཕྲོད་ཐུབ་པ་དང་། དུས་མཚུངས་གཉའ་ཁྲི་བཙན་པོ་དང་ཁོང་གི་གདུང་རྒྱུད་ལ་སྤུ་རྒྱལ་ཞེས་པའི་མཚན་ཐོགས་དོན་ཐད་བཤད་ཚུལ་དུ་མ་ཡོད་ཀྱང་། སྤུ་བོའི་ཡུལ་ནས་བྱོན་པའི་རྒྱལ་པོ་དེ་ལ་མཚན་སྤུ་རྒྱལ་ཞེས་ཐོགས་པ་ལོ་རྒྱུས་བྱུང་བ་དངོས་ཀྱི་ཐོག་ནས་གསལ་བཤད་གང་ལེགས་བྱུང་བ་བཅས་མདོར་ན་གཉའ་ཁྲི་བཙན་པོ་ནི་ལྷ་དང་ཐེ་རང་མ་ཡིན་ལ། རྒྱ་གར་དང་རྒྱ་ནག་གི་མི་ཡང་མ་ཡིན་པར་བོད་རང་གི་མི་ཞིག་ཡིན་ནོ། །
དེ་ལྟར་གཉའ་ཁྲི་བཙན་པོས་བོད་ཀྱི་རྗེ་བོ་མཛད་པ་དེ་ནས་བཟུང་སྤུ་རྒྱལ་གྱི་གདུང་རབས་དབུ་བཪྙེས་ཤིང་། བཙན་པོ་དེའི་སྐུ་བོན་ནི་མཚེ་མི་སྨུ་རྒྱལ་དང་། ཙོ་མི་ཕག་གར་གཉིས་ཀྱིས་བྱས། སྐུ་མཁར་ཡུམ་བུ་བླ་སྒང་བརྩིགས། བོན་གྱི་ལོ་རྒྱུས་ལ་ལར་གསས་མཁར་གཡུང་དྲུང་ལྷ་རྩེ་བྱ་བ་དང་། སྐུ་མཁར་ཕྱིང་བ་སྟག་རྩེ་ཡང་བཙན་པོ་འདིའི་རིང་ལ་བརྩིགས་པར་བཤད། བོན་གྱི་ལུགས་དར་རྒྱས་སུ་མཛད་ཅིང་། མཚེ་མི་གཤེན་གྱི་སྨུ་རྒྱལ་གྱིས་བོན་བསྒྱུར་བར་གྲགས། འོན་ཀྱང་བཙན་པོ་འདིས། སུམ་པའི་བོན་པོ་ཨ་ཡོང་རྒྱལ་བ་བཏུལ་ཞེས་གསལ་བར་དཔགས་ན་སྐབས་དེ་དུས་ནས་བོན་གྱི་གྲུབ་མཐའ་གསར་ཪྙིང་དབར་དུའང་འགལ་བ་རྣོ་ངར་ཅན་ཞིག་བྱུང་མྱོང་བར་མངོན་ནོ། སྣུབས་རྗེ་སྲིད་པ་ལ་སོགས་འབངས་སུ་འདུས་ཤིང་། སྐབས་དེའི་འགོ་དཔོན་གྱི་ཁྲོད་དུ་དབུ་རྨོག་བཙན་ལ་སྙན་གྲགས་ཆེ་བ་ཞིག་བྱུང་བར་སྣང་། གནམ་མུག་མུག་གམ་མུ་ཚོ་བཟའ་བྱ་བ་ཁབ་ཏུ་བཞེས་པར་སྲས་མུ་ཁྲི་བཙན་པོ་འཁྲུངས། སྲས་ཀྱི་ཆིབས་ཁ་ཐུབ་པ་ཙམ་ན་ཡབ་གནམ་དུ་གཤེགས་ཞེས་གྲགས་པས་སྐུ་ཚེ་དེ་ཙམ་གྱི་རིང་པོ་མ་བཞུགས་པར་མངོན། བོན་གྱི་ལོ་རྒྱུས་དང་། རྒྱལ་རབས་ཆོས་འབྱུང་ལ་ལར་མཛད་པ་བསྐྱང་ཚུལ་རྒྱས་བསྡུས་མི་འདྲ་བ་འགའ་གསལ་ཡང་དོ་གལ་ཆེ་ཞིང་འཆད་པར་འོས་པ་ནི་དེ་ཙམ་ཞིག་ལགས་སོ། །
གདུང་རབས་གཉིས་པ་མུ་ཁྲི་བཙན་པོ་ནི། ཡབ་གཉའ་ཁྲི་བཙན་པོ་དང་། ཡུམ་མུ་ཚོ་བཟའམ་གནམ་མུག་མུག་གཉིས་ཀྱི་སྲས་སུ་འཁྲུངས། བོན་གྱི་ལོ་རྒྱུས་ལྟར་ན། བཙན་པོ་འདིས་ས་སྨན་ཏིང་ཏིང་མའམ་ས་དིང་དིང་མ་ཁབ་ཏུ་བཞེས། སྐུ་གཤེན་ཅོའུ་ལན་ཚས་མཛད། གསས་མཁར་ཁོ་མ་ནེའུ་ཆུང་བཞེངས། ཞང་ཞུང་ནས་མཁས་པ་ཆེན་པོ་གཤེན་ནམ་མཁའ་སྣང་བ་མདོག་ཅན་ལ་སོགས་པ་བརྒྱ་དང་རྩ་བརྒྱད་གདན་དྲངས། བོད་དུ་བོན་གྱི་འདུ་གནས་ཆེན་པོ་བཞི་བཅུ་རྩ་ལྔ་བཙུགས། བོན་གྱི་གསུང་རབ་མདོ་འབུམ་རྒྱུད་མཛོད་སོགས་པོ་ཏི་མང་པོ་བསྒྱུར་ཞེས་དང་། དེ་ཡང་“དག་པ་ལྷ་ཡི་ཡི་གེ་སྟག་གཟིག་སྤུངས་ཡིག་ཏུ་བསྒྱུར། སྟག་གཟིག་གི་སྤུངས་ཡིག་ཞང་ཞུང་གི་ཡིག་རྒན་དུ་བསྒྱུར། ཡིག་རྒན་སྨར་སྦྲག་ཏུ་བསྒྱུར། དེ་སྨར་ཆེ་ཆུང་དུ་བསྒྱུར། སྨར་ཆེན་དབུ་ཆེན་ནམ་གཟབ་ཏུ་བསྒྱུར། ཡིག་སྣ་འབྲུ་མ་ལས་བརྩམས་སོ།”(《ལུང་གི་སྙིང་པོ》 ཕྱི་པར་དེབ་ངོས་༧༢—༧༤))ཞེས་དུས་དེ་ཤིད་དུའང་བོད་ལ་ཡི་གེ་ཡོད་ཟེར་བ་དཔྱད་གཞི་ཙམ་དུ་བཀོད། མདོར་ན་མུ་ཁྲི་ནི་བོད་དུ་གཡུང་དྲུང་གི་བོན་དར་རྒྱས་སུ་མཛད་པའི་གདུང་རབས་ཁྲོད་ཀྱི་གཙོ་བོ་ཡིན་པར་གྲགས་ཤིང་། བོན་རྣམས་ཀྱིས་བརྩི་བཀུར་ཆེན་པོ་བྱེད་པར་སྣང་ངོ་། །
གདུང་རབས་གསུམ་པ་དིང་ཁྲི་བཙན་པོ་ནི། ཡབ་མུ་ཁྲི་དང་ཡུམ་ས་དིང་དིང་མ་གཉིས་ཀྱི་སྲས་སུ་བལྟམས། སྐུ་གཤེན་ཅོའུ་སྨིན་དཀར་གྱིས་བྱས། གསས་མཁར་ཁོ་མ་ཡོངས་རྩེ་བཞེངས། སོ་ཐམ་ཐམ་མ་ཁབ་ཏུ་བཞེས་སོ། །
གདུང་རབས་བཞི་པ་སོ་ཁྲི་བཙན་པོ་ནི། ཡབ་དིང་ཁྲི་དང་ཡུམ་སོ་ཐམ་ཐམ་གཉིས་ཀྱི་སྲས་སུ་འཁྲུངས། སེ་བཟའ་སྨན་མོ་ཁབ་ཏུ་བཞེས། སྐུ་གཤེན་ཅོའུ་འོད་དཀར་གྱིས་བྱས། གསས་མཁར་དགུ་ར་དགུ་འཁྱུད་བཞེངས་སོ། །
གདུང་རབས་ལྔ་པ་དེ་ཁྲི་བཙན་པོ་ནི། ཡབ་སོ་ཁྲི་བཙན་པོ་དང་ཡུམ་སེ་བཟའ་སྨན་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཅོའུ་ཤང་ས་དཀར་གྱིས་བྱས། གསས་མཁར་ཟོ་བོ་ཁྱུང་ལག་བཞེངས། ཁབ་ཏུ་དར་བཟའ་མ་བྱ་བ་བཞེས་སོ། །
གདུང་རབས་དྲུག་པ་ཁྲི་སྤེ་བཙན་པོ་ནི། ཡབ་དེ་ཁྲི་དང་ཡུམ་དར་བཟའ་མའི་སྲས་སུ་འཁྲུངས། སྨན་ཁྲི་ཕྱུག་མོ་ཁབ་ཏུ་བཞེས། སྐུ་གཤེན་ཅོ་ན་མི་ཆེན། གསས་མཁར་གཡུང་དྲུང་ལྷ་རྩེ་བཞེངས། ཉང་རལ་ཆོས་འབྱུང་ལས། “བོད་ཀྱི་ཡི་གེ་ཡང་ཁྲི་པེ་བཙན་པོའི་རིང་ལ་བྱུང་བར་འདོད་པ་ཡང་ཡོད་དོ་” (ཆོས་འབྱུང་མེ་ཏོག་སྙིང་པོ་སྦྲང་རྩིའི་བརྒྱུད) དཔེ་ཪྙིང་བྲིས་མ་ཤོག་གྲངས་༡༧༥རྒྱབ་) ཞེས་གསལ། འདི་ཡན་ཆད་གདུང་རབས་རྣམས་འདྲ་སྟེ་སྲས་ཆིབས་ཁ་ཐུབ་པ་ན། ཡབ་དགོང་དུ་གཤེགས་པར་གྲགས་སོ། །
གདུང་རབས་བདུན་པ་དྲི་གུམ་བཙན་པོ་ནི། ཡབ་ཁྲི་སྤེ་བཙན་པོ་དང་ཡུམ་སྨན་ཁྲི་ཕྱུག་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཅོའུ་ཚེམས་དཀར་གྱིས་བྱས། གསས་མཁར་ས་ལེ་བྱེལ་ཚང་བཞེངས། དབལ་བཟའ་ཁྲི་བཙུན་ཁབ་ཏུ་བཞེས། །
གདུང་རབས་བརྒྱད་པ་སྤུ་དེ་གུང་རྒྱལ་ནི། ཡབ་གྲི་གུམ་བཙན་པོ་དང་དབལ་བཟའ་ཁྲི་བཙུན་གྱི་སྲས་སུ་འཁྲུངས། བཙན་པོ་སྤུ་དེ་གུང་རྒྱལ་གདན་འདྲེན་མཁན་དེ་རུ་ལས་སྐྱེས་སམ། ཡང་ན་དེའི་བུ་ངར་ལས་སྐྱེས་ཡིན་དང་། རུ་ལས་སྐྱེས་དེ་བཙན་པོ་དང་ཡུམ་གཅིག་པ་ཡིན་མིན་སོགས་རྒྱལ་རབས་གཞན་ན་མི་འདྲ་བ་འགའ་ཞིག་མཆིས་རུང་། འདིར་ནི་ཏུན་ཧོང་གི་ཡིག་ཪྙིང་གཞིར་བཟུང་བ་ཡིན་ཅིང་། བློན་པོ་དེའི་བྱས་རྗེས་ཀྱི་སྐོར་ལ་མཁས་པའི་དགའ་སྟོན་ལས་འདི་ལྟར་འབྱུང་སྟེ།“རྒྱལ་པོས་མི་མཆོག་རུ་ལས་སྐྱེས་ཁྱོད་ཀྱིས། །ང་ཡི་ཡབ་ཀྱི་གོ་བགྱིས་རྒྱལ་སར་བཏོན། །སྲས་ཀྱི་གོ་བགྱིས་ཡབ་ཀྱི་སྐུ་མཚལ་གཉེར། །ཆེ་ཆུང་མེད་པའི་མི་ཀུན་ཁྱོད་ལ་སྨོན། །མིང་ཡང་ཁུ་བོ་ལྷ་བུ་སྨོན་གཟུང་ཞེས། །བཏགས་ཤིང་དྲིན་དུ་གཟོ་བ་རྒྱ་ཆེར་བྱས། །རྒྱལ་པོས་ཁུ་བོར་ཁུར་བས་ཁུའི་རུས་སུ་ཐོགས་སྐད། །བོད་ཡུལ་འཕྲུལ་བློན་མཛངས་པའི་མི་བདུན་གྱི། །ཐོག་མར་གྱུར་པ་རུ་ལས་སྐྱེས་འདི་ཡིན། །མཛངས་པའི་ལས་སུ་ཤིང་བསྲེག་སོལ་བ་བྱུང་། །དེ་ཡིས་རྡོ་བཞུ་གསེར་དངུལ་ཟངས་ལྕགས་ཕྱུང་། །ཤིང་ལ་མིག་ཕུག་གཤོལ་དང་གཉའ་ཤིང་བྱས། །ས་གཞི་བརྐོས་ནས་ཕུ་ཆུ་ཡུར་དུ་དྲངས། །རྨོན་པ་དོར་སྡེབས་སྤང་ཐང་ཞིང་དུ་རྨོས། །བརྒལ་བས་མི་ཐར་ཆུ་ལ་ཟམ་པ་བཙུགས། །རྨོས་པའི་ལོ་ཏོག་ཐོག་མར་འདི་ནས་བྱུང་། །”(ཆོས་འབྱུང་མཁས་པའི་དགའ་སྟོན་ལྕགས་པར་དེབ་ངོས་༡༦༣)ཞེས་གསལ། ། གཞན་ཡང་བཙན་པོ་འདིའི་སྐུ་རིང་ལ་ཞང་ཞུང་ནས་གཤེན་པོ་དུ་མ་སྤྱན་དྲངས་ཤིང་། བོན་གྱི་དཔེ་མང་དུ་བསྒྱུར་ནས་སླར་ཡང་བོན་གྱི་བསྟན་པ་རྒྱས་པར་མཛད་ཅེས་གྲགས་སོ།།


text:
དུས་རབས་ཉེར་གཅིག་པའི་ནང་པ་ཞེས་པའི་ཚོགས་འདུ་སྐོང་པ།
༢༠༡༧།༠༣།༢༠ཉིན་སྤེལ། དུས་རབས་ཉེར་གཅིག་པའི་ནང་པ། ཞེས་པའི་སྐོང་ཚོགས་འདིའི་དམིགས་ཡུལ་ནི་འཛམ་གླིང་ནང་ཞི་བདེ་དང་འཆམ་མཐུན་གྱི་ནུས་པ་གོང་སྤེལ་གཏོང་ཐབས་ཆེད་ཡིན་འདུག
ཕྱི་ཚེས་ ༡༧ ཉིན། ༧གོང་ས་༧སྐྱབས་མགོན་ཆེན་པོ་མཆོག་གིས་རྒྱ་གར་བྷི་ཧཱར་ནང་རྟེན་གཞི་བྱས་པའི་རཱཇ་གིར་རམ་བྱ་རྒོད་ཕུང་རི་གནས་ཆེན་ཡོད་སའི་གྲོང་ཁྱེར་དུ། རྒྱ་གར་རྒྱལ་སྤྱིའི་ལྟེ་གནས་ཚོགས་ཁང་ནང་དུ། དུས་རབས་ཉེར་གཅིག་པའི་ནང་པ། ཞེས་པའི་རྒྱལ་སྤྱིའི་ནང་པའི་ལྷན་ཚོགས་དབུ་འབྱེད་མཛད་པའི་ཚོགས་འདུའི་ཐོག དབུས་གཞུང་གི་རིག་གཞུང་བློན་ཆེན་འབུམ་རམས་པ་སྐུ་ཞབས་མ་ཧེ་ཤི་ཤརྨ་ Dr. Mahesh Sharma མཆོག་དང་། ནང་པའི་ཐེག་པ་ཆེ་ཆུང་གི་འདུལ་བ་འཛིན་པའི་མཁན་པོ་དང་བླ་མ། སློབ་དཔོན་སོགས་དུ་མ་ཞིག་ཆེད་བཅར་ཞུས་ཡོད་འདུག
དེ་ཡང་ཚོགས་ཆེན་འདིའི་ཐོག བོད་བརྒྱུད་ནང་བསྟན་གྱི་ཆོས་བརྒྱུད་ཆེན་པོ་བཞི་གཡུང་དྲུང་བོན་དང་བཅས་པའི་བསྟན་བདག་བླ་ཆེན་ཁག་གཅིག་ཕེབས་ཡོད་ཁོངས་ནས། དཔལ་རྒྱལ་བ་ཀརྨ་པ་རིན་པོ་ཆེ་མཆོག་དང་། ས་སྐྱ་གོང་མ་རིན་པོ་ཆེའི་སྐུ་ཚབ་ཐར་རྩེ་མཁན་རིན་པོ་ཆེ་མཆོག སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག ཀ་༔ཐོག་དགེ་རྩེ་རིན་པོ་ཆེ་མཆོག ཤར་བྱང་ཆོས་རྗེ་རྣམ་གཉིས་མཆོག ཡོངས་འཛིན་གླིང་མཆོག་སྤྲུལ་རིན་པོ་ཆེ་མཆོག ཏཱའི་སི་ཏུ་རིན་པོ་ཆེ་མཆོག འབྲི་གུང་ཆེ་ཚང་རིན་པོ་ཆེ་མཆོག ཀུན་བདེ་གླིང་མཆོག་སྤྲུལ། ཇོ་ནང་རྒྱལ་ཚབ་རིན་པོ་ཆེ་མཆོག མི་འགྱུར་རྡོ་རྗེ་རིན་པོ་ཆེ་མཆོག ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་སོགས་དང་། གཞན་ཡང་ནང་པའི་ཡུལ་གྲུ་ཤྲིལངྐ་དང་། འབར་མ། ཐེ་ལན་ཌི། བྷང་ལ་དེ་ཤི། ཀ་ཇི་ཀི་སི་ཐན། ཐེ་ཝན། སོག་པོ། ཨ་རི། ཨིན་ཡུལ། ཨ་ཕི་རི་ཀ་སོགས་རྒྱལ་ཁབ་ ༣༠ ལྷག་གི་བླ་ཆེན་དང་མཁས་དབང་ཉམས་ཞིབ་པ་སོགས་ཚོགས་ཞུགས་གནང་འདུག
གཞན་ཡང་ལྷན་ཚོགས་ཀྱི་དམིགས་ཡུལ་ནི། འཛམ་གླིང་ནང་ཞི་བདེ་དང་འཆམ་མཐུན། ཁོར་ཡུག་གི་ཐོག་དེ་སྔ་བྱུང་མྱོང་མེད་པའི་གཏོར་བཤིག་གིས་གཙོས་དཀའ་ངལ་མང་དག་ཅིག་འཕྲད་བཞིན་པ་རྣམས་སེལ་ཆེད། ནང་པའི་ལྟ་གྲུབ་གཞི་རྩར་བཟུང་བའི་ཐབས་ལམ་ཞིག་འཚོལ་ཐབས་མཛད་རྒྱུ་དང་། ཐབས་ལམ་དེའི་བརྒྱུད་ནས་འཛམ་གླིང་ནང་ཞི་བདེ་དང་འཆམ་མཐུན་གྱི་ནུས་པ་གོང་སྤེལ་གཏོང་ཐབས་ཆེད་ཡིན་འདུག
ཐེངས་འདིའི་ལྷན་ཚོགས་དེ་བཞིན་ཕྱི་ལོ་ ༢༠༡༧ ཟླ་ ༣ ཚེས་ ༡༧ ནས་ ༡༩ བར་འཚོགས་རྒྱུ་དང་། ལྷན་ཚོགས་གོ་སྒྲིག་གནང་མཁན་རྒྱ་གར་དབུས་གཞུང་གི་རིག་གཞུང་བློན་ཆེན་ལས་ཁུངས་དང་བྷི་ཧཱར་མངའ་སྡེ་ན་ལེནྡྲ་རྫོང་ནང་རྟེན་གཞི་བྱས་པའི་དཔལ་ན་ལེནྡྲའི་གཙུག་ལག་སློབ་ཁང་གསར་པ་ Nav Nalanda Mahavira University བཅས་ཡིན་འདུག།


text:
འཁྲུངས་ཡུལ་གཙང་མྱང་སྟོད་སྟག་ཚལ་དུ་མྱང་རལ་པ་ཅན་དང་ཉི་མ་འོད་ཟེར་སོགས་ཀྱི་རྒྱུད་པ་ཡབ་སྔགས་འཆང་སངས་རྒྱས་དཔལ་ལྡན་དང། ཡུམ་སངས་རྒྱས་འདྲེན་གཉིས་ཀྱི་སྲས་སུ་རབ་བྱུང་བརྒྱད་པའི་ཆུ་སྤྲེལ་(༡༤༥༢)ལོར་སྐུ་འཁྲུངས། དགུང་ལོ་བདུན་པ་ས་སྟག་(༡༤༥༨)ལོར་མཁན་ཆེན་ཀུན་དགའ་སངས་རྒྱས་རྒྱལ་མཚན་ཞེས་གསོལ།
དེ་ནས་བཟུང་དགུང་ལོ་བཅུ་བདུན་གྱི་བར་རང་ཡུལ་དུ་སློབ་གཉེར་མཛད། དགུང་ལོ་བཅོ་བརྒྱད་པར་ཙ་རིར་བྱོན་ཏེ་རྗེ་བཙུན་ཤ་ཧ་རབ་འབྱམས་པ་སངས་རྒྱས་སེང་གེ་དང་མཇལ། རི་ཆོས་སྐོར་གསུམ། ཐར་གྲུ་སྐོར་གསུམ། ནཱ་རོ་ཆོས་དྲུག ཕྱག་རྒྱ་ཆེན་པོ་ལྔ་ལྡན་ལྷན་གཅིག་སྐྱེས་སྦྱོར། དོ་ཧ་སྐོར་གསུམ་དང་མཛོད་དྲུག་རོ་སྙོམས་སོགས་བཀའ་བརྒྱུད་ཀྱི་ཆོས་སྐོར་ཕལ་མོ་ཆེའི་ལུང་གསན། རྗེ་བཙུན་མ་ལྷན་ཅིག་སྐྱེས་མའི་དཀྱིལ་འཁོར་དུ་དབང་བསྐུར་ཏེ་གསང་མཚན་མི་བསྐྱོད་རྡོ་རྗེ་ཞེས་གསོལ།
དེ་ནས་དཔལ་འཁོར་ཆོས་སྡེར་བྱོན་ནས་གཡུ་ལུང་ལ་ཡོན་ཏན་རྒྱ་མཚོའི་དྲུང་ནས་ཆོས་མང་པོ་གསན་ཅིང། དེ་བཞིན་སློབ་དཔོན་ཀུན་དགའ་ཉི་མ་དང། པཎ་ཆེན་དོན་གྲུབ་གྲགས་པ་སོགས་བསྟེན་ནས་གསང་སྔགས་ཀྱི་དབང་དང་རྒྱུད་ཀྱི་བཤད་པ་བསྐྱེད་རྫོགས་ཀྱི་གདམས་པ་སོགས་མང་པོ་ཡུལ་ངེས་མེད་དུ་བྱོན། ཆ་ལུགས་ཀྱང་སྐབས་འགའ་ཞིག་ཏུ་སྐུ་གཅེར་བུ་ལ་མིའི་གཡང་གཞི་ཁྲག་ཅན་གསོལ། རྒྱུ་རློན་གྱིས་ག་ཤ་དང་གདུ་བུ་བྱས། མི་ཐོད་རློན་པར་ཀླད་པ་དང་རྒྱུ་མ་སོགས་རྩིབས་མས་དཀྲུགས་ཏེ་གསོལ། ཕལ་ཆེར་ཧེཿ རུ་ཀའི་ཆ་བྱད་རུས་རྒྱན་དང་ཐོད་པ། རྐང་གླིང། ཀ་ཊཱཾ་རྣམས་འཆང་ཞིང་དུར་ཁྲོད་དང་གྲོང་གསེབ་ངེས་མེད་དུ་བྱོན་ནས་ཐ་མལ་གྱི་བློར་མི་ཆུད་པའི་ཐོ་ཅོའི་སྤྱོད་པ་སྣ་ཚོགས་མཛད་པས་གཙང་སྨྱོན་ཞེས་གྲགས།
མཛད་པ་ནི་བལ་ཡུལ་གྱི་འཕགས་པ་ཤིང་ཀུན་ཞིག་གསོ་དང། གྲུབ་གནས་མང་པོར་བཀའ་བརྒྱུད་ཀྱི་སྒྲུབ་སྡེ་བཙུགས། སྙན་བརྒྱུད་གླེགས་བམ་དུ་བཀོད་པ་པོ་ཏི་བཅུ་གསུམ་ལ་ཞུ་དག་གཙང་མ་དང་རབ་བྱུང་བརྒྱད་པའི་ས་སྤྲེལ་(༡༤༨༨)ལོར་རྗེ་བཙུན་མི་ལའི་རྣམ་ཐར་ལྗགས་རྩོམ་མཛད། ཉམས་མགུར་ཕྱོགས་གཅིག་ཏུ་བསྒྲིགས་ཤིང་པར་དུ་བརྐོས། གྲུབ་པའི་གོ་འཕང་མཐོན་པོར་གཤེགས་ཀྱང་ལས་འབྲས་ལ་རྩི་འཇོག་ཆེ་བས་དགེ་སྡིག་ཆུང་ངུ་ཙམ་ཡང་ཁྱད་དུ་མི་གསོད། སློབ་མ་གྲངས་ཀྱིས་མི་ཆོད་པ་འདུས།
ཡོངས་གྲགས་སུ་ཐུགས་སྲས་ཞེ་དགུ་། ཐུན་མུང་མ་ཡིན་པའི་ཐུགས་སྲས་བརྒྱད། བླ་ཆེན་བླ་ཆུང་དྲུག་ཅུ། རྟོགས་ལྡན་ཉེར་བརྒྱད། སྟོན་སྒོམ་ཉི་ཤུ། གྲུབ་ཆེན་བཅོ་བརྒྱད་དོགས་བསམ་གྱིས་མི་ཁྱབ་པ་བྱོན། མཐར་དགུང་ལོ་ལྔ་བཅུ་རྩ་དྲུག་པ་རབ་བྱུང་དགུ་པའི་མེ་ཡོས་(༡༥༠༧)ལོར་རས་ཆུང་ཕུག་ཏུ་སྐུ་གཤེགས་སོ།།
རྩོམ་སྒྲིག་པ། མཁའ་འགྲོ་ཚེ་བརྟན།


text:
ཕྱི་ལོ་ ༢༠༡༨ ཟླ་ ༣ ཚེས་ ༡༠ རེས་གཟའ་སྤེན་པ།
༄༅། །ཕྱི་ལོ་ ༡༩༥༩ ལོའི་ད་རིང་གི་ཉིན་མོར་བོད་ཀྱི་རྒྱལ་ས་ལྷ་སར་བོད་མི་སེར་སྐྱ་ཕོ་མོ་རྒན་གཞོན་སྟོང་ཕྲག་མང་པོས་མ་བགྲོས་བསམ་པ་གཅིག་མཐུན་གྱི་སྒོ་ནས་རྒྱ་དམར་གཞུང་གིས་བཙན་བཟུང་ལ་ཞི་བའི་སྒེར་ལངས་བྱས་པར། རྒྱ་གཞུང་གིས་དྲག་གནོན་བྱས་ཏེ་བོད་མི་མང་པོ་བསད་རྨས་བྱས་ནས་ལོ་ ༥༩ འཁོར་བའི་དུས་དྲན་གྱི་ཉིན་མོ་འདི་ནི་བོད་མི་རིགས་ཀྱི་ལོ་རྒྱུས་ཐོག་བརྗེད་དུ་མེད་པའི་མྱ་ངན་རྗེས་དྲན་བྱེད་དགོས་པའི་དུས་ཚེས་ཤིག་ཡིན་ནའང། སྐབས་དེར་བོད་ཆོལ་ཁ་གསུམ་གྱི་བོད་མི་ཚོས་རྡོག་རྩ་གཅིག་བསྒྲིལ་གྱིས་སྒོ་ནས་བོད་མི་མང་གི་མངོན་འདོད་གསལ་འདོན་བྱས་ཡོད་པ་ནི་སྤོབས་པ་བྱེད་འོས་པ་ཞིག་ཡིན།
ཕྱི་ལོ་ ༡༩༥༩ ལོའི་རྗེས་ནས་ད་བར་གཞིས་བཞུགས་བོད་མི་ཚོས་རྒྱ་གཞུང་གི་བཙན་གནོན་དང་གདུག་རྩུབ་ཅན་གྱི་སྲིད་བྱུས་ལ་མི་འདོད་པའི་རྣམ་འགྱུར་སྟོན་ཆེད། ཞི་བའི་སྒོ་ནས་རྣམ་པ་འདྲ་མིན་གྱི་ལས་འགུལ་བར་མ་ཆད་པར་སྤེལ་ཡོད་པའི་ནང་ནས་གཞི་རྒྱ་ཆེ་ཤོས་ནི་ཕྱི་ལོ་ ༡༩༨༧ དང་། ཕྱི་ལོ་ ༡༩༨༨ ཕྱི་ལོ་༡༩༨༩ སོ་སོའི་ནང་གི་ཞི་བའི་ངོ་རྒོལ་ཁག་དང་། ཕྱི་ལོ་ ༢༠༠༨ ལོའི་ས་བྱི་ཞི་རྒོལ་ཆེན་མོ་བཅས་ཡིན། འདི་ལོ་ནི་ཕྱི་ལོ་ ༡༩༨༨ ལོའི་ཞི་བའི་ངོ་རྒོལ་བྱུང་ནས་ལོ་སུམ་ཅུ་འཁོར་བ་དང་ཕྱི་ལོ་ ༢༠༠༨ ལོའི་ཞི་རྒོལ་ཆེན་མོ་བྱུང་ནས་ལོ་བཅུ་འཁོར་བའི་དུས་དྲན་ཡང་ཡིན། དེ་བཞིན་ཕྱི་ལོ་ ༢༠༠༩ ནས་བཟུང་འཚེ་མེད་ཞི་བའི་ཐོག་ནས། “བོད་ལ་རང་དབང་དགོས། ༸གོང་ས་༸སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས།” ཞེས་བོད་མི་རིགས་ཀྱི་མངོན་འདོད་གསལ་འདོན་བྱ་ཆེད་བོད་ནང་བོད་མི་ ༡༥༢ ཀྱིས་གཅིག་རྗེས་གཉིས་མཐུད་ཀྱིས་རང་ལུས་མེར་བསྲེགས་གནང་ཡོད། ཉིན་གསུམ་གྱི་གོང་དུ་ཨ་མདོ་རྨེའུ་རུ་མ་ནས་ཡིན་པའི་རང་ལོ་ ༤༤ ཅན་གྱི་ཚེ་ཁོ་ལགས་ཀྱིས་རྒྱ་གཞུང་གི་བོད་ལ་འཛིན་པའི་སྲིད་བྱུས་ལ་ངོ་རྒོལ་གྱིས་རང་ལུས་མེར་བསྲེགས་གནང་ནས་འདས་གྲོངས་སུ་སོང་ཡོད། དེར་བརྟེན་ད་བར་བོད་བསྟན་སྲིད་མི་རིགས་དང་རང་དབང་གི་དོན་དུ་ལུས་སྲོག་ལོངས་སྤྱོད་བློས་བཏང་གནང་མཁན་གྱི་དཔའ་བོ་དང་དཔའ་མོ་འདས་གསོན་ཡོངས་ལ་རྗེས་དྲན་དང་གུས་བཏུད་ཞུ་རྒྱུ་ཡིན།
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་ཤར་ཕྱོགས་ནས་བཙན་འཛུལ་གྱིས་བོད་ས་ཡོངས་རྫོགས་བཙན་བཟུང་བྱས་པ་ནས་ད་བར་བོད་དང་བོད་མིའི་ཐོག་བརྗོད་ཀྱིས་མི་ལངས་པའི་གཏོར་བཤིག་དང་། སྡུག་སྦྱོང་མནར་གཅོད་བཏང་ཡོད། ལྷག་པར་རྒྱ་གཞུང་གིས་བོད་མི་རིགས་དང་བོད་མིའི་ངོ་བོ་རྩ་མེད་བཟོ་ཐབས། དེ་བཞིན་བོད་ཀྱི་རི་ཀླུང་དང་ས་ཆར་རྒྱ་མིང་བཏགས་པ་དང་། མི་རབས་གསར་པ་ཚོར་རྒྱ་མིང་འདོགས་རྒྱུའི་མཚོན་བོད་ཡུལ་རྒྱ་ཡུལ་དུ་བསྒྱུར་རྒྱུའི་འཆར་གཞི་ལྡན་པའི་ཞི་དྲག་གི་སྲིད་བྱུས་ཇི་འདྲ་ཞིག་སྤེལ་ཡང། གཞིས་བཞུགས་རྒྱ་ཆེ་མི་མང་ནས་སེམས་ཤུགས་གོང་མཐོར་བསྐྱེད་དེ་བོད་མིའི་རང་དབང་དང་། བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་། སྐད་ཡིག ཁོར་ཡུག་སྲུང་སྐྱོབ་སོགས་ཀྱི་ཆེད་རང་གི་ལུས་སྲོག་ཚུན་བློས་བཏང་བྱས་ནས་རང་ས་རང་སྲུང་དང་། ལྷག་པར་མི་རབས་གསར་པ་ཚོས་རྒྱ་ནག་གཞུང་གི་ཁྲིམས་སྒྲིག་ཁག་དང་མཐུན་པའི་ཐོག་ནས་བོད་མི་རིགས་ཀྱི་ཐོབ་ཐང་རྩོད་ལེན་གྱིས་བོད་མིའི་རང་དབང་འཐབ་རྩོད་འདི་བཞིན་འཚེ་མེད་ཞི་བའི་ཐོག་ནས་རྒྱུན་སྐྱོང་བྱེད་བཞིན་པ་ནི་དགའ་སྤོབས་བྱ་འོས་པ་ཞིག་ཡིན། དེ་ཡང་གཙོ་བོ་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་ལམ་སྟོན་དང་མཛད་འཕྲིན། གཞན་ཡང་གཞིས་བཞུགས་རྒྱ་ཆེ་མི་མང་གི་ཞུམ་པ་མེད་པའི་སྙིང་སྟོབས་དང་འགྱུར་བ་མེད་པའི་ལྷག་བསམ། དེ་བཞིན་བཙན་བྱོལ་བོད་མི་རྣམས་ནས་བོད་མི་མང་གི་མགྲིན་ཚབ་པ་བྱས་ཏེ་འབད་སྒྲུབ་གང་ནུས་བྱས་པ་བཅས་ལ་བརྟེན་ནས། བོད་ལ་དུས་འགྱུར་གྱིས་བོད་གཞིས་བྱེས་གཉིས་སུ་གྱར་ནས་ད་ཆ་ལོ་དྲུག་ཅུར་ཉེ་ན་ཡང་བོད་ཀྱི་བདེན་དོན་འཐབ་རྩོད་མ་ཡལ་བར་གནས་ཚད་གོང་མཐོར་འགྲོ་བཞིན་ཡོད་པར་བརྟེན། འཛམ་གླིང་གི་རྒྱལ་ཁབ་མང་པོའི་གཞུང་དང་། དབུ་འཁྲིད། མི་མང་བཅས་ནས་བོད་དང་བོད་མིར་གདུང་སེམས་མཉམ་བསྐྱེད་དང་རྒྱབ་སྐྱོར་ཇེ་མཐོར་འགྲོ་བཞིན་ཡོད། རྒྱལ་ཁབ་མང་པོའི་ནང་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་པ་ཡོད་པ་དང་། དེ་བཞིན་བོད་དོན་རྒྱབ་སྐྱོར་བ་ཚོགས་སྒེར་ཡང་མང་པོ་ཡོད།
རྒྱ་ནག་གཞུང་གིས་བོད་མིའི་གཞི་རྩའི་འགྲོ་བ་མིའི་ཐོབ་ཐང་། ཆོས་དད་རང་དབང་ལོ་རེ་ནས་ལོ་རེར་ཇེ་སྡུག་ཏུ་གཏོང་བཞིན་ཡོད་པ་རྒྱལ་སྤྱིའི་སྙན་ཐོ་ཁག་ནང་གསལ་འདོན་བྱས་འདུག་ན་ཞིབ་རྒྱས་ཞུ་དགོས་མ་མཐོང། རྒྱ་གཞུང་གིས་ཆོས་དད་རང་དབང་ཐོག་ཕྱོགས་ཡོངས་ནས་དོ་དམ་སྟངས་འཛིན་བྱེད་ཆེད་“ཆོས་ལུགས་ལས་དོན་གྱི་སྲོལ་ཡིག་”ཟེར་བར་བསྐྱར་བཅོས་ཀྱིས་འདི་ལོའི་ཕྱི་ཟླ་ ༢ པ་ནས་དངོས་སུ་ལག་བསྟར་བྱེད་འགོ་བཙུགས་ཡོད་པ་དེས་བོད་མིའི་ཆོས་དད་རང་དབང་ཐོག་སྔར་བས་དམ་བསྒྲགས་ཆེ་རུ་གཏོང་རྒྱུ་ཡིན་པ་སྨོས་མི་དགོས་པ་ཞིག་ཡིན། རྒྱ་ནག་གཞུང་གིས་བླ་རུང་སྒར་དང་། ཡ་ཆེན་སྒར་གཉིས་ཀྱི་གྲྭ་ཤག་གཏོར་བཤིག་དང་གྲྭ་བཙུན་སྟོང་ཕྲག་མང་པོ་ཕྱིར་འབུད་བྱས་པའི་གནས་ཚུལ་ཡོངས་གྲགས་ཡིན་པར་སོང་བསྐྱར་བཤད་བྱེད་དགོས་མ་མཐོང། འོན་ཀྱང་ད་ཆ་བླ་རུང་སྒར་དེ་བཞིན་དུམ་བུ་གཉིས་སུ་བགོས་ཏེ་ཆོས་སྡེ་ཆེན་པོ་དེའི་འཛིན་སྐྱོང་ཆོས་མེད་སྨྲ་བའི་རྒྱ་ནག་གཞུང་གི་ལས་བྱེད་ ༢༠༠ སྐོར་གྱིས་བྱེད་རྒྱུ་ཡིན་པའི་གནས་སྟངས་ལས་བོད་མིའི་ཆོས་དད་རང་དབང་གི་གནས་བབ་ཇི་འདྲ་ཡིན་པ་གསལ་པོ་ཤེས་ཐུབ།
དེ་ཙམ་མ་ཟད་རྒྱ་ནག་གཞུང་ནས་བོད་རིགས་རང་སྐྱོང་ལྗོངས་དང་། ཁུལ། རྫོང་ཟེར་བ་བཅས་སོ་སོར་གཏན་འབེབས་བྱས་ནས་ལོ་ངོ་ ༥༠ ལྷག་སོང་ཡོད་པ་དང་། དེའི་རིང་ལ་བོད་རིགས་ཤེས་ཡོན་དང་། འཇོན་ཐང་། མི་རིགས་ཀྱི་ཡུལ་གོམས་གཤིས་ལུགས་ཐོག་རྒྱུས་མྱོང་སོགས་གང་ཅིའི་ཐད་ནས་རྒྱ་རིགས་ཤིག་ལས་ལྷག་པ་ཡོད་ནའང་། བོད་རང་སྐྱོང་ལྗོངས་ཀྱི་གོ་དབང་མཐོ་ཤོས་ཀྱི་དམར་ཚོགས་དྲུང་ཆེར་ད་བར་བོད་རིགས་གཅིག་ཀྱང་བསྐོ་གཞག་བྱེད་མྱོང་མེད། དེ་བཞིན་བོད་རིགས་རང་སྐྱོང་རྫོང་དང་ཁུལ་བཅས་ལའང་དམར་ཚོགས་དྲུང་ཆེ་བོད་རིགས་བསྐོ་གཞག་བྱས་པ་ཕལ་ཆེར་དཀོན་པོ་རེད། དེ་ནི་བོད་མི་རིགས་ལ་ཡིད་ཆེས་མི་བྱེད་པ་མ་ཟད། མི་རིགས་དབྱེ་འབྱེད་བྱས་པ་གསལ་པོ་རེད།
ལོ་ལྟར་བོད་རང་དབང་སྒེར་ལངས་ཀྱི་ཉིན་མོའི་དུས་དྲན་སྔ་ནུབ་ཏུ་བོད་ཀྱི་རྒྱལ་ས་ལྷ་ས་དང་། བོད་ཀྱི་ས་ཁུལ་གཞན་ཁག་ཏུ་དྲག་ཆས་སྤྲས་པའི་དམག་མི་འབོར་ཆེ་གང་སར་འགྲེམས་འཇོག་གིས་དམིགས་བསལ་དམ་བསྒྲགས་བྱེད་བཞིན་ཡོད་པ་ལྟར་འདི་ལོ་ཡང་གཅིག་མཚུངས་ཡིན་འདུག དེ་ཙམ་མ་ཟད་བོད་མིའི་ཐོག་ཁྱོན་ཡོངས་ནས་དམ་བསྒྲགས་ཇེ་ཆེར་གཏོང་ཆེད་ཉེ་ཆར་བོད་རང་སྐྱོང་ལྗོངས་སྤྱི་བདེ་ཐིང་ཟེར་བས་ནག་གཤེད་ཕྱོགས་གཏོགས་ཀྱི་ཁྲིམས་འགལ་ཉེས་གསོག་ཐེར་འདོན་བྱ་རྒྱུའི་བརྡ་ཁྱབ་དོན་ཚན་ཉེར་གཉིས་ཡོད་པ་དེ་དག་ལ་བལྟས་ན་བོད་མིའི་ཐོག་དམ་བསྒྲགས་ཇེ་ཆེར་གཏོང་རྒྱུ་ཡིན་པ་གསལ་པོ་མངོན་གྱི་འདུག བརྡ་ཁྱབ་དེའི་ནང་དབུ་མའི་ལམ་སྐོར་དྲིལ་བསྒྲགས་བྱས་པ་ཡིན་ན་ལོག་སྤྱོད་དང་ཁ་བྲལ་བ་ཡིན་པའི་ཉེས་འཛུགས་བྱས་ཏེ་ཐེར་འདོན་གྱིས་རྡུང་རྡེག་གཏོང་དགོས་སྐོར་བརྗོད་འདུག བྱེད་བབ་དེ་དག་ལ་བལྟས་ན་ཁ་བྲལ་བྱེད་མཁན་ངོ་མ་ནི་ས་གནས་ཀྱི་དབང་འཛིན་པ་ཚོ་རེད་ཅེས་ཚོར་ཤུགས་ཆེན་པོས་བརྗོད་འདོད་བྱུང་།
རྒྱ་གཞུང་གིས་ཕྱི་ལོ་ ༡༩༩༤ ཙམ་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་བོད་མི་མང་གཉིས་ཁ་བྲལ་གཏོང་རྒྱུའི་སྲིད་བྱུས་བཟུང་ནས་དངོས་ཤུགས་བརྒྱུད་གསུམ་གྱི་ལས་འགུལ་སྤེལ་བཞིན་ཡོད་ནའང། དེ་ནི་དུས་ནམ་ཡང་འགྲུབ་ཐབས་མེད་པ་ཞིག་ཡིན། གང་ལགས་ཤེ་ན་བོད་གངས་ཅན་ལྗོངས་ཀྱི་ལྷ་སྐལ་འཕགས་མཆོག་འཇིག་རྟེན་དབང་ཕྱུག་མིའི་རྣམ་པར་རོལ་བ་༸རྒྱལ་དབང་སྐུ་ཕྲེང་རིམ་བྱོན་ནི་བོད་མི་རིགས་ཀྱི་མགོན་སྐྱབས་ཡིན་པས་ཇི་སྲིད་བོད་དང་བོད་མི་རིགས་ནམ་གནས་བར་དེ་སྲིད་དུ་ཁ་བྲལ་ཐབས་མེད་པ་ཞིག་ཡིན། རྒྱ་ནག་གཞུང་གིས་བྱེད་བབ་དེས་བོད་མི་རིགས་ཀྱི་སེམས་ཁམས་ལ་གསོ་ཐབས་བྲལ་བའི་རྨ་ཁ་བཟོ་བཞིན་པ་མ་ཟད། རྒྱ་གཞུང་ནས་གལ་ཆེར་བརྩི་བའི་“བརྟན་ལྷིང་”དང་“མི་རིགས་འཆམ་མཐུན་”ཟེར་བ་ཡང་མི་ཡོང་བའི་རྒྱུ་རྐྱེན་གཙོ་བོ་ཞིག་ཀྱང་ཡིན་པ་དབང་འཛིན་པ་ཚོས་ངོས་འཛིན་ཐུབ་པ་དགོས།
ཉེ་ཆར་བོད་ནས་འབྱོར་བའི་འཕྲིན་ཡིག་ཅིག་གི་ནང་དོན་ལྟར་ན། “བོད་རང་སྐྱོང་ལྗོངས་ཀྱི་ལོ་ལྔ་ཚན་ ༡༢ ཀྱི་འཆར་གཞིའི་འོག་གོང་དཀར་གནམ་ཐང་རྒྱ་བསྐྱེད་གྲུབ་པའི་རྗེས་ནས་ཕྱི་ལོ་ ༢༠༡༧ ཟླ་ ༩ པའི་བར་དུས་ཐུང་ནང་གནམ་ཐང་གི་ཉེ་འཁོར་དང་། གོང་དཀར་རྫོང་རང་དུ་རྒྱ་རིགས་ ༢༥༠༠༠ ཙམ་གཞིས་ཆགས་ནས་གནམ་ཐང་དང་འབྲེལ་བའི་ལས་རིགས་རྣམས་རྒྱ་རིགས་དེ་ཚོར་སྤྲོད་བཞིན་ཡོད་འདུག དུས་ཐུང་ནང་ས་ཁུལ་ཆུང་ཆུང་དེ་འདྲ་ཞིག་ཏུ་རྒྱ་མི་འབོར་ཆེན་དེ་འདྲ་གནས་སྤོ་བྱས་པ་དེས་ལྷ་ས་གྲོང་ཁྱེར་ཐེ་བའི་བོད་ཀྱི་གྲོང་ཁྱེར་ཆེ་ཁག་ནང་རྒྱ་མི་གཞིས་སྤོས་ཀྱི་གྲངས་འབོར་ནི་བསམ་ཡུལ་ལས་འདས་ངེས་རེད། དེ་དང་གཅིག་མཚུངས་གྲོང་གསེབ་གྲོང་བརྡལ་ཅན་དུ་བསྒྱུར་རྒྱུའི་སྲིད་བྱུས་འོག ད་ལྟའི་ཆར་བོད་རང་སྐྱོང་ལྗོངས་ཀྱི་རྫོང་ཁག་ ༧༤ སོ་སོ་དང་དེ་དག་གི་ཁྱབ་ཁོངས་ཁག་ལ་རྒྱ་རིགས་གཞིས་སྤོས་ཀྱི་གནས་སྟངས་གཏན་ནས་གླེང་གི་མེད།” ཅེས་དཔེ་མཚོན་དུ་དྲངས་ཡོད། མི་འབོར་འཕོན་ཆེ་སྤོ་ཤུགས་ཀྱི་གནད་དོན་དང་། དཔལ་འབྱོར་གྱི་ཁེ་ཕན་རྒྱལ་ནང་ནས་བོད་ཀྱི་ས་ཁུལ་ཁག་ཏུ་གཞིས་སྤོས་བྱས་པའི་རྒྱ་རིགས་ཚོར་འཐོབ་བཞིན་པའི་རྒྱུ་མཚན་སོགས་ནི་བོད་ནང་བརྟན་ལྷིང་མེད་པ་དང་ངོ་རྒོལ་ཡོང་བའི་རྐྱེན་རྩ་ངོ་མ་ཡང་དེ་རེད།
དེ་བཞིན་བརྡ་ཁྱབ་དེའི་ནང་སྐད་ཡིག་སྲུང་སྐྱོང་བྱེད་པར་མི་རིགས་རིང་ལུགས་ཀྱི་བསམ་བློ་དྲིལ་བསྒྲགས་ཡིན་པར་བསྙད་དེ་རྡུང་རྡེག་གཏོང་རྒྱུ་ཡིན་ལུགས་བརྗོད་པ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་དོན་ཚན་བཞི་པའི་ནང་མི་རིགས་ཚང་མར་“རང་ཉིད་ཀྱི་སྐད་དང་ཡི་གེ་སྤྱོད་པ་དང་གོང་དུ་སྤེལ་རྒྱུའི་”རང་དབང་འགན་སྲུང་བྱས་ཡོད་ཞེས་པ་དང་ཡོངས་སུ་བརྒལ་བ་ཞིག་ཡིན། བོད་རང་སྐྱོང་ལྗོངས་ཀྱི་འགོ་ལས་ཚོས་བྱེད་བབ་དེ་དག་ནི་རྒྱལ་ཁབ་ཀྱི་རྩ་ཁྲིམས་ལ་བརྩི་བཀུར་མི་བྱེད་པ་ཞིག་དང་། སྒོས་སུ་བོད་མི་ཚོར་དམིགས་བསལ་སྡང་ཟུག་བྱེད་པ་གསལ་པོ་ཡིན། གོང་སྨོས་བརྡ་ཁྱབ་དེ་བོད་རང་སྐྱོང་ལྗོངས་གཅིག་པུ་མིན་པར་མཚོ་ལྷོ་ཐེ་བའི་བོད་རིགས་ས་ཁུལ་གཞན་དུའང་བཏང་འདུག་པ་ནས་བོད་མིར་དྲག་གནོན་དང་དམ་བསྒྲགས་བྱེད་རྒྱུའི་ལག་ཆ་གསར་པ་ཞིག་ཡིན་པ་ར་འཕྲོད་ཡོང་གི་འདུག
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་དགོངས་དོན་འོག་ནས་བོད་ཀྱི་སྐད་ཡིག་སྲུང་སྤེལ་བྱས་པར་ཁ་བྲལ་གྱི་ཉེས་འཛུགས་བྱས་ཏེ་བཙོན་འཇུག་བྱས་པའི་བོད་མི་ན་གཞོན་བཀྲིས་དབང་ཕྱུག་འཕྲལ་དུ་གློད་གྲོལ་གཏོང་དགོས་པ་ད་རེས་བསྐྱར་ནན་བྱེད་རྒྱུ་ཡིན། ཁོང་གློད་གྲོལ་དགོས་པའི་རེ་འདུན་ཚོགས་སྒེར་མང་པོས་ཀྱང་གནང་བ་ལྟར་དོན་འབྲས་སོན་པའི་རེ་བ་བྱེད་བཞིན་ཡོད། གཞན་ཡང་བོད་མི་ཚོས་ཁྲིམས་མཐུན་ཐོབ་ཐང་སྲུང་སྐྱོབ་དང་མངོན་འདོད་ཁག་ཞི་བའི་སྒོ་ནས་བཏོན་པ་ཙམ་ལའང་ཁ་བྲལ་གྱི་ཉེས་འཛུགས་བྱས་ཏེ་འཛིན་བཟུང་བཙོན་འཇུག་དང་དྲག་གནོན་སོགས་བྱེད་བཞིན་པ་མཚམས་འཇོག་དང་། གར་སོང་ཆ་མེད་དུ་གྱུར་བའི་ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་གིས་དབུས་ཉེས་མིང་ཅི་རིགས་འོག་བཀག་ཉར་དང་བཙོན་འཇུག་བྱས་པའི་བོད་མི་རྣམས་འཕྲལ་དུ་གློད་གྲོལ་གཏོང་དགོས་པ་བརྗོད་རྒྱུ་ཡིན།
གཞན་ཡང་ད་རེས་ཀྱི་གོ་སྐབས་དང་བསྟུན་ནས་ཞུ་རྒྱུའི་བློ་འཚབ་བྱེད་དགོས་པའི་གནས་ཚུལ་ཞིག་ལ། ཉེ་སྔོན་ཕྱི་ཟླ་ ༢ ཚེས་ ༡༧ དང་བོད་ས་ཁྱི་ལོའི་ལོ་གསར་ཚེས་ ༢ ཉིན་བོད་ཀྱི་རིག་དངོས་ནང་ནས་རྩ་ཆེ་ཤོས་ཡིན་པ་དང་། དེ་བཞིན་མཉམ་འབྲེལ་རྒྱལ་ཚོགས་ཀྱི་ཤེས་ཡོན་དང་། རིག་གཞུང། ཚན་རིག་བཅས་ཀྱི་ལྷན་ཚོགས་ (UNESCO) ཀྱི་རྩ་ཆེའི་རིག་དངོས་སྲུང་སྐྱོབ་ཁོངས་སུ་བཞག་པའི་ལྷ་ལྡན་གཙུག་ལག་ཁང་ལ་མེ་སྐྱོན་བྱུང་བ་ནི་བོད་མི་རིགས་ཙམ་མིན་པར། འཛམ་གླིང་ཁྱོན་ཡོངས་ཀྱི་བློ་ཕམ་བྱེད་དགོས་པའི་གནད་དོན་ཞིག་ཡིན། རྒྱ་ནག་དབུས་གཞུང་དང་བོད་རང་སྐྱོང་ལྗོངས་སྲིད་གཞུང་གཉིས་ཀས་མེ་སྐྱོན་དེའི་འབྱུང་རྩ་དང་། སྐྱོན་ཆག་ག་ཚོད་བྱུང་ཡོད་མིན་གྱི་སྐོར་ལ་གནས་ཚུལ་ཁ་གསལ་ཞིག་ད་བར་བཤད་མེད། ང་ཚོས་ཤེས་པའི་ཁུངས་ལྡན་གནས་ཚུལ་ལྟར་ན་གཙུག་ལག་ཁང་གི་སྐུ་གསུང་ཐུགས་རྟེན་རྩ་ཆེན་མང་པོ་ད་རེས་ཀྱི་མེ་སྐྱོན་དེས་འཇིག་ཡོད་ཚོད་འདུག རྒྱ་ནག་གཞུང་གིས་གནས་ཚུལ་འགེབས་སྲུང་བྱེད་ལྟངས་ལ་བལྟས་ཚེ་ལྷ་ལྡན་གཙུག་ལག་ཁང་གི་སྐུ་གསུང་ཐུགས་རྟེན་རྣམས་ལ་གསོ་ཐབས་བྲལ་བའི་གནོད་སྐྱོན་ཚབས་ཆེ་བྱུང་མེད་དམ་སྙམ་པ་དང་། ལྷག་པར་མེ་སྐྱོན་གྱི་འབྱུང་རྐྱེན་ལ་ཡང་དོགས་གཞི་ཆེན་པོ་མི་བྱེད་ཀ་མེད་ཀྱི་གནས་སྟངས་ཤིག་རེད། དེར་བརྟེན་མཉམ་འབྲེལ་རྒྱལ་ཚོགས་ཀྱི་འབྲེལ་ཡོད་ཚན་པའི་སྐུ་ཚབ་དང་། རྒྱལ་སྤྱིའི་གསར་འགོད་པ་བཏང་ནས་མེ་སྐྱོན་གྱི་འབྱུང་རྩ་དང་སྐྱོན་ཆག་ཇི་བྱུང་སྐོར་ལ་ཞིབ་འཇུག་མཐིལ་ཕྱིན་པ་བྱེད་རྒྱུར་འབོད་སྐུལ་མཐའ་གཅིག་ཏུ་བྱེད་རྒྱུ་ཡིན། དེ་བཞིན་བོད་ཁྱོན་ཡོངས་སུ་ཡོད་པའི་གནའ་དེང་གི་རྩ་ཆེའི་རིག་དངོས་རྣམས་ལ་བདག་སྲུང་ནན་པོ་བྱེད་དགོས་པ་དང་སླད་ཕྱིན་ད་རེས་ལྟ་བུའི་ཉམས་ཉེས་མི་འབྱུང་བའི་དམ་འཛིན་དགོས་པ་ཡང་འབོད་སྐུལ་བྱེད་རྒྱུ་ཡིན།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དུས་རྒྱུན་དུ་རེ་བ་བཟང་ས་དང་གྲ་སྒྲིག་སྡུག་ས་ནས་བྱེད་དགོས་པའི་བཀའ་སློབ་ཕེབས་བཞིན་པ་ལྟར། ཕྱི་ལོ་ ༢༠༡༧ ཟླ་ ༡༠ པའི་ནང་རྒྱལ་སྤྱིའི་གནས་ཚད་ལྡན་པའི་ ༥།༥༠ འཆར་སྣང་གི་ཚོགས་འདུ་ཆེན་པོ་ཞིག་བསྐོངས་ཡོད། ཚོགས་འདུ་དེའི་ནང་དོན་གཙོ་བོ་ནི་དབུ་མའི་ལམ་གྱི་སྲིད་བྱུས་གཞིར་བཞག་རྒྱ་ནག་གཞུང་དང་གྲོས་མོལ་འགོ་འཛུགས་ཐུབ་ཐབས་ཀྱིས་ལོ་ལྔའི་ནང་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་འབད་བརྩོན་བྱེད་རྒྱུ་དང་། ཅི་སྟེ་བོད་དོན་བདེན་མཐའ་གསལ་རྒྱུར་ལོ་ལྔ་བཅུ་དུས་འགོར་བྱུང་ན་ཡང་བོད་མིའི་སྒྲིག་འཛུགས་འདི་མུ་མཐུད་སྲ་བརྟན་རྒྱུན་གནས་ཐུབ་པ་བྱས་ཏེ་བོད་མིའི་རང་དབང་འཐབ་རྩོད་རྒྱུན་སྐྱོང་བྱེད་རྒྱུའི་ཕུགས་འཆར་ཞིག་ཡིན། རྒྱ་ནག་གི་ངོས་ནས་བོད་ཀྱི་གནད་དོན་འདི་བཞིན་དུས་འགྱངས་བྱས་ནས་ཡལ་འགྲོ་བའི་ཕུགས་དམིགས་ནི་དུས་ནམ་ཡང་མི་འགྲུབ་པའི་རྩིས་ལོག་ཅིག་ཡིན་པ་ངོ་སྤྲོད་གསལ་པོ་བྱེད་རྒྱུ་ཡིན། དེར་བརྟེན་རྒྱ་ནག་གི་སྲིད་འཛིན་ཞི་ཅིན་ཕིང་གི་སྐབས་གཉིས་པའི་ལས་ཡུན་རིང་བོད་མིར་དྲག་གནོན་བྱེད་པའི་སྲིད་བྱུས་ལ་བསྐྱར་ཞིབ་དང་། ༸གོང་ས་མཆོག་གི་སྐུ་ཚབ་དང་གྲོས་མོལ་བསྐྱར་མཐུད་ཀྱིས་བོད་ཀྱི་གནད་དོན་གྲོས་མོལ་གྱི་ལམ་ནས་ཐག་གཅོད་བྱེད་པའི་རེ་བ་དང་འབོད་སྐུལ་བསྐྱར་ནན་བྱེད་རྒྱུ་ཡིན། དེ་དང་ཆབས་ཅིག་ཡོ་རོབ་གྲོས་ཚོགས་ཐེ་བའི་བོད་རྒྱའི་གྲོས་མོལ་བསྐྱར་མཐུད་ཡོང་རྒྱུར་སྔ་ཕྱིར་རྒྱབ་སྐྱོར་གནང་མཁན་གྱི་ཚོགས་སྒེར་ཡོངས་ལ་ཐུགས་རྗེ་ཆེ་ཞུ་རྒྱུ་ཡིན།
ཕྱི་ལོ་ ༡༩༦༠ ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དབུ་འཁྲིད་འོག་བོད་ཆོལ་གསུམ་ཆོས་བརྒྱུད་དང་བཅས་པའི་དབུ་འཁྲིད་ཚོས་གནས་མཆོག་རྡོ་རྗེ་གདན་དུ་ཆིག་བསྒྲིལ་གོང་བུ་གཅིག་གྱུར་བྱེད་རྒྱུའི་མནའ་གན་མཐུ་མོ་ཆེ་བཞག་པ་ལྟར། བོད་མི་ཚོ་ནང་ཁུལ་ཆོལ་ཁ་དང་། ཆོས་ལུགས། ལུང་ཚན་སོགས་ཀྱི་འཐེན་འཁྱེར་མེད་པར་བོད་མི་ནང་ཁུལ་ཆིག་བསྒྲིལ་དམ་ཟབ་ཡོད་ཀྱང་། བར་སྐབས་བཙན་བྱོལ་བོད་མིའི་སྤྱི་ཚོགས་ནང་ཆོལ་ཁའི་འཐེན་འཁྱེར་ཡོང་བཞིན་པའི་གནས་སྟངས་ནི་བློ་ཕམ་གྱི་རང་བཞིན་ལས་མ་འདས། དེའི་རྐྱེན་པས་གཞིས་བཞུགས་བོད་མི་མང་སེམས་ཤུགས་ཆགས་གཞི་དང། ལྷག་པར་བོད་མིའི་འཐབ་རྩོད་ལའང་གནོད་གཞིར་གྱུར་ན་དེ་བས་བློ་འཚབ་བྱེད་དགོས་པ་ཞིག་རེད། ང་ཚོ་བོད་མི་ནང་ཁུལ་གྱི་མཐུན་སྒྲིལ་ལ་དོ་ཕོག་བྱུང་ནས་བོད་མིའི་བདེན་དོན་འཐབ་རྩོད་ཀྱི་ནུས་པ་ཉམས་རྒྱུ་དེ་ང་ཚོར་མི་དགོས་པ་དང་རྒྱ་གཞུང་ལ་དགོས་པ་དེ་ཆགས་ཀྱི་ཡོད། དེ་བཞིན་ཅོལ་ཆུང་འགའ་ཤས་ཕ་རོལ་པོའི་བེད་སྤྱོད་འོག་ཚུད་ནས་བོད་མི་ནང་ཁུལ་འཁྲུག་གཞིའི་ལག་ཆར་འགྱུར་ན་ཚད་ལས་བརྒལ་བའི་ཐབས་སྡུག་གི་གནས་སྟངས་ཤིག་རེད། དེ་འདྲ་སོང་ཙང་བྱེས་འབྱོར་བོད་མི་ཚང་མས་ཆིག་བསྒྲིལ་གྱི་གོང་བུའི་ནུས་པ་སྲ་བརྟན་དགོས་པའི་འབོད་སྐུལ་ནན་པོ་བྱེད་རྒྱུ་ཡིན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དབུ་འཁྲིད་དང་བཀའ་སློབ་ལམ་སྟོན་འོག་བོད་མི་རྣམས་ཡ་རབས་སྤྱོད་བཟང་དང་། ནང་ཁུལ་མཐུན་སྒྲིལ་དམ་ཟབ་ཡོད་པའི་རྒྱུ་མཚན་ལ་བརྟེན་ནས། རྒྱ་གར་དང་རྒྱལ་སྤྱི་ཁྱོན་ཡོངས་ནང་བོད་དང་བོད་མིར་རྒྱབ་སྐྱོར་དང་གདུང་སེམས་མཉམ་སྐྱེད་འཐོབ་བཞིན་ཡོད་པ་ཚང་མས་བློ་ངེས་དགོས་རྒྱུ་གལ་ཆེན་པོ་ཡིན།
དེ་བཞིན་༸གོང་ས་མཆོག་ནས་བོད་རིགས་གཞོན་སྐྱེས་རྣམས་གནའ་དེང་ཟུང་འབྲེལ་གྱི་ཤེས་ཡོན་གྱི་ཕྱུག་པའི་འདབ་ཤོག་གཉིས་ལྡན་ཡོང་རྒྱུར་ཐུགས་བརྩོན་དང་བཀའ་སློབ་རིམ་ཕེབས་ལྟར། གཞིས་བྱེས་གཉིས་སུ་འཁོད་པའི་མི་རབས་གསར་པ་ཚོས་དེང་དུས་ཀྱི་ཤེས་ཡོན་དང་། ཁྱད་པར་བོད་མི་རིགས་ཀྱི་ཐུན་མོང་མ་ཡིན་པའི་སྐད་ཡིག་དང་། ཆོས་དང་རིག་གཞུང་ལ་སྦྱངས་པ་བྱས་ཏེ་བོད་མི་རིགས་ཀྱི་ངོ་བོ་མ་བརླག་པ་དང། བོད་ཀྱི་ལོ་རྒྱུས་ཤེས་པའི་ཐོག་ནས་ང་ཚོའི་མེས་པོ་དང་མི་རབས་རྒན་པ་ཚོའི་སྐུ་ལས་ཇི་བསྐྱོན་རྣམས་དྲན་པའི་ཡུལ་དུ་བཞག་སྟེ་རྩ་དོན་ཐོག་མུ་མཐུད་ཤུགས་སྣོན་རྒྱག་དགོས་པའི་འབོད་སྐུལ་བྱེད་རྒྱུ་ཡིན།
འདི་ལོ་ནི་བོད་མི་རྣམས་བཙན་བྱོལ་དུ་འབྱོར་ནས་མི་ལོ་ ༦༠ ལ་ཁ་བལྟ་བའི་དྲན་གསོའི་དུས་ཚིགས་ཤིག་ཀྱང་ཆགས་ཀྱི་ཡོད། དེ་ཡང་ཕྱི་ལོ་ ༡༩༥༩ ལོའི་ཟླ་ ༣ ཚེས་ ༡༧ ཉིན་བོད་མི་རིགས་དང་བསྟན་སྲིད་ཀྱི་དོན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རང་ཡུལ་དང་ཞལ་གྱེས་ནས་ཕེབས་ཐོན་གྱིས་ཟླ་དེའི་ཚེས་ ༣༡ ཉིན་རྒྱ་གར་གྱི་ས་ཐོག་ལ་ཞབས་སོར་བདེ་བར་འཁོད་ཐུབ་ཡོད། དེ་བཞིན་བོད་མི་ཁྲི་ཕྲག་འགའ་ཤས་བོད་ཀྱི་ཁྱིམ་མཚེས་རྒྱ་བལ་འབྲུག་གསུམ་སོ་སོའི་ནང་འབྱོར་བ་ནས་བཟུང་ཁྱིམ་མཚེས་རྒྱལ་ཁབ་དེ་དག་གི་གཞུང་མང་ནས་མཐུན་འགྱུར་རོགས་ཕན་རྒྱ་ཆེ་གནང་བཞིན་དང། ལྷག་པར་རྒྱ་གར་གཞུང་མང་ནས་བཀྲིན་གཞལ་ཟླ་བྲལ་བའི་རོགས་མགོན་ནི་དུས་ནམ་ཡང་བརྗེད་ཐབས་མེད་པ་ཞིག་ཡིན་པས། རྒྱ་གར་གཙོ་བཟུང་བོད་མི་འདུས་སྡོད་བྱ་ཡུལ་གྱི་གཞུང་དང་མི་མང་རྣམས་ལ་བཀའ་དྲིན་རྗེས་དྲན་གྱི་ཚུལ་དུ་ཐུགས་རྗེ་ཆེ་ཞུ་རྒྱུའི་ལས་རིམ་བང་བསྒྲིགས་ཡོད་པ་ལྟར་སྲུང་བརྩི་ཞུ་རྒྱུ་ཡིན།
དེ་རིང་གོ་སྐབས་འདི་བརྒྱུད་བོད་མི་རྣམས་ལ་བཀྲིན་ཤིན་ཏུ་ཆེ་བའི་རྒྱ་གར་དབུས་སའི་གཞུང་མང་དང་། རྒྱལ་སྤྱི་ཁྱོན་ཡོངས་ལ་གནས་པའི་བོད་མིའི་ཐུན་མོང་མ་ཡིན་པའི་ཆོས་དང་རིག་གཞུང་ཉམས་པ་སླར་གསོ་དང་། བོད་མིའི་རང་དབང་སླར་གསོའི་བདེན་དོན་འཐབ་རྩོད་ལ་རྒྱབ་སྐྱོར་གནང་མཁན་གྱི་གཞུང་དང། དབུ་འཁྲིད། གྲོས་ཚོགས་དང་གྲོས་ཚོགས་ཀྱི་འཐུས་མི། དེ་བཞིན་ཚོགས་སྒེར་བཅས་ཡོངས་ལའང་ཐུགས་རྗེ་བླ་མེད་དུ་ཆེ་ཞུ་རྒྱུ་དང་། ཇི་སྲིད་བོད་གཞིས་བྱེས་གཉིས་མཉམ་འཛོམས་མ་བྱུང་བར་མུ་མཐུད་ནས་རྒྱབ་སྐྱོར་གནང་བའི་རེ་སྐུལ་ཞུ་རྒྱུ་ཡིན།
མཐའ་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་གེགས་མེད་ལྷུན་གྱིས་འགྲུབ་པ་དང་། གཞིས་བྱེས་མཉམ་འཛོམས་ཀྱི་སྐལ་བཟང་གི་ཉི་མ་མགྱོགས་ནས་མྱུར་དུ་འཆར་བའི་སྨོན་འདུན་ཤུགས་དྲག་ཞུ་རྒྱུ་བཅས། སྲིད་སྐྱོང་གིས་ཕྱི་ལོ་ ༢༠༡༨ ཟླ་ ༣ ཚེས་ ༡༠ ལ།། །།


text:
Wednesday, November 30, 2011
མཚམས་ལ་བསྡད་པའི་ཉིན་བརྒྱད་པ།
ཞོགས་པ་འཆར་ཅན་ལྟར་ཆུ་ཚོད་བདུན་པའི་སྐབས་སུ་ཡར་ལངས་ནས་སོ་དང་གདོང་པ་སོགས་འཁྲུ་བ་ནི་མི་ཚེ་འདི་ཡི་ཆ་ཤས་ཀྱི་ལས་ཀ་ཞིག་རེད། གཙང་ཁང་ནང་དུ་སོང་ནས་ཡན་ལག་བདུན་པ་སྐྱོར་བཞིན་མཆོད་པ་གཤམས། འོག་ཤོད་ཐབ་ཚང་ནང་དུ་སོང་ནས་པདྨ་དང་བདེ་ཆེན་གཉིས་ཀྱི་ལྷན་དུ་ཞོགས་ཟས་ལ་མཉམ་དུ་རོལ། བདེ་ཆེན་དང་པདྨ་གཉིས་ལས་ཀར་སོང་ཤུལ་ངོས་ལ་བསམ་བློ་འདི་འདྲ་ཞིག་འཁོར་སོང་། ཨ་རིར་མི་རྣམས་ཀྱིས་སོ་སོའི་ལྟོ་གོས་ཙམ་གྱི་དོན་དུ་མི་ཚེར་དཀའ་ལས་རྒྱག་སྟངས་འདི་འདྲ་བ་ཞིག་གསང་སྔགས་རྡོ་རྗེ་ཐེག་པའི་ཆོས་འདིར་དཀའ་ལས་རྒྱབ་པ་ཡིན་ན་གཞི་ནས་གུ་རུ་པདྨས་ཁ་ཕོ་ཆེན་པོའི་སྒོ་ནས། ང་ཡི་ཆོས་འདི་ཉིན་སྒོམ་ན་ཉིན་སངས་རྒྱ། ནུབ་སྒོམ་ན་ནུབ་སངས་རྒྱ། སྐལ་ལྡན་ལས་འཕྲོ་ཅན་རྣམས་སྒོམ་ཡང་མི་དགོས་པར་གྲོལ་བ་དྲུག་ལྡན་གྱི་སྒོ་ནས་སངས་རྒྱས་ཞེས་གསུངས་པའི་སངས་རྒྱས་ཀྱི་གོ་འཕངས་ཞེས་པ་དེ་ཡང་རྟ་ལམ་ཙམ་ཐག་རིང་ཞིག་ལ་འགྲོ་མི་དགོས་པར་ཧ་ཅང་ཐག་ཉེ་ས་ཞིག་ཏུ་ཡོད་པར་སྙམ། དེ་ནས་སྔ་ཐུན་ལ། ཚར་ནས་བཞག་རྒྱུ་མེད་ཅིང་། སྒྲུབས་ནས་འགྲུབ་དུས་མེད་པའི་ཁ་འདོན་ནག་ལྷེབ་ལྷེབ་དེ་ཁ་ཕྱེས་ནས་རིམ་བཞིན་མཆོག་གླིང་གཏེར་གསར་ཐུགས་སྒྲུབ་རྣམ་གཉིས་ལས་བྱང་བསྡུས་པ་དང་། སྤྱན་རས་གཟིགས་འཁོར་བ་དོང་སྤྲུགས། བརྒྱུད་པདྨའི་སྙིང་པོ་སོགས་ནག་འགྲོས་སུ་བཏོན་ནས་ཆུ་ཚོད་གཅིག་ཙམ་ནང་ཚར་བར་བྱས། ཐུན་གྱི་དངོས་གཞི་གསང་ཐིག་ཕུར་པར་རང་ཤེས་གང་ནུས་བསྐྱེད་རྫོགས་ལ་ཞུགས་ཁུལ་བྱས་ནས་ཐུན་བཟུང་། ཐུན་མཚམས་ཀྱི་སྐབས་འབྲི་གུང་བ་བརྩོན་འགྲུས་ཀུན་དགའི་མདུན་ནས་གཡར་པོ་ཞུས་པའི་༧ གོང་ས་ལྔ་པ་ཆེན་པོ་ངག་དབང་བློ་བཟང་རྒྱ་མཚོས་མཛད་པའི་ལམ་རིམ་གྱི་ཁྲིད་ཡིག་འཇམ་དཔལ་ཞལ་ལུང་ལ་དཔེ་མཇལ་ཞུས་པས། ༼གཉིས་པ་སྙིང་པོ་ཇི་ལྟར་ལེན་པའི་ཚུལ་ལ་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ༽ཞེས་པ་དེའི་ནང་གི་འཆི་བ་མི་རྟག་པའི་སྐོར་ལས། ༼དང་པོ་བླུན་རྨོངས་ལ་ལ་འཆི་བ་འོང་མི་འོང་གི་རྟོག་དཔྱོད་ཙམ་ཡང་མི་བྱེད་ལ། ཕལ་ཆེར་ནི་ནམ་ཞིག་འཆི་བ་འོང་སྙམ་པ་ཡོད་ཀྱང་མ་རྒས་ཀྱི་བར་དང་ལོ་ཟླ་ཞག་གྲངས་རེ་རེ་བཞིན་ནས་མི་འཆི་སྙམ་པའི་དབང་གིས་འཆི་ནད་ཀྱིས་ཐེབས་པའམ་ལོ་བརྒྱ་ཕྲག་ལོན་ཀྱང་རེ་ཞིག་གསོན་དུ་རེ་བའི་བསམ་པ་མངོན་གྱུར་དེས་དཔེར་ན་ཕྱོགས་གཞན་དུ་མི་འགྲོ་བར་བསྡོད་པའི་བློ་ཡོད་ན་འགྲོ་གྲབས་ཡེ་མི་བྱེད་པར་མཁར་རྩིག་པ་དང་སོ་ནམ་སོགས་ཀྱི་གཤོམ་ར་བྱེད་པ་བཞིན་ཚེ་འདིའི་འདུན་མ་འབའ་ཞིག་གི་དབང་དུ་འགྲོ་ལ། བསམ་པ་དེ་ལས་ལོག་སྟེ་སང་ཙམ་ཡང་མི་འཆི་བའི་ངེས་པ་མེད། ཟླ་བ་རྟིང་མའི་བརྒྱགས་གྲབས་བྱས་ཀྱང་དེ་ཡི་དུས་སུ་རང་ཉིད་ལུས་རྟེན་དང་དབྱིབས་མི་འདྲ་བ་རྭ་ཅོ་ཟིང་ངེ་བ་ཞིག་ཏུ་མི་སྐྱེ་བའི་ངེས་པ་ཅི་ཡོད་སྙམ་པའི་བློ་དུང་ངེ་བ་ཞིག་ཡོད་ཚེ། ༽ཞེས་སོགས་གསུང་པའི་ཚིག་འདི་རྣམས་ཀྱིས་དངོས་ཡོད་རྟིང་བསྐུལ་བྱས་པའི་མི་རྟག་པའི་ལེགས་བཤད་གྱི་གཏམ་ཞིག་ཏུ་མཐོང་ནས་སེམས་ལ་ཧ་ཅང་ཕན་པོ་བྱུང་། ཁྲིད་ཡིག་དང་ལེགས་བཤད་སོགས་ལ་དཔེ་མཇལ་བྱེད་པའི་སྐབས་སུ་དབུ་ནས་ཞབས་སུ་བསྡུས་པའི་དོན་མཇལ་ཐེངས་གཅིག་གིས་ཁོང་དུ་ཆུད་མ་ཐུབ་ཀྱང་། བརྗོད་བྱའི་དོན་གལ་གནད་ཆེ་ཤོས་དེ་རྣམས་ཟུར་དུ་བླངས་ནས་དཔྱད་སྒོམ་རེ་བྱས་ན་ལུང་རྟོགས་ཀྱི་བསྟན་པའི་ཆ་ཤས་སུ་འགྲོ་བ་ནི་སྨོས་མ་དགོས་པ་རེད། ཉིན་གུང་ཟ་མ་སྟབས་བདེ་ཞིག་ཟོས་ནས་ཕྱི་ཐུན་ལ་ཞུགས་པས་འདིས་ཉིན་མོར་གནམ་གཤིས་ཧ་ཅང་ཡག་པོ་ཡོད་སྟབས་ཕྱི་ཡི་ཉི་མའི་ཟེར་དེ་ཉིད་སྒེའུ་ཁུང་བརྒྱུད་ནང་གི་མཆོད་ཁྲིའི་སྒང་དུ་ཕོག་ནས་མཆོད་པ་དང་སྐུ་འདྲ་སོགས་གཙང་སེང་ངེ། འོད་ཙེར་རེ་མིག་ལམ་དུ་མཐོང་བས་སེམས་ལའང་དགའ་བ་མི་འདྲ་བ་ཞིག་འདུག པདྨ་དང་བདེ་ཆེན་གཉིས་ལས་ཀར་སླེབས་ནས་ pizza ཞིག་ཉོས་འདུག་པས་མཉམ་ཟ་བྱས་ནས་ཞོར་དུ་ཨ་རིའི་སློབ་གྲྭའི་སྐོར་གློག་བརྙན། waiting for a superman ཞེས་པ་དེར་མཉམ་དུ་བལྟས་རྗེས་སུ་ཉོས་ནས་ལོ་བདུན་སོང་བའི་དཀའ་དྲིན་ཅན་གྱི་རྩིས་འཁོར་རྙིང་པ་གོག་ཏོ་དེ་ཁ་ཕྱེས་ནས་ཟིན་བྲིས་རྒྱབ་ནས་ཉལ་སར་སོང་ཞིང་འཛམ་གླིང་གི་སྒེའུ་ཁུང་ནས་ལྟ་ཙམ་བྱས་ནས་གཉིད་དུ་ཡུར།
Subscribe to: Post Comments (Atom)


text:
ཐུབ་བསྟན་ལགས་ནི། རྒྱལ་ཁབ་ཀྱི་རིམ་པ་དང་པོའི་འཁྲབ་སྟོན་པ་ཞིག་ཡིན། ཁོང་དགུང་ལོ་མཐོ་པོར་ཕེབས་ཀྱང་ད་དུང་གར་སྟེགས་ཐོག་མུ་མཐུད་འཁྲབ་སྟོན་གནང་བ་དང་ལྷད་མེད་བག་ཆགས་དང་ཐོག་མའི་བསམ་འདུན་མི་བརྗེད་པར་སྒྱུ་རྩལ་གྱི་ལས་ལ་གཞོལ་གྱི་ཡོད།
ཐུབ་བསྟན་ལགས་དགུང་ལོ་དྲུག་གི་སྐབས་ལྷ་སའི་ཀུན་བདེ་གླིང་དུ་ལྷ་མོའི་འཁྲབ་རྩལ་སྦྱངས་པ་དང་། 1955ལོར་ཀྲུང་གོ་གསར་པའི་གཞས་མ་གཏམ་གྱི་ལས་དོན་ནང་ཞུགས་ཤིང་། ལས་རོགས་བློ་བཟང་བསམ་གཏན་གྱིས“ཐུབ་བསྟན་ལགས་གྲོང་གསེབ་ཏུ་འཁྲབ་སྟོན་གནང་བར་ཕེབས་རྒྱུར་མཉེས་པོ་ཡོད། ཁོང་གྲོང་གསེབ་ལ་ཕེབས་རིམ་བཞིན་དེ་གར་ཡོང་བ་ལས་སླ་མོ་ཞིག་མིན་ཞེས་རྒྱུན་དུ་གསུངས་པ་དང་། རང་འགུལ་ངང་འཁྲབ་སྟོན་ལེ་ཚན་འདི་དང་དེ་འཁྲབ་ཀྱི་ཡིན་ཞེས་གསུངས་ཏེ་སྐུ་ཐང་ཆད་པ་ཚོར་གྱི་མེད། དེ་ནི་ངས་ཁོང་ལ་དགའ་མགུ་ཡི་རང་ཞུ་བ་དེ་ཡིན”ཞེས་བཤད།
ལོ་ལྟར་གཞི་རིམ་དུ་འཁྲབ་སྟོན་བྱེད་དགོས་པའི་རྐྱེན་གྱིས་ཐུབ་བསྟན་ལགས་ལ་ཕོ་བའི་ནད་ཚབས་ལྕི་པོ་ཞིག་ཕོག་པ་དང་། ཁོང་གྲོང་གསེབ་ཏུ་མ་ཕེབས་གོང་གནང་བའི་ཕྱག་ལས་དང་པོ་ནི་ཕོ་སྨན་འདང་ངེས་ཤིག་བསྣམ་རྒྱུ་དེ་ཡིན། ཐེངས་ཤིག་ཐུབ་བསྟན་ལགས་གླུ་གར་ཚོགས་པ་དང་མཉམ་དུ་སྟོད་ལུང་བདེ་ཆེན་ཆུས་ལ་སྐོར་སྐྱོད་འཁྲབ་སྟོན་བྱེད་པར་ཕེབས་ཤིང་། འཁྲབ་ར་བཟོས་ཚར་མ་ཐག་ས་ཁོང་གི་ཕོ་བའི་ནད་ལངས་ནས་ན་ཟུག་བཟོད་དཀའ་བ་ཞིག་བཏང་བ་དང་། ལས་རོགས་ཚོས་སེམས་ཁྲལ་ཆེན་པོས་ལོག་ཕེབས་ན་ཡག་ཅེས་ཞུས་ཀྱང་། ཁོང་གིས“ངས་འཁྲབ་རྒྱུའི་ལེ་ཚན་མང་བས། ལོག་ཕྱིན་ན་མི་འགྲིག ལེ་ཚན་ཤོད་མཁན་ལམ་སེང་གཏོང་རོགས”ཞེས་གསུངས། དེའི་ཚེ་རོལ་དབྱངས་ཀྱི་སྒྲ་གྲགས་པ་དང་། ཐུབ་བསྟན་ལགས་འཛུམ་དམུལ་དམུལ་ངང་གར་སྟེགས་སུ་ཕེབས་ནས་སྟངས་སྟབས་མྱུར་ཞིང་ཉམས་འགྱུར་ལྡན་ལ་གསུང་སྒྲ་གསང་བའི་ངང་འཁྲབ་སྟོན་མཐའ་འཁྱོལ་གནང་། འཁྲབ་སྟོན་མཇུག་འགྲིལ་རྗེས། ཐུབ་བསྟན་ལགས་གར་སྟེགས་ཀྱི་རྒྱབ་ཏུ་ཕེབས་པའི་སྐབས་ཕོ་བའི་ན་ཟུག་གིས་བཀའ་མོལ་ཡང་གསུང་ཐུབ་མེད།
སྐོར་སྐྱོད་རིག་རྩལ་འཁྲབ་སྟོན་གནང་རིང་། ཐུབ་བསྟན་ལགས་སྐུ་ཚེ་འདིར་ས་ཆ་མང་པོ་ཞིག་ཏུ་ཕེབས་མྱོང་ཞིང་། ཨ་རི་དང་ཁ་ན་ཏ་སོགས་སུ་བོད་ཀྱི་སྒྱུ་རྩལ་འཁྲབ་སྟོན་གནང་ནས་ལྟད་མོ་བར་ལྟད་མོ་ཆེན་པོ་བསྟན་པ་མ་ཟད། བོད་ཀྱི་ལུང་པ་ཁུག་ཀྱོག་གང་སར་ཕེབས་ཏེ་དེ་གའི་མང་ཚོགས་ལ་སྤྲོ་སྣང་ཡང་བྱིན་ཡོད། གལ་སྲིད་ཁོང་ལ་བརྗེད་པར་དཀའ་བའི་ས་ཆ་གང་ཡིན་ཞེས་གསུང་རོགས་ཞུས་ཚེ། ཁོང་གིས་ཐེ་ཚོམ་མེད་པར“མེ་ཏོག”རེད་ཅེས་བརྗོད་ངེས།
གང་ལགས་ཤེ་ན། དུས་རབས་གོང་མའི་ལོ་རབས་དྲུག་ཅུ་པ་དང་བདུན་ཅུ་པའི་ནང་། མང་ཚོགས་ཀྱི་སྒོ་རྩར་རིག་རྩལ་འཁྲབ་སྟོན་ཐུབ་ཆེད། ཐུབ་བསྟན་ལགས་རྟག་ཏུ་ཕྱིར་སྐོར་སྐྱོད་འཁྲབ་སྟོན་བྱེད་པར་ཕེབས་ནའང་། དེ་དུས་མེ་ཏོག་ཏུ་ལྷ་ས་གྲོང་ཁྱེར་གླུ་གར་ཚོགས་པས་སྐོར་སྐྱོད་འཁྲབ་སྟོན་ལ་འགྲོ་མྱོང་མེད། 1972ལོར་ལྷ་ས་གྲོང་ཁྱེར་རིག་གནས་ཅུས་ཀྱིས་མེ་ཏོག་ལ་སྐོར་སྐྱོད་འཁྲབ་སྟོན་རུ་ཁག་བཏང་ནས་ཕུལ་བྱུང་གི་ལེ་ཚན་འཁྲབ་སྟོན་བྱ་རྒྱུའི་ཐག་བཅད་པ་དང་དེའི་གྲས་སུ་ཐུབ་བསྟན་ལགས་ཡོད། དེ་དུས་མེ་ཏོག་ནི་རི་མཐོ་ཞིང་གཡང་གཟར་བ་དང་། དེར་སྐྱོད་སའི་གཡང་གཟར་ཤོས་སུ་གྲགས་པའི་མཐོ་ཚད་སྨི་4500ཙམ་ཟིན་པའི་རྡོ་གཞོང་ལ་རྒྱག་དགོས་ཀྱི་ཡོད། ལམ་བཟོས་ཀྱང་དྲག་ཆར་གྱིས་འཕྲལ་མར་འཁྱེར་འགྲོ་བ་དང་། མི་སྐོར་ཞིག་རི་འཛེག་དུས་ཡིན་གཅིག་ལམ་གསར་པ་ཞིག་འཚོལ་དགོས་སྟབས། དོན་དམ་པར་ལམ་ཞེས་པའང་བྲག་སྟེང་ལ་བརྐོས་པའི་ལམ་ཕྲན་ཞིག་སྟེ། གཞོགས་ཅིག་རི་མཐོན་པོ་དང་། གཞོགས་ཅིག་ཤོས་གཡང་གཟར་ཡིན་སྟབས། གཟབ་གཟབ་མ་བྱས་ཚེ་འཕྲལ་མར་རང་སྲོག་སྐྱེལ་ཉེན་ཡོད། དཀའ་ཉེན་འདི་ལྟ་བུར་བརྟེན་ནས་ལོ་ན་ཕྲ་བའི་ཐུབ་བསྟན་ལགས་ཀྱིས་སྡུག་རུས་ཆེན་པོས་རུ་མི་གཞན་དང་མཉམ་དུ་ཕན་ཚུན་མཐུན་སྒྲིལ་རོགས་རེས་བྱས་ནས་རྡོ་གཞོང་ལ་བརྒྱབ་པ་རེད།
གཞས་མ་གཏམ་གྱི་བྱ་གཞག་ལ་མཉེས་པ་དང་། སྒྱུ་རྩལ་ལ་ཐུན་མིན་གྱི་ཤེས་ཡོན་འཛོམས་པ། གཟེངས་སུ་ཐོན་པའི་ལེགས་སྐྱེས་ཕུལ་བ་བཅས་ལ་བརྟེན་ནས། ཐུབ་བསྟན་ལགས་ལ་རྒྱལ་ཁབ་རིམ་པ་དང་པོའི་བྱ་དགའ་4དང་། འཁྲབ་སྟོན་ཕུལ་བྱུང་གི་བྱ་དགའ་2 དེ་བཞིན་རང་སྐྱོང་ལྗོངས་རིམ་པའི་བྱ་དགའ་དང་པོ་13དང་། དམིགས་བསལ་གྱི་བྱ་དགའ་3 བྱ་དགའ་རིམ་པ་གཉིས་པ་16རིམ་པ་གསུམ་པ་18བཅས་ཐོབ་པ་ལས། 2006ལོར་རང་རྒྱལ་གྱི་གཞས་མ་གཏམ་ལས་རིགས་ཀྱི་བྱ་དགའ་མཐོ་ཤོས་ཏེ་ཀྲུང་གོའི་གཞས་མ་གཏམ་མཐུན་ཚོགས་ཀྱི་ཤིང་པད་མའི་ཚེ་གང་གི་གྲུབ་འབྲས་བྱ་དགའ་ཐོབ་པ་དང་། 2011ལོར“བོད་དུ་སེམས་འགུལ་ཐེབས་པའི་མི་སྣ་དྲུག་ཅུའི”གྲལ་དུ་དཔྱད་འདེམས་བྱས་པ། 2013ལོར“ཀྲུང་གོའི་ཕུགས་འདུན་འགྲུབ་པའི་ལས་བཀུར་ལས་གཅེས་ཀྱི་མིག་དཔེ་བཟང་ཤོས”ཐོབ་པ་རེད།
ཐུབ་བསྟན་ལགས་ནི། སྒྱུ་རྩལ་ལས་ལ་རྩེ་གཅིག་ཏུ་གཞོལ་མཁན་དང་། ལྷག་བསམ་ཟོལ་མེད་ངང་ཕུགས་འདུན་དོན་དུ་གཉེར་མཁན། ངོ་གནོང་མི་དགོས་པའི་མི་དམངས་ཀྱི་སྒྱུ་རྩལ་མཁས་པ་ཞིག་རེད།


text:
༄༅། །ཕྱི་ལོ་ ༢༠༡༧ ཟླ་ ༥ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུས་བོད་མིའི་སྒྲིག་འཛུགས་ཀྱིས་ཨ་རིའི་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་ལ་དགའ་བསུའི་གཞུང་འབྲེལ་མཛད་སྒོར་དབུ་བཞུགས་དང་བཀའ་སློབ་སྩལ་ཡོད་པ་རེད།
དེ་ཡང་ཚེས་ ༡༠ ཉིན་གྱི་སྔ་དྲོ་ཆུ་ཚོད་ ༨།༤༥ ཙམ་ལ་ཨ་རིའི་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་གི་འཐུས་མི་རྣམས་དང་ལྷན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཆིབས་བསྒྱུར་གྱིས་བཞུགས་སྟེགས་ལ་༸ཞབས་སོར་འཁོད་མཚམས་རྔ་རོལ་དང་བཅས་བོད་ཀྱི་རྒྱལ་གླུ་བཏང་སྟེ་དཔལ་ལྡན་སྲིད་སྐྱོང་མཆོག་གིས་བོད་རྒྱལ་ཁབ་ཆེན་པོའི་རྒྱལ་དར་སྒྲེང་འཛུགས་གནང་། དེ་ནས་བོད་དོན་ཆེད་གཅེས་པའི་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་མཁན་རྣམས་ཀྱི་ཆེད་ངག་བཅད་མྱ་ངན་གུས་འདུད་སྐར་མ་གཅིག་རིང་ཞུས་པ་དང་དགེ་བཤེས་མ་བཞིས་དབུ་འདོན་གྱིས་བདེན་ཚིག་སྨོན་ལམ་གསུངས་རྗེས་སྲིད་སྐྱོང་བློ་བཟང་སེང་གེ་མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གུས་ཕྱག་དང་། སྐྱབས་གནས་དགེ་འདུན་པའི་སྡེ། མང་གཙོའི་ཀ་བ་གསུམ་གྱི་མཛད་གཙོ་རྣམ་པ། གཞུང་འབྲེལ་མ་ཡིན་པའི་ཚོགས་པ་ཁག་གི་འཐུས་མི་དང་མི་མང་བཅས་ལ་བཀའ་ཤག་གི་ཚབ་བྱས་ཏེ་ཨ་རིའི་གྲོས་ཚོགས་ཀྱི་འཐུས་མི་རྣམ་པ་ཕེབས་པའི་མཛད་སྒོའི་ཉིན་མོ་སྙིང་ཐག་པ་ནས་འཚམས་འདྲི་བཀྲ་ཤིས་བདེ་ལེགས་ཞུ་ཞེས་རང་རིགས་རྣམས་ལ་འཚམ་འདྲི་གྲུབ་མཚམས་སྐུ་མགྲོན་རྣམས་ཀྱིས་གསན་བདེ་ཆེད་དབྱིན་སྐད་ཐོག་གསུང་བཤད་གནང་ཆོག་པའི་སྙན་སྒྲོན་དང་འབྲེལ་རྒྱ་གཞུང་གིས་བོད་ཐོག་འཛིན་པའི་སྲིད་བྱུས་དང་། རང་ལུས་མེར་བསྲེགས་ཀྱི་སྐོར། དེ་བཞིན་བླ་རུང་སྒར་གཏོར་བཤིག་གི་སྐོར་སོགས་དང་འབྲེལ་ནས་ཕེབས་བསུའི་གསུང་བཤད་གནང་། དེ་རྗེས་གྲོས་ཚོགས་འོག་མའི་འཐུས་མི་སྐུ་ཞབས་ཇིམ་སེན་སེན་བྷེར་ནར་ Jim Sensenbrenner ལགས། གྲོས་ཚོགས་འོག་མའི་འཐུས་མི་སྐུ་ཞབས་ཇིམ་སེན་སེན་བྷེར་ནར་ Jim Sensenbrenner ལགས། དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག གྲོས་ཚོགས་འོག་མའི་འཐུས་མི་སྐུ་ཞབས་ཨི་ལོ་ཡི་ཊི་ཨེན་ཇེལ་ Eliot Engel ལགས། གྲོས་ཚོགས་འོག་མའི་འཐུས་མི་ལྕམ་སྐུ་པར་མི་ལཇ་ཡ་པཱལ་ Pramila Jayapal ལགས་བཅས་ཀྱིས་བོད་ཀྱི་སྐད་ཡིག་དང་རིག་གཞུང་། རང་དབང་སོགས་ཀྱི་སྐོར་ལ་གསུང་བཤད་གནང་རྗེས་ཨ་རིའི་གྲོས་ཚོགས་འོག་མའི་ཚོགས་གཙོ་ཟུར་པ་དང་མང་གཙོ་ཚོགས་པའི་དབུ་ཁྲིད་ལྕམ་སྐུ་ནེན་སི་པི་ལོ་སི་ Nancy Pelosi མཆོག་གིས་ཕྱི་ལོ་ ༢༠༡༥ ལོར་བོད་ནང་དུ་གཟིགས་སྐོར་ཕེབས་མཁན་གྲོས་ཚོགས་འཐུས་མི་གཞན་རྣམས་ངོ་སྤྲོད་གནང་བ་དང་སྦྲགས་གསུང་དོན། ང་ཚོ་སྐུ་ཚབ་འཐུས་མི་བཞི་བོ་བོད་དུ་བསྐྱོད་སྐབས་ཕོ་བྲང་པོ་ཏཱ་ལའི་༸རྒྱལ་བའི་གཟིམ་ཆུང་ནང་དུ་ང་ཚོས་༸གོང་ས་ཏཱ་ལའི་བླ་མ་མཆོག་སླར་ཡང་གཟིམ་ཆུང་དེར་གདན་འདྲེན་ཞུ་མ་ཐུབ་བར་དུ་རང་ནུས་གང་ཡོད་ཀྱིས་འབད་བརྩོན་ཞུ་རྒྱུའི་ཁས་ལེན་དམ་བཅའ་བཞག་པ་ཡིན། རྒྱ་ནག་གཞུང་གིས་དཔལ་འབྱོར་གྱི་སྟོབས་ཤུགས་ངོམས་ནས་བོད་དོན་རྒྱབ་སྐྱོར་བ་ཚོར་གནོན་ཤུགས་སྤྲོད་ཐབས་བྱེད་བཞིན་ཡོད། གལ་ཏེ་ང་ཚོས་རྒྱ་ནག་གི་དཔལ་འབྱོར་གྱི་གནོན་ཤུགས་ལ་བརྟེན་ནས་བོད་དང་རྒྱ་ནག་ནང་གི་འགྲོ་བ་མིའི་ཐོབ་ཐང་ལ་རྒྱ་ནག་གཞུང་གིས་དྲག་གནོན་ཐོག་དམ་བསྒྲགས་བྱེད་བཞིན་པ་དེར་ངོ་རྒོལ་མ་བྱས་ཚེ་ང་ཚོས་འཛམ་གླིང་ས་ཕྱོགས་གཞན་གང་དུའང་འགྲོ་བ་མིའི་ཐོབ་ཐང་སྲུང་སྐྱོབ་སྐོར་ལ་སྐད་ཆ་ཤོད་རྒྱུའི་བཟང་སྤྱོད་ཀྱི་ཐོབ་ཐང་དེ་རང་བཞིན་གྱི་བརླག་རྒྱུ་རེད། དེར་བརྟེན་ང་ཚོ་བོད་དོན་རྒྱབ་སྐྱོར་མཚམས་འཇོགས་ནམ་ཡང་བྱེད་རྒྱུ་མ་རེད།ཅེས་སོགས་གསུང་བཤད་གནང་བ་དང་།
དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན། དེ་རིང་དངོས་སུ་འདིར་འཁོད་པའི་བོད་རིགས་རྒན་བྱིས་སེར་སྐྱ་རྣམ་པ་དང་། འདིར་དངོས་སུ་མ་འཁོད་པའི་འཛམ་གླིང་རང་དབང་ཡུལ་གྲུ་ཁག་ལ་ཡོད་པ་རྣམས། ལྷག་པར་དུ་རང་དབང་བྲལ་ནས་རྔམ་སྐྲག་འོག་སྡོད་མཁན་གྱི་གཞིས་བཞུགས་རྒྱ་ཆེའི་མི་མང་ཚང་མར་ངོས་ནས་ཚིག་ཁ་ཤས་ཞུ་འདོད་བྱུང་། ང་ཚོ་བོད་མི་རིགས་ནི་ས་འོག་ནས་དངོས་རྫས་ཐོན་པ་གཞིར་བཞག་བྱས་ཚེ་ཕལ་ཆེར་ལོ་སྟོང་ཕྲག་ཉི་ཤུ་སུམ་ཅུའམ་ཁྲི་གཉིས་གསུམ་གྱི་སྐད་ཆ་བཤད་ཀྱི་འདུག དེར་བརྟེན་མི་སྡེའི་སྤྱི་ཚོགས་ཆགས་པའི་ནང་གི་སྔ་ཤོས་ཀྱི་གྲས་ཆགས་བསྡད་ཀྱི་ཡོད་པ་རེད། ང་ཚོའི་མི་རབས་འདི་ལ་དུས་ཀྱི་འགྱུར་བ་ཧ་ཅང་ཆེན་པོ་བྱུང་བ་རེད། ང་ཚོ་ཕྱི་ལོ་ ༡༩༥༩ ལོར་འདིར་བཙན་བྱོལ་དུ་འབྱོར་དུས་བོད་ཀྱི་ཁ་རྒྱུན་དུ་ཡོད་པ་ལྟར་ངོ་ཤེས་པ་གནམ་དང་ས་ལས་མེད་པར་གང་འདྲ་བྱེད་ཡོང་བསམ་སྟེ་དངངས་འཚུབ་ཀྱིས་སྡོད་དགོས་པའི་གནས་སྟངས་ཆགས་པ་རེད། རིམ་གྱིས་ང་ཚོ་བཙན་བྱོལ་བ་ཆགས་ནས་ལོ་ ༥༨ ལྷག་ཕྱིན་པ་རེད། འགོ་སྟོད་དངངས་སྐྲག་ངང་སྡོད་དགོས་པ་དེ་རིམ་གྱིས་འགྱུར་བ་ཕྱིན་ནས་དེ་རིང་འདིར་ཆ་བཞག་ན་ང་ཚོ་བཙན་བྱོལ་བ་རེད། བཙན་བྱོལ་བའི་ངོས་ནས་བཤད་ན་སྐྱབས་མེད་མགོན་མེད་ལྟ་བུ་རེད། ཡིན་ནའང་། ང་ཚོར་ངོ་ཤེས་མེད་སར་ངོ་ཤེས་བྱུང་བ་དང་། གྲོགས་པོ་མེད་སར་གྲོགས་པོ་བྱུང་སྟེ་ལྷག་བསམ་རྣམ་དག་གིས་རྒྱབ་སྐྱོར་བྱས་པ་རེད། དེ་ཡང་དཔལ་འབྱོར་གྱི་ཁེ་ཕན་ལ་བལྟས་ནས་རྒྱབ་སྐྱོར་བྱས་པ་མ་རེད། ཆབ་སྲིད་ཀྱི་གནས་སྟངས་ཐོག་ནས་རྒྱབ་སྐྱོར་བྱས་པའང་མ་རེད། བདེན་པ་ལ་རྒྱབ་སྐྱོར་བྱས་པ་རེད། དེ་ལྟར་དེ་རིང་འདིར་ཆ་བཞག་ནའང་ཨ་རིའི་གྲོས་ཚོགས་ཀྱི་འཐུས་མི་ནེན་སི་པེ་ལོ་སི་ Nancy Pelosi ལགས་ལོ་མང་སྔོན་ནས་ང་ཚོའི་ངོ་ཤེས་རེད། ཁོང་དང་ཁོང་གི་ཕྱག་རོགས་འཐུས་མི་མང་པོ་ཞིག་ཕེབས་པ་རེད། འདི་དག་ང་ཚོས་དཔལ་འབྱོར་ཐོག་ནས་རོགས་རམ་བཙལ་བ་རེད་དམ་ཟེར་ན་མ་རེད། ང་ཚོ་སྐྱོ་པོ་བྱས་ནས་བསྡད་ཡོད་པ་རེད། གང་རེད་ཟེར་ན་ང་ཚོར་བདེན་པ་ཡོད་པ་རེད། བདེན་པ་ཡོད་པ་གཅིག་པུའི་འགྲིག་གི་མི་འདུག བདེན་པ་ཡོད་ཀྱང་འཚེ་བའི་ལམ་དུ་ཕྱིན་པ་ཡིན་ན་མི་ཤ་ཚ་རྒྱུ་ཁག་པོ་རེད། ང་ཚོར་བདེན་པ་ཡོད་པ་མ་རྩར་བཞག་སྟེ་མཐའ་གཅིག་ཏུ་འཚེ་བ་མེད་པའི་ལམ་ལ་བརྟེན་ནས་འཐབ་རྩོད་བྱེད་བཞིན་པ་རེད། རྒྱ་དང་ང་ཚོས་རྩོད་ལེན་ཞིག་བྱེད་ཀྱི་ཡོད་པ་རེད། ཡིན་ནའང་། རྒྱ་མི་རིགས་ལ་གུས་བརྩི་བྱེད་པ་དང་། གུང་ཁྲན་ཏན་ཡོན་བསམ་བློ་གུ་དོག་པོར་སྡོད་མཁན་ཚོར་སྙིང་རྗེ་སྒོམ་པ་དང་། མཐའ་ན་གཏོང་ལེན་གྱི་དམིགས་པ་བྱས་ཏེ་དེ་དག་གི་སེམས་ཀྱི་རྔམ་སྐྲག་དང་ཁོང་ཁྲོ དོགས་པ་སོགས་ཚུར་བླངས། ང་རང་ཚོའི་བྱམས་བརྩེ་དང་བཟོད་པ། ཡིད་ཆེས་བཅས་ཕར་སྦྱིན་པས་དངོས་སུ་ལག་ལེན་གྱི་ཐོག་ལ་ཕན་ཐོགས་ཆེན་པོ་མེད་ཀྱང་བསམ་བློའི་ནང་དུ་ཁྱད་པར་ཆེན་པོ་འདུག
ང་ཚོས་འདིར་འཐབ་རྩོད་བྱེད་ཀྱི་ཡོད་ཀྱང་བྱམས་བརྩེའི་བློ་དང་མ་བྲལ་བའི་ཐོག་ནས་འཐབ་རྩོད་བྱེད་ཀྱི་ཡོད་པ་རེད། དེར་བརྟེན། བོད་ཀྱི་རྒྱབ་སྐྱོར་བྱེད་མཁན་གྲོགས་པོ་རྣམས་ལོ་བཅུ་ཕྲག་ནས་བཅུ་ཕྲག་རིང་མང་དུ་མང་དུ་འགྲོ་བཞིན་པ་ནི་ང་ཚོའི་ལྷག་བསམ་མམ་བསམ་པ་རྣམ་དག་དང་། དྲང་བདེན། རྒྱ་མི་རིགས་ལ་ཆ་བཞག་ནའང་ཁོང་ཁྲོ་སོགས་མེད་པར་གཉིས་ཕན་གྱི་ཐོག་ནས་དཀའ་ངལ་སེལ་ཐུབ་ན་བསམ་སྟེ་འབད་བརྩོད་བྱས་པ་ཡིན་པས་རྒྱ་རིགས་ཀྱི་ནང་དུའང་རྒྱབ་སྐྱོར་བྱེད་མཁན་མང་དུ་མང་དུ་འགྲོ་བཞིན་འདུག དེ་ང་ཚོས་ཤེས་དགོས་པ་རེད།
ང་ཚོ་བོད་པ་གྲོགས་པོ་མེད་སར་གྲོགས་པོ་བྱུང་། ངོ་ཤེས་མེད་སར་ངོ་ཤེས་མང་པོ་བྱུང་སྟེ་ལོ་རེ་ནས་ལོ་རེར་ཤུགས་ཆེ་རུ་འགྲོ་བ་དང་། ང་ཚོས་བསམ་པ་རྣམ་དག་དང་དྲང་པོ་དྲང་བཞག མིའི་བརྩེ་བ་མ་བོར་བའི་ཐོག་ནས་དཀའ་ལས་བརྒྱག་གི་ཡོད་པས་འཛམ་གླིང་འདིར་རིན་ཐང་སླེབས་ཏེ་མི་མང་པོས་དོ་སྣང་ཡོང་བྱེད་ཀྱི་འདུག དེ་ང་ཚོའི་བོད་ཀྱི་རིག་གཞུང་ཆགས་ཡོད། ང་ཚོ་བོད་མི་རིགས་ཀྱི་གོམས་གཤིས་ཆགས་ཡོད། དེ་ལྟ་བུའི་བྱམས་བརྩེ་དང་གཉིས་ཕན་གྱི་བསམ་བློ་ནི། ང་ཚོ་བོད་ཀྱི་དཀའ་ངལ་ཙམ་མ་ཡིན་པར་འཛམ་གླིང་འདིའི་དཀའ་ངལ་མང་པོ་ཞིག་བྱམས་བརྩེའི་བློ་ཞིག་དང་གཉིས་ཕན་གྱི་བློ་ཞིག རང་སྡུག་བསྔལ་མི་འདོད་པ་དང་བདེ་བ་འདོད་པ་ཞིག་ཡིན་པ་ལ་བསམ་བློ་བཏང་ཚེ། འཛམ་གླིང་འདིར་མིས་བཟོས་པའི་དཀའ་ངལ་ཅི་ཙམ་འདུག མི་ག་ཚོད་གསོད་ཀྱི་འདུག འདི་དག་བྱམས་བརྩེའི་བསམ་བློའི་ཐོག་ནས་སེལ་རྒྱུ་མ་གཏོགས་གོ་མཚོན་དང་དབང་ཡོད་བཤད་ནས་སེལ་ཐབས་ཡོད་པ་མ་རེད།
གནམ་གཤིས་ཀྱི་འགྱུར་བའི་ཐོག་ནས་བྱུང་བའི་དཀའ་ངལ་ལྟ་བུ་ནི་གནས་ཚུལ་ཁ་ཁ་རེད། མིས་བཟོས་པའི་དཀའ་ངལ་དྲག་པོའི་ཤུགས་ཀྱི་ཐོག་ནས་མེད་པ་བཟོ་རྒྱུ་ནི་ཧ་ཅང་ཁག་པོ་རེད། འདས་པའི་དུས་རབས་ཉི་ཤུ་པའི་ནང་དུ་གོ་མཚོན་བེད་སྤྱོད་བྱས་ཏེ་མི་ས་ཡ་ཉིས་བརྒྱ་ལྷག་བསད་ཡོད་པ་རེད། བསད་པ་དེས་དངོས་གནས་ཞི་བདེ་དང་འཆམ་མཐུན་ཡོང་ཐུབ་པ་བྱུང་མེད། དེར་བརྟེན་འདས་པའི་ལོ་རྒྱུས་ནང་དབང་ཡོད་བཤད་པ་དང་ཐུབ་ཚོད་བྱས་པ། གོ་མཚོན་གྱི་ནུས་པའི་ཐོག་ནས་ཁ་གཏད་བཅག་པ་སོགས་ཀྱིས་འདས་པའི་ལོ་རྒྱུས་ནང་དུ་དཀའ་ངལ་སེལ་ཐུབ་མེད་པས་མ་འོངས་པར་ཡང་དེ་ཡིས་གཏན་ནས་དཀའ་ངལ་སེལ་ཐུབ་ཀྱི་མ་རེད། དེར་བརྟེན་ང་ཚོའི་བོད་དོན་གྱི་དཀའ་ངལ་ཡང་ལྷག་བསམ་རྣམ་དག་དང་དྲང་པོ་དྲང་བཞག བྱམས་བརྩེ་ལྡན་པའི་ངང་སེལ་རྒྱུ་ནི་ང་ཚོས་འཛམ་གླིང་སྤྱི་ལ་མིག་དཔེ་བསྟན་ཚེ་གང་ལ་གང་འཚམ་གྱིས་མིག་དཔེ་སྟོན་ཐུབ་པ་ཞིག་དང་ཕན་ཐོགས་ཡོང་ཐུབ་པ་ཞིག་ཡོད་པ་རེད།
ངོས་ཀྱིས་ཁ་སང་ཁོ་ཚོར་མཇལ་དུས་ཀྱང་ཞུས་པ་ཡིན་ལ་ནམ་རྒྱུན་དུའང་བཤད་ཀྱི་ཡོད། ང་ཚོའི་བོད་དོན་ལ་རྒྱབ་སྐྱོར་གནང་མཁན་རྣམས་ནི་བོད་པ་ལ་ཕྱོགས་སུ་ལྷུང་བའི་བསམ་བློའི་ཐོག་ནས་རྒྱབ་སྐྱོར་བྱས་པ་མ་རེད། ང་ཚོར་རྒྱབ་སྐྱོར་བྱེད་མཁན་དག་ནི་དྲང་བདེན་ལ་ཕྱོགས་ནས་རྒྱབ་སྐྱོར་བྱེད་ཀྱི་ཡོད་པ་རེད། དྲང་བདེན་ལ་རྒྱབ་སྐྱོར་བྱེད་མཁན་རེད་ཅེས་བཤད་ཀྱི་ཡོད། ངོས་ནས་དེ་ལྟར་དྲན་གྱི་འདུག ང་ཚོ་འཚེ་བའི་ལམ་ལ་ཕྱིན་ནས་མི་བསད་ཁྲག་སྦྱོར་བྱེད་ཡོད་ཚེ་ཤ་ཚ་དང་རྒྱབ་སྐྱོར་བྱེད་མཁན་འདི་ལྟ་བུ་ཞིག་ཡོང་ཡོད་པ་མ་རེད། ངོས་རང་ལ་ཆ་བཞག་ན་འཛམ་གླིང་གང་སར་སླེབས་ཀྱི་ཡོད་པ་རེད། ཕྱིན་པའི་སྐབས་སུ་མི་མང་པོས་ཧ་ཅང་དགའ་བོ་བྱེད་པ་ནི་ང་ཚོ་ལྷག་བསམ་རྣམ་དག་དང་། རྒྱབ་མདུན་མངོན་ལྐོག་མེད་པར་ཀུན་ལ་ཕན་ཞིང་བདེ་བ་ཞིག་ཡོང་བའི་ཆེད་དུ་བསམ་བློ་བཏང་བས་མི་ཧ་ཅང་མང་པོས་དགའ་བོ་བྱེད་ཀྱི་འདུག དེ་ནི་ངོས་ཀྱི་ཁྱད་ཆོས་མ་ཡིན་པར་བོད་མི་རིགས་ཀྱི་ལོ་ངོ་སྟོང་ཕྲག་ལྷག་གི་རིང་ལ་གཙོ་བོ་དཔལ་ན་ལེནྡྲའི་ཆོས་བརྒྱུད་བྱམས་བརྩེ་སྟོན་པ་དང་། བྱམས་བརྩེ་སྟོན་པ་ཙམ་དུ་མ་ཟད་རྒྱབ་རྟེན་ལྟ་གྲུབ་ཟབ་མོ་ཞིག་གི་ཐོག་ནས་བཤད་ཀྱི་ཡོད་པ་དང་། དེ་ལྟ་བུའི་ལྟ་གྲུབ་དེ་དེང་སང་ཚན་རིག་པའི་མཉམ་དུ་གོ་བསྡུར་བྱེད་ཐུབ་པ་ཞིག་དང་། ཕན་ཚུན་ལ་བློ་བསྐྱེད་ལེན་ཐུབ་པ་ཞིག་ཆགས་བསྡད་ཀྱི་འདུག དེ་ནི་ང་ཚོ་བོད་མི་རིགས་ཀྱིས་སྤོབས་པ་བྱེད་དགོས་པའི་རིག་གཞུང་ཞིག་རེད། འཛམ་གླིང་འདིར་ནང་པ་ཧ་ཅང་མང་པོ་ཡོད་ཀྱང་། དེ་ལྟ་བུའི་ལྟ་གྲུབ་བརླིང་པོ་ཞིག་དང་ཟབ་ཅིང་རྒྱ་ཆེ་བ་ཞིག་ང་ཚོ་བོད་ལ་མ་གཏོགས་ཡོད་པ་མ་རེད། ང་ཚོའི་ཕ་མེས་ནས་རྒྱུ་མཚན་དང་བཅས་པའི་ཐོག་ནས་བྱམས་བརྩེ་སྒོམ་རྒྱུའི་གོམས་གཤིས་ཤིག་ཡོད་པ་དེ་བོད་པ་གཅིག་པུས་ངོམ་པའི་སྐད་ཆ་མ་ཡིན་པར་འཛམ་གླིང་སྤྱི་ལ་ཕན་ཐོགས་བྱེད་པའི་ནུས་པ་ཏན་ཏན་འདུག
དེ་སྔ་ང་ཚོ་བཙན་བྱོལ་བ་སྐྱབས་མེད་མགོན་མེད་ཉུང་ཤས་ཤིག་ཡིན་ཡང་། དེང་འཛམ་གླིང་འདིར་བྱམས་བརྩེ་ལ་དོ་སྣང་གསར་པ་སླེབས་པ་ཞིག་ང་ཚོས་བྱེད་ཐུབ་ཀྱི་འདུག དེ་ང་ཚོ་ཚང་མས་ཤེས་དགོས། ང་ཚོར་མིས་དགའ་བོ་བྱེད་པ་དང་རྒྱབ་སྐྱོར་བྱེད་པ་ནི་བོད་མི་རིགས་ཀྱིས་བྱམས་བརྩེའི་རིག་གཞུང་ཞིག་ལག་ལེན་བྱེད་ཀྱི་ཡོད་པས་རྒྱབ་སྐྱོར་ཡོང་གི་ཡོད་པ་རེད། གཙོ་ཆེ་ཤོས་བོད་ནང་དུ་ཡོད་པའི་རྒྱ་ཆེའི་མི་མང་གིས་ཉེན་ཁ་དང་དཀའ་ངལ་འོག་བྱམས་བརྩེའི་ཉམས་ལེན་གྱིས་བོད་མི་རིགས་ཀྱི་རིག་གཞུང་བཟུང་བསྡད་ཡོད་པ་རེད། རྒྱ་རིགས་གྲོགས་པོ་མང་པོ་ཞིག་ཀྱང་ང་ཚོར་ངོ་མཚར་སྐྱེས་ནས་རྒྱབ་སྐྱོར་བྱེད་ཀྱིན་འདུག ང་རང་ཚོར་དེ་ལྟ་བུའི་སྙིང་སྟོབས་ཤིག་ཡོང་བ་ནི་རིག་གཞུང་གི་ཐོག་ནས་ཡོང་གི་ཡོད་པ་རེད། བོད་ཀྱི་རིག་གཞུང་དེ་ནི་སྔ་མོ་བོད་མི་ས་ཡི་དྲུག་གི་དཀྱིལ་འཁོར་དུ་ཡོད་པ་ཞིག་དང་། དེང་སང་བོད་ཀྱི་རིག་གཞུང་དེ་འཛམ་གླིང་སྤྱི་ལ་གང་ལ་གང་འཚམ་གྱིས་ཕན་ཐོགས་ཏན་ཏན་འདུག དེ་ལ་ངོས་རང་གདེང་འཁེལ་གྱི་འདུག
བོད་དོན་ལ་ང་ཚོ་ཚང་མར་སེམས་ཁུར་ཡོད་པ་རེད། བོད་ནང་དུ་ཡོད་པའི་རྒྱ་ཆེའི་མི་མང་ཡང་བོད་དོན་སྐོར་ལ་སེམས་ཁུར་ཡོད་པ་རེད། ང་ཚོས་སེམས་ཁུར་དེ་ཁོང་ཁྲོ་དང་མི་ལ་གནོད་པ་སྐྱེལ་བའི་སྐད་ཆ་མ་རེད། ང་ཚོའི་སེམས་ཤུགས་ནི་བྱམས་བརྩེ་སྤེལ་བ་དང་སུ་ལ་ཡིན་ནའང་དངོས་གནས་དྲང་གནས་གྲོགས་པོ་བྱེད་རྒྱུའི་འོག་ནས་ང་ཚོའི་བདེན་པའི་མཐའ་ཏན་ཏན་སེལ་གྱི་རེད། སེལ་རྒྱུའི་ཆ་རྐྱེན་གཙོ་བོ་ངོས་ནས་དེ་མཐོང་གི་ཡོད། གོ་མཚོན་འཁྱེར་ནས་དོན་དག་སྒྲུབ་རྒྱུ་དེ་མ་རེད། རྒྱལ་ཁབ་ཆེན་པོའི་གྲས་ཀྱིས་གོ་མཚོན་འཁྱེར་ནས་དཀའ་ངལ་སེལ་རྒྱུའི་ཐབས་ཤེས་བྱེད་ཀྱི་འདུག་ཀྱང་དཀའ་ངལ་མང་པོ་འཕྲད་ཀྱི་འདུག བྱམས་བརྩེའི་དཀའ་ངལ་སེལ་རྒྱུར་དུས་ཚོད་འགོར་གི་རེད། ཡིན་ནའང་། བྱམས་བརྩེའི་ཐོག་ནས་དཀའ་ངལ་སེལ་རྒྱུ་ལ་བདེན་ཚིག་སྨོན་ལམ་ནང་དུ་ངོས་ཀྱིས་བྲིས་ཡོད་པ་ལྟར་བྱམས་བརྩེ་བསྐྱེད་ནས་བོད་དོན་སེལ་ཐུབ་པ་ཞིག་དང་། འཛམ་གླིང་སྤྱི་ལ་ཡིན་ནའང་སྤོབས་པ་ཆེན་པོའི་ཐོག་ནས་མིག་དཔེ་སྟོན་ཐུབ་པ་ཞིག་ལ་ང་ཚོས་བསམ་བློ་གཏོང་དགོས་པ་རེད། འདིར་སྐུ་མགྲོན་རྣམ་པ་ཚོ་ཡོད་པའི་མདུན་དུ་དེ་ངོས་ཀྱིས་བཤད་འདོད་བྱུང་།
ཁྱོད་རང་ཚོ་ཡིན་ནའང་དངོས་གནས་ད་ལྟའི་བར་དུ་བོད་ལ་ཤ་ཚ་དང་རྒྱབ་སྐྱོར་ཧ་ཅང་ཡག་པོ་རེད། ཆབ་སྲིད་དང་དཔལ་འབྱོར་གྱི་དཀའ་ངལ་ཐོག་ནས་སྐབས་རེར་བདེ་མ་བདེ་ཡོང་གི་ཡོད་ཀྱང་། ལྷག་བསམ་འཁྱེར་ནས་འཛེམས་ཟོན་མེད་པའི་ཐོག་ནས་བོད་དོན་ལ་རྒྱབ་སྐྱོར་བྱེད་ཀྱི་ཡོད་པ་རེད། ཨ་རི་ལ་ཆ་བཞག་ན་ཕལ་ཆེར་རང་དབང་ལྡན་པའི་འཛམ་གླིང་རྒྱལ་ཁབ་ཡོངས་རྫོགས་ཀྱི་འགོ་ཁྲིད་ལྟ་བུ་ཆགས་ཡོད། ཨ་རི་ཧ་ཅང་གལ་ཆེན་པོ་རེད། ཨ་རིའི་གྲོས་ཚོགས་གོང་འོག་གི་འཐུས་མི་ང་ཚོའི་འདིར་གློ་བུར་དུ་སྐུ་མགྲོན་ལ་ཕེབས་པ་ཞིག་མ་ཡིན་པར་ལོ་མང་པོའི་གོང་ནས་ངོ་ཤེས་དང་འདྲིས་བརྟན་པོ་ཡོད་པའི་ང་ཚོའི་གྲོགས་པོ་དང་རྒྱབ་སྐྱོར་བ་ཆགས་ཡོད། ཁྱོད་ཚོ་འདིར་ཆེད་མངགས་ཕེབས་ནས་བོད་པ་ཚོར་གདུང་སེམས་མཉམ་བསྐྱེད་དང་། བདེན་པའི་རྒྱབ་སྐྱོར་གྱི་རྣམ་འགྱུར་བོད་རྒྱ་ཆེའི་མི་མང་གི་མདུན་ལ་བསྟན་པ་ལ་བཀའ་དྲིན་ཆེ་ཞེས་ཞུ་རྒྱུ་ཡིིན།
ང་རང་ཚོའི་རིག་གཞུང་ཟེར་བ་ནི་ཕྱི་ལ་མཐོང་རྒྱུ་ཡོད་པ་ཞིག་ཕལ་ཆེར་མ་རེད། རིག་གཞུང་ནི་གཙོ་བོ་སེམས་ཀྱི་ནང་དུ་ཡ་རབས་སྤྱོད་བཟང་། ཡ་རབས་སྤྱོད་བཟང་ཡང་རྒྱུ་མཚན་ལྡན་པའི་ཐོག་ནས་རེད། གནས་གཞི་ཡོངས་རྫོགས་རྟེན་ཅིང་འབྲེལ་བར་འབྱུང་བའི་རང་བཞིན་རེད། ལྟོས་གྲུབ་རེད། ལྟོས་གྲུབ་ཡིན་པས་རང་ལ་དགོས་པའི་བདེ་སྐྱིད་ཀྱང་ལྟོས་ནས་གྲུབ་པ་རེད་མ་གཏོགས། བདེ་སྐྱིད་ཅེས་རྡོག་རྡོག་ཅིག་ཡོང་རྒྱུ་ཡོད་པ་མ་རེད། སྡུག་བསྔལ་ཡང་ལྟོས་ནས་གྲུབ་པ་རེད་མ་གཏོགས་རང་གཅིག་པུས་ཐོག་ནས་ཡོད་པ་མ་རེད། དེར་བརྟེན་ལྟོས་གྲུབ་ཀྱི་གནས་སྟངས་ལ་བསམ་བློ་འཁོར་སྐབས་ཉོན་མོངས་ཀྱི་བློ་ལ་ལྟོས་གྲུབ་སླེབས་ཀྱི་མི་འདུག ཉོན་མོངས་བརྗོད་སྐབས་འབེན་ལྟ་བུ་ཞིག་ལ་མཛུབ་གུ་འཛུགས་ཀྱི་འདུག ལྟོས་གྲུབ་ཀྱི་ལྟ་གྲུབ་ཀྱིས་ཉོན་མོངས་ཀྱི་མཛུབ་གུ་བཙུགས་ནས་འདི་ངའི་གཉེན་ཡིན་དེ་ངའི་དགྲ་ཡིན་ཞེས་པའི་སེམས་ནང་ཧ་ཅང་མཁྲེགས་པོ་ཞིག་སླེབས་བསྡད་པ་དེ་ནི་རང་བཞིན་གྱིས་ཤུགས་ཆུང་དུ་འགྲོ་རྒྱུ་དང་། དགྲ་གཉེན་གང་ཡིན་ཡང་ལྟོས་ནས་གྲུབ་པ་རེད་མ་གཏོགས་ཧྲེང་ཧྲེང་གཅིག་གི་ཐོག་ནས་ཡོང་མེད་པས་དེ་ཤེས་པ་ཡིན་ན་བསམ་བློའི་ནང་དུ་རང་བཞིན་གྱིས་བློ་ལྷིང་པོ་སྡོད་ཐུབ་པ་ཞིག་ཏན་ཏན་ཡོད་པ་རེད། འདི་ངའི་དགྲ་ཡིན་ཞེས་མཐའ་གཅིག་ཏུ་སྡང་སེམས་སྐྱེ་པ་དང་། འདི་ངའི་གཉེན་ཡིན་ཞེས་མཐའ་གཅིག་ཏུ་ཞེན་ཆགས་བྱེད་པ་ཚན་རིག་པས་ཀྱང་བཤད་ཀྱི་འདུག ཁོང་ཁྲོ་ཟ་བའི་སྐབས་སུ་ཡུལ་དེ་ཧ་ཅང་མི་སྡུག་པ་ཞིག་ཏུ་མཐོང་གི་ཡོད་པ་རེད། མི་སྡུག་པ་བརྒྱ་ཆ་དགུ་བཅུ་ཐམ་པ་ཁོང་ཁྲོ་ཟ་མཁན་གྱི་སེམས་ཀྱིས་བཟོས་པ་རེད་འདུག་ཅེས་ཚན་རིག་པས་ཀྱང་བཤད་ཀྱི་འདུག སངས་རྒྱས་པའི་གཞུང་གི་ནང་དུའང་དེ་བཞིན་གསུངས་ཡོད། དེར་བརྟེན་ང་ཚོར་སེམས་ཀྱི་བྱམས་བརྩེ་ཡོད་པ་ཡིན་ན་སེམས་ལ་ཞི་བདེ་ཡོང་གི་རེད། འདིའི་སྔོན་ཁོང་ཚོས་ངོས་རང་རྒས་མི་འདུག་ཅེས་བསྟོད་པ་བྱེད་ཀྱི་འདུག ངོས་ནས་ནམ་རྒྱུན་རྩེད་མོ་དང་སྦྲགས་ངོས་རང་ཆུ་ཚོད་དགུའི་རིང་གཉིད་ཀྱི་ཡོད་པ་དང་། ཆུ་ཚོད་ལྔ་ཙམ་ལ་སྒོམ་བརྒྱག་གི་ཡོད། དེ་ལྟ་བུའི་ཐོག་ནས་སེམས་ལ་ཞི་བདེ་ཞིག་སླེབས་ཀྱི་འདུག སེམས་ལ་ཞི་བདེ་སླེབས་པ་དེས་ལུས་ཀྱི་འབྱུང་བ་ལ་ཕན་ཐོགས་ཡོད་པ་ཞིག་ཏན་ཏན་རེད། སེམས་ལ་ཁོང་ཁྲོའི་ངང་ཚེ་སྒྲུབ་བྱེད་ཀྱི་ཡོད་ཟེར་ན་ཧ་ཅང་ཁག་པོ་རེད། སེམས་ལ་བྱམས་བརྩེ་ཡོད་ན་ཚེ་སྒྲུབ་ཡག་ཤོས་དེ་རེད། དེ་ངོས་རང་གི་ཉམས་མྱོང་གི་ཐོག་ནས་བཤད་ཀྱི་ཡོད།
ང་ཚོ་ཚང་མས་བོད་ཀྱི་ཆོས་དང་རིག་གཞུང་ཞེས་བརྗོད་དུས་ཕར་ཕྱོགས་ལ་ལྷ་དང་ཀླུ་ལྟ་བུ་ཞིག་བཟོས་ནས་འཇོག་རྒྱུ་དེ་མ་རེད། བོད་ཀྱི་རིག་གཞུང་ཞེས་པ་ནི་སེམས་ལ་འགྱུར་བ་གཏོང་རྒྱུ་ཞིག་རེད། སེམས་ལ་འགྱུར་བ་གཏོང་རྒྱུ་ཡང་སྨོན་ལམ་རྒྱབ་ནས་མ་ཡིན་པར་རྟེན་འབྲེལ་ལྟོས་གྲུབ་ཀྱི་རྒྱུ་མཚན་ལ་བསམ་བློ་བཏང་བའི་ཐོག་ནས་སེམས་ལ་འགྱུར་བ་གཏོང་རྒྱུ་ཞིག་རེད། དེ་ཕལ་ཆེར་འཛམ་གླིང་སྤྱི་ལ་ཕན་ཐོགས་བྱེད་ཐུབ་པ་ཞིག་རེད། ཆོས་དད་ཡོད་མེད་དང་ཆོས་དད་འདྲ་མིན་ཡོད་པ་ལ་མ་བལྟས་པར་ཆོས་ལུགས་ཚང་མས་བྱམས་བརྩེ་གསུངས་བཞིན་པ་དང་། བྱམས་བརྩེ་སྒྲུབ་པའི་ཐབས་ལམ་དེ་དད་པ་གཅིག་པུ་མ་ཡིན་པར་རྒྱུ་མཚན་ལ་བརྟེན་ནས་དང་། སེམས་ཁམས་རིག་པ་ཡག་པོ་ཤེས་པའི་ཐོག་ནས་རྟེན་འབྱུང་ལྟོས་གྲུབ་ཀྱི་རིག་པ་དེ་ཚད་རྡུལ་དངོས་ཁམས་རིག་པ་རང་སླེབས་ཀྱི་ཡོད་པ་རེད།
ངོས་རང་བཙན་བྱོལ་བ་ཆགས་ནས་ལོ་ ༥༨ ཕྱིན་པ་རེད། བཙན་བྱོལ་ལ་སླེབས་སྐབས་ལོ་ ༢༤ ཡིན། ད་ལྟ་ལོ་ ༨༢ སླེབས་བསྡད་ཡོད་པ་རེད། ད་ལྟ་ཉམས་མྱོང་ཕྱོགས་བསྡོམས་བྱེད་པའི་སྐབས་སུ་ང་རང་ཚོའི་བོད་མི་རིགས་ཀྱི་མེས་པོ་ཚོས་དཀའ་ལས་བརྒྱབ་ནས་བོད་ཀྱི་རིག་གཞུང་ཟེར་བ་ཞིག་བཙུགས་བཞག་པ་དེ་དངོས་གནས་རིན་ཐང་བྲལ་བ་ཞིག་རེད་འདུག་བསམ་པ་ཞིག་དང་། ངོས་རང་སོ་སོ་ཡིན་ནའང་དེ་ལྟ་བུའི་རིག་གཞུང་ཡོད་པའི་མི་རིགས་ཤིག་གི་ནང་དུ་སྐྱེས་པ་དེ་སྐལ་བ་བཟང་པོ་ཡིན་བསམ་གྱི་ཡོད། ད་དུང་ཚང་མས་ཧུར་ཐག་བྱེད་དགོས་པ་རེད། དེ་ཞུ་འདོད་བྱུང་།
དེ་རིང་གྲོགས་པོ་རྣམ་པ་ཚོར་མ་གཞི་ཞུས་ཚར་བ་རེད། ང་ཚོས་རྒྱ་ཟེར་བའི་སྐབས་སུ་གྲོགས་པོའི་འདུ་ཤེས་བཞག་ནས་ད་ལྟ་དཀའ་ངལ་ཡོད་པ་དེ་རྒྱ་ལའང་ཕན་གྱི་ཡོད་པ་མ་རེད། བོད་ལའང་ཕན་གྱི་ཡོད་པ་མ་རེད། དེ་སེལ་དགོས་པ་ཞིག་རེད། དེ་སེལ་བ་ལ་དྲག་གནོན་བྱས་ནས་ལོ་དྲུག་ཅུ་ལྷག་ཕྱིན་པ་རེད། དཀའ་ངལ་སེལ་གྱི་མི་འདུག དྲག་གནོན་བྱས་ན་མིའི་སེམས་ལ་དོགས་པ་དང་འཇིགས་སྣང་སླེབས་ཀྱི་རེད། འཇིགས་སྣང་སླེབས་ན་འཆམ་མཐུན་ཡོང་གི་མ་རེད། འཆམ་མཐུན་མེད་ན་དཀའ་ངལ་སེལ་ཐབས་མེད། བོད་མི་རིགས་རྩ་མེད་ཟེར་བ་ཧ་ཅང་ཁག་པོ་རེད། བོད་མི་རིགས་བསྡད་ཀྱི་རེད། བསྡད་པའི་སྐབས་སུ་འཆམ་མཐུན་བྱུང་ན་བརྟན་བརླིང་ཡོང་གི་རེད། བརྟན་བརླིང་བྱུང་ན་རྒྱ་བོད་གཉིས་ཀར་ཕན་གྱི་ཡོད་པ་རེད། དེར་བརྟེན་དེ་རིང་ང་ཚོ་འདིར་འཚོགས་ནས་རྒྱ་མི་རིགས་ལ་ངོ་རྒོལ་བྱེད་ཀྱི་ཡོད་པ་ལྟ་བུ་རྩ་བ་ཉིད་ནས་མ་རེད། རྒྱ་མིས་གསར་འགྱུར་བཤད་སྲིད་པ་རེད། ཨ་རིའི་ལོག་སྤྱོད་པ་ཚོ་ཏཱ་ལའི་ལོག་སྤྱོད་པ་མཉམ་དུ་ལག་པ་སྦྲེལ་གྱི་འདུག་ཅེས་བཤད་སྲིད་པ་རེད། དོན་དག་དངོས་དེ་མ་རེད། ང་ཚོའི་ངོས་ནས་རྒྱ་མི་རིགས་ལ་གྲོགས་པོའི་འདུ་ཤེས་བཞག ལོ་རྒྱུས་ཀྱི་ཐོག་ནས་དམིགས་བསལ་གྱི་འབྲེལ་བ་ཡོད་པ་ལ་བསམ་བློ་བཏང་ནས། གཉིས་ཕན་ལ་བསམ་བློ་གཏོང་བཞིན་ཡོད་པ་རེད་མ་གཏོགས་དགྲ་དང་གཉེན་གྱི་སྐད་ཆ་རྩ་བ་ཉིད་ནས་མ་རེད།
གསུང་བཤད་གནང་མཁན་ཚང་མས་སེམས་འགུལ་ཐེབས་པའི་གསུང་བཤད་བྱུང་སོང་། ཐུགས་རྗེ་ཆེ་ཞུ་རྒྱུ་ཡིན། དེ་བཞིན་ང་ཚོས་མང་གཙོའི་ལམ་ནས་འོས་བསྡུ་བྱས་ཏེ་ཡར་སླེབས་པའི་སྲིད་སྐྱོང་གིས་གསུང་བཤད་ཧ་ཅང་ཡག་པོ་གནང་སོང་། ཐུགས་རྗེ་ཆེ། ང་ཚོའི་བོད་སྐད་ནང་ལ་སྲིད་སྐྱོང་ཞེས་པ་ཏག་ཏག་འགྲོ་བཞིན་ཡོད་པ་རེད། དབྱིན་ཇིའི་ཚིག་གི་ཐོག་ཏུ་ political leader དང་། མང་པོ་ཞིག་གིས་ Prime Minister ཞེས་བཤད་ཀྱི་འདུག དེ་ཆབ་སྲིད་ཀྱི་གནས་ཚུལ་ཞིག་ཆགས་ཀྱི་འདུག དེ་ལས་ President ཞེས་བརྗོད་ཚེ་སློབ་གྲྭའི་གཙོ་འཛིན་ལ་གོ་བ་ཡོད་པ་རེད། གང་ལྟར་སྐྱིད་སྡུག་ཚོགས་པ་འདྲ་མིན་ལ་ President ཟེར་བ་གོ་རྒྱུ་འདུག ལོ་ཤས་ནས་ང་ཚོར་དེ་ལྟར་བསམ་བློ་དང་སྐད་ཆ་བྱུང་བ་རེད། བར་སྐབས་དབྱིན་ཇིའི་ཚིག་ལ་political leader ཅེས་ཚིག་མང་པོ་འགྲེལ་བཤད་རྒྱག་མ་དགོས་པར་President ཞེས་བརྗོད་ཚེ་ང་ཚོར་སྒྲིག་འཛུགས་ཤིག་ཡོད་པ་རེད། སྒྲིག་འཛུགས་དེའི་President བརྗོད་ཚེ་མ་འགྲིག་པ་མི་འདུག ང་ཚོར་དེ་ལྟར་སྐད་ཆ་བྱུང་བ་རེད། དེ་བཞིན་ང་ཚོའི་གྲོས་ཚོགས་ཀྱི་ཚོགས་གཙོས་དབྱིན་ཇིའི་གསུང་སྐད་ཐོག་ལ་གསུང་བཤད་གནང་སྟེ་གོང་དུའང་བཀྲ་ཤིས་བདེ་ལེགས་ཡོད་ཅེས་བཤད་པ་ཡིན། ཧ་ཅང་དགའ་བོ་བྱུང་། ཐུགས་རྗེ་ཆེ། ཞེས་སོགས་བཀའ་སློབ་སྩལ་རྗེས་ཨ་རིའི་གྲོས་ཚོགས་འཐུས་མི་རྣམ་པར་མཇལ་དར་ཕུལ། དེ་རྗེས་དྲིལ་བསྒྲགས་དྲུང་ཆེ་ཚད་མཉམ་ཤར་གླིང་བསྟན་འཛིན་ཟླ་སྒྲོན་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་སྐུ་མགྲོན་རྣམས་ཐེག་ཆེན་ཆོས་གླིང་གཙུག་ལག་ཁང་དུ་གནས་མཇལ་ལ་ཆིབས་སྒྱུར་བསྐྱངས་པ་དང་། ༸གོང་ས་མཆོག་གིས་གྲོས་ཚོགས་འཐུས་མི་རྣམས་ལ་རྒྱལ་བའི་བཀའ་བསྟན་དང་སྟོན་པ་ཐུབ་པའི་དབང་པོའི་སྐུ་བརྙན། འཕགས་པ་ཐུགས་རྗེ་ཆེན་པོའི་སྐུ་བརྙན་སོགས་རྟེན་གཙོ་ཁག་ངོ་སྤྲོད་མཛད་རྗེས་ལྷན་རྒྱས་ཕོ་བྲང་དུ་ཕེབས་ཏེ་གསོལ་ཇ་བཞེས་ཏོག་འདེགས་འབུལ་ཞུས་ཡོད་པ་རེད།
དབུས་བོད་མིའི་སྒྲིག་འཛུགས་ཀྱིས་གོ་སྒྲིག་བྱས་པའི་ཕེབས་བསུའི་མཛད་སྒོ་འདིར་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། རང་དབང་ཅན་གྱི་ལས་ཁུངས་ཁག་གི་འགན་འཛིན་རྣམ་པ། བོད་མི་མང་སྤྱི་འཐུས་རྒྱུན་ལས་རྣམ་པ། ལྷན་ཁང་ཁག་གི་དྲུང་ཆེ་ཆུང་གིས་གཙོས་སྲི་ཞུའི་ལས་བྱེད་རྣམ་པ། སྡེ་ཚན་ཁག་གི་འགན་འཛིན་རྣམ་པ། གཞུང་དང་གཞུང་འབྲེལ་མ་ཡིན་པའི་ཚོགས་སྐྱིད་ཁག་གི་འགན་འཛིན་དང་སེར་སྐྱ་མི་མང་། སློབ་ཕྲུག་སོགས་མཉམ་ཞུགས་གནང་ཡོད་པ་བཅས།། །


text:
《ནང་བསྟན་དཔལ་འབྱོར་རིག་པ》ལས་དཔལ་འབྱོར་ལྟ་སྟངས་དང་ཐོན་ཁུངས།
གཞན་གྱི་དཔལ་འབྱོར་ལ་ལྟ་སྟངས།
དཔལ་འབྱོར་རིག་པ་ལས་ཆེས་གལ་ཆེ་བ་ནི་གཞན་གྱི་དཔལ་འབྱོར་ལ་ཇི་ལྟར་ལྟ་བ་དེ་ཡིན། གཞན་གྱི་དཔལ་འབྱོར་དེ་ནི་རང་གི་དཔལ་འབྱོར་དང་འབྲེལ་བ་ཡོད་པས་གལ་ཏེ་འགལ་བ་ཞིག་གི་དབང་དུ་གྱུར་ན་གཞན་གྱི་དཔལ་འབྱོར་དེ་རང་གི་དཔལ་འབྱོར་གྱི་གནོད་བྱེད་དུ་འགྲོ་ལ་ཕན་ཚུན་ལ་རམ་འདེགས་བྱས་ན་རང་གི་དཔལ་འབྱོར་གྱི་མཐུན་རྐྱེན་དུ་འགྲོ་བ་རེད། དེ་བས་ནང་བསྟན་དཔལ་འབྱོར་རིག་པ་ལས་གཞན་གྱི་དཔལ་འབྱོར་ལ་ལྟ་སྟངས་ཡང་དག་པ་ཞིག་དགོས་པའི་སྐོར་མང་དུ་གསུངས་པ་གཤམ་གསལ།
དཔལ་འབྱོར་གསོག་པ་མཐུན་རྐྱེན་གལ་ཆེ་བ་ལས་ཕྲག་དོག་སོགས་ཀྱི་དབང་དུ་འགྲོ་མི་རུང་། གལ་ཏེ་དེ་ལྟར་སོང་ན《ཆུ་ཤིང་གི་བསྟན་བཅོས》ལས། གཞན་ཕྱོགས་འབྱོར་པ་ལ་སྡང་བས། །རང་གི་བསོད་ནམས་ཉམས་པར་ཟད། །ཅེས་གསལ་བར་གསུངས་པ་ལྟར་དེ་ནི་རང་གི་བསོད་ནམས་ཟད་པའི་རྒྱུར་གྱུར་ནས་རང་གི་དཔལ་འབྱོར་ཡང་ཉམས་འགྲོ་བར་བསྟན་ཅིང་། དེ་བཞིན《ཤེས་རབ་སྡོང་བུ》ལས་ཀྱང་། གཞན་གྱི་འབྱོར་པ་དམ་པ་མཐོང་ནས་ནི། །གང་ཞིག་སེམས་འཁྲུག་པ་ནི་སྐྱེ་འགྱུར་བས། །དོན་དེ་ཅུང་ཟད་རྙེད་པར་མི་འགྱུར་གྱི། །འགྲོ་དེ་རང་གི་བསོད་ནམས་འཇོམས་པར་བྱེད། །ཅེས་གསུངས་ཤིང་། གཞན་གྱི་དཔལ་འབྱོར་ལ་ལྟ་སྟངས་འཛིན་ཚུལ་ཞིག་ནི《རྒྱལ་བོའི་ལུགས་ཀྱི་བསྟན་བཅོས》ལས། གཞན་འབྱོར་ཆེ་འམ་ཆུང་ཡང་རུང་། །བརྣབ་སེམས་མི་བྱ་དགའ་བར་བྱ། །བརྣབ་སེམས་ཡིད་ལ་རེ་བ་འཇོམས། །འདོད་ཆེན་ཆོག་མི་ཤེས་པར་འགྱུར། །ཞེས་གསུངས་པ་ལྟར་ཡིན་ནོ། །
དེ་བས་གཞན་གྱི་དཔལ་འབྱོར་ལ་ལྟ་སྟངས་ཡང་དག་པ་ཞིག་བཟུང་ནས་གཞན་གྱི་དཔལ་འབྱོར་དེ་ཡང་རང་གཞན་ཀུན་ལ་ཕན་པའི་མཐུན་རྐྱེན་དུ་བསམ་པ་ལས་ཉམས་ཆུང་གཞན་གྱི་དཔལ་འབྱོར་འཕྲོག་པ་དང་ཆུད་ཟོས་སུ་གཏོང་བ། གཞན་གྱི་དཔལ་འབྱོར་སྒྲུབ་པར་གེགས་རྒྱ་བཟོས་པ། མ་བྱིན་ལེན་དང་འཇབ་བུ་བྱེད་པ་སོགས་ནི《དཔག་བསམ་ལྗོན་ཤིང》ལས། ཉམས་ཆུང་ལོངས་སྤྱོད་མཐུ་སོགས་ཀྱིས། །མ་བྱིན་ལེན་པར་བྱེད་པ་ནོར། །ཞེས་དང་། 《རྒྱལ་བོའི་ལུགས་ཀྱི་བསྟན་བཅོས》ལས་ཀྱང་། རང་གི་འབྱོར་བས་ཆོག་ཤེས་ནས། །མི་འོས་གཞན་གྱི་ནོར་མི་བླངས། །མ་བྱིན་བླངས་པས་དབུལ་འགྱུར་ཞིང་། །རང་གི་ལོངས་སྤྱོད་གཞན་གྱིས་འཁྱེར། །ཞེས་དཔལ་འབྱོར་རིག་པའི་ཁྲོད་ཀྱི་ནོར་འཁྲུལ་ཆེན་པོ་ཞིག་ཏུ་གསུངས་ཡོད།
དེ་དག་ནི་གཞན་གྱི་དཔལ་འབྱོར་ལ་ལྟ་སྟངས་ཡིན་ལ། རང་གི་དཔལ་འབྱོར་གྱི་སྤྱད་སྟངས་ཐད་ནས་རང་ལ་ལས་བྱེད་པ་དག་ལ་དུས་ལྟར་གླ་རྔམ་བསྟེར་དགོས་པར་གསུངས་ཏེ། 《ཤེས་རབ་སྡོང་བུ》ལས། འཇིག་རྟེན་འདི་ན་ལས་བྱེད་པ། །གླ་མེད་ལམ་བརྒྱགས་ཁྱེར་མི་བཏུབ། །སློང་བ་དམན་པ་མི་མངོན་པར། །ཕྱི་མའི་དུས་ན་བརྒྱ་འགྱུར་ཁྱེར། །ཞེས་དེ་ནི་ཆེས་ཉེས་པ་ཚབས་ཆེན་ཞིག་ཏུ་གསུངས་སོ། །
ནང་བསྟན་དཔལ་འབྱོར་རིག་པའི་ཁྲོད་ཀྱི་ཆོག་ཤེས།
ཆོག་ཤེས་ནི་རང་བདེ་གཞན་སྐྱིད་ཀྱི་རྩ་བ་རེད། ནང་བསྟན་དཔལ་འབྱོར་རིག་པ་ལས་ཆེས་གལ་ཆེ་བ་ནི་ཆོག་ཤེས་ཡིན་ཏེ། 《ཤེས་རབ་སྡོང་བུ》ལས། ཆོག་ཤེས་ངེས་པའི་བདག་ཉིད་ཅན། །འཚོ་བ་གང་ནའང་བཙལ་མི་དཀའ། །ཞེས་ཆོག་ཤེས་ཅན་ལ་དཔལ་འབྱོར་གྱི་ཐད་ནས་དཀའ་ངལ་མི་འབྱུང་བར་གསུངས་ཤིང་། 《རྒྱལ་བོའི་ལུགས་ཀྱི་བསྟན་བཅོས》ལས། ཆོག་ཤེས་འབྱོར་ལྡན་རང་དབང་གྱུར་པ་བདེ། །ཞེས་དང་། ས་སྟེང་འདོད་པའི་ལོངས་སྤྱོད་ཀུན། །སྐྱེ་བོ་གཅིག་ལ་བདོག་གྱུར་ཀྱང་། །ངོམས་པ་མེད་པ་སླར་ཡང་བསྐམ། །དེ་བས་འདོད་ལ་ཆོག་ཤེས་བྱ། །ཞེས་གསུངས་ཏེ་ཆོག་ཤེས་ནི་འབྱོར་བ་དང་ལྡན་པ་དག་ལ་རང་གི་བདེ་བ་སྟེར་བྱེད་དུ་གསུངས་པས་སོ། །
དེ་བཞིན《ས་སྐྱའི་ལེགས་བཤད》ལས་ཀྱང་། གང་ཞིག་ཉུང་ངུས་ཆོག་ཤེས་པ། །དེ་ཡི་ལོངས་སྤྱོད་ཟད་མི་ཤེས། །ཆོག་ཤེས་མེད་པར་འཚོལ་བ་ལ། །སྡུག་བསྔལ་ཆར་བཞིན་རྒྱུན་དུ་བབ། །ཅེས་གསུངས་པ་ལྟར་གསོག་པའི་ཚེ་ནའང་ཆོག་ཤེས་དགོས་ལ་སྤྱོད་པའི་ཚེ་ན་ཡང་ཆོག་ཤེས་དགོས། ཆོག་ཤེས་ལ་མ་བརྟེན་ན་དཔལ་འབྱོར་གྱིས་ཁྱོད་ཀྱི་དགོས་ མཁོ་གཏན་ནས་བསྐང་མི་ཐུབ། ཆོག་ཤེས་དང་འགལ་བ་ཞིག་ནི་སྲེད་པ་སྟེ། ཁྱོད་རང་སྲེད་པའི་དབང་དུ་གྱུར་ན་དཔལ་འབྱོར་གྱིས་དཔལ་འབྱོར་གྱི་དགོས་པ་གཏན་ནས་སྒྲུབ་མི་ཐུབ་པའི་ཁར་རང་ཉིད་རློག་པའི་རྒྱུར་འགྱུར་ངེས་ཏེ《ས་སྐྱའི་ལེགས་བཤད》ལས། ཧ་ཅང་འདོད་ལ་བརྐམ་པ་ཡིས། །སྐྱེ་བོ་མྱུར་དུ་བརླག་པར་འགྱུར། །ཞེས་གསུངས་པ་ལྟར་རོ། །དེ་བས་ཆོག་ཤེས་ནི་ནང་བསྟན་དཔལ་འབྱོར་རིག་པ་ལས་ཆེས་གལ་ཆེ་སྟེ། དེ་ཡོད་ན《རྒྱལ་བོའི་ལུགས་ཀྱི་བསྟན་བཅོས》ལས། ཆོག་ཤེས་ལྡན་ན་འབྱོར་བའི་ཆོག ། རན་ཚོད་ཟིན་ན་བྱ་བའི་རབ། །བྱ་བ་སྙོམས་ན་ཕྱི་ཐག་རིང་། །ཕན་སེམས་ཆེ་ན་རྗེ་བོའི་ཕུལ། །ཞེས་གསུངས་པ་ལྟར་དུ་འགྱུར་བས་སོ། །
དཔལ་འབྱོར་དང་ཤེས་རབ་བར་གྱི་འབྲེལ་བ།
ནང་བའི་ལུགས་ལ་ཆོས་དང་འཇིག་རྟེན་གང་བསྒྲུབ་ན་ཡང་ཤེས་རབ་གལ་ཆེ་སྟེ། 《རྒྱལ་བོའི་ལུགས་ཀྱི་བསྟན་བཅོས》ལས། མཐོང་དང་མ་མཐོང་ཡོན་ཏན་འདི། །ཀུན་གྱི་རྩ་བ་ཤེས་རབ་ཡིན། །ཞེས་དང《རྒྱལ་བོའི་ལུགས་ཀྱི་བསྟན་བཅོས》ལས་ཀྱང་། ཆོས་དང་སྲིད་ཀྱི་ལེགས་ཚོགས་ཀུན། །ཤེས་རབ་སྟོབས་ལ་རག་ལས་ཕྱིར། །ཐོག་མར་ཤེས་རབ་མིག་བསྒྲུབ་སྟེ། །དེ་ནས་གང་འདོད་བསྒྲུབ་པར་བྱ། །ཞེས་གསལ་བོར་གསུངས་ཤིང་། འཇིག་རྟེན་གྱི་དབང་དུ་བྱས་ན་དཔལ་དང་འབྱོར་བ། སྟོབས་དང་ནུས་པ་སོགས་གང་ལ་ཡང་ཤེས་རབ་བསྒྲུབ་དགོས་ཤིང་། ཤེས་རབ་ནི་བསོད་ནམས་ཅན་གྱི་གྲོགས་པོ་སྟོབས་དང་ལྡན་པ་ཞིག་ཡིན་པར་གསུངས་ཏེ། 《ས་སྐྱའི་ལེགས་བཤད》ལས། འབྱོར་དང་ཤེས་རབ་སྟོབས་ལ་སོགས། །བསོད་ནམས་ལྡན་ལ་གྲོགས་སུ་འགྱུར། །བསོད་ནམས་མེད་ན་དེ་དག་ཀུན། །བདག་ཉིད་བརླག་པའི་རྒྱུ་རུ་འགྱུར། །ཞེས་གསུངས་པ་ལྟར་ཡིན་ལ། ཤེས་རབ་མེད་ན་དེ་དག་ཐམས་ཅད་གཞན་གྱི་དབང་དུ་འགྲོ་བར་གསལ་བར་བསྟན་ཡོད། དེ་བས་གང་ཞིག་སྒྲུབ་ན་ཡང་དེའི་ཕྱོགས་ཀྱི་ཤེས་རབ་བསྒྲུབ་དགོས་པ་སྟེ། འདིའི་ཤེས་རབ་ནི་སྐྱེས་ཐོབ་ཀྱི་ཤེས་རབ་ཀྱང་ཡོད་མོད་ཀྱང་གཙོ་བོ་སྦྱངས་སྟོབས་ཀྱི་ཤེས་རབ་ཡིན། སྦྱངས་སྟོབས་ཀྱི་ཤེས་རབ་ཅེས་པ་ནི་གཞུང་ལུགས་ལ་ཐོས་བསམ་བྱས་པ་ལས་བྱུང་བའི་ཤེས་རབ་ཡིན་པས་ཆོས་དང་འཇིག་རྟེན་གང་བསྒྲུབ་ན་དེའི་གཞུང་ལུགས་ལ་སྦྱང་དགོས་པར་བསྟན་པ་ཡིན། ང་ཚོའི་ནང་བསྟན་དཔལ་འབྱོར་རིག་པའི་ཁྲོད་ནས་ཀྱང་དེའི་གནད་གསལ་བོར་བསྟན་པ་འདི་ལྟར།
དཔལ་འབྱོར་གསོག་པའི་ཐད་ནས་ཤེས་རབ་མེད་པར་དོན་མེད་དུ་འཇུག་པ་ནི་གནས་སྐབས་ཙམ་ཡིན་པས་འཕྲལ་ཕུགས་ཀྱི་ཁེ་ཉེན་ལ་གསལ་བོར་དཔྱོད་དགོས་ཏེ། 《དཔག་བསམ་ལྗོན་པ》ལས། དོན་ཆེན་ཤེས་རབ་འཕེལ་བའི་སྒོ། །ཐོས་སོགས་རིང་དུ་དོར་བྱས་ཏེ། །མནོག་ཆུང་གླ་རྔན་ཤན་བྱེད་དང་། །ཞིང་ལས་ཕྱུགས་དང་འཚོ་སྐྱོང་གིས། །ཡན་ལག་རང་ཚུགས་མི་ཐུབ་པར། །ཤ་ཐང་འབད་དེ་ནོར་གསོག་ནས། །དགྲ་འདུལ་གཉེན་སྐྱོང་བྱེད་དོ་ལོ། །《རྒྱལ་བོའི་ལུགས་ཀྱི་བསྟན་བཅོས》ལས། ཆོས་དོན་འདོད་དང་ཐར་བ་ཡི། །འབྱུང་གནས་ཆེན་པོ་རིག་པ་ཡིན། །རིག་པ་སྤེལ་བའི་གཞུང་བཟང་བོ། །བྱིན་ཀྱང་མི་མཁོ་ཕྱུགས་མིན་ནམ། །གཞུང་ལུགས་ལ་སྦྱངས་ནས་ཤེས་རབ་མ་བསྒྲུབས་ན་རྒྱུ་ནོར་འཚོལ་སྒྲུབ་ལ་ཕྱོགས་ཀྱང་དེ་ནི་ཕུགས་མི་བརྟན་ཞིང་འབྲས་བུ་མེད་པའི་ལས་ཤིག་ཡིན་ཏེ། 《རྒྱལ་བོའི་ལུགས་ཀྱི་བསྟན་བཅོས》ལས། བརྩོན་པ་མེད་ན་ཡོན་ཏན་མེད། །ཡོན་ཏན་མེད་ན་དཔལ་འབྱོར་ལ། །རེ་སྒུག་བྱེད་པ་འབྲས་མེད་དེ། །དགུན་གྱི་ལྗོན་ཤིང་ཇི་བཞིན་ནོ། །ཞེས་གསལ་བོར་གསུངས།
དཔལ་འབྱོར་སྤྱོད་པའི་ཐད་ནས་ཤེས་རབ་མེད་ན་དགོས་པ་དོན་མེད་དུ་འགྲོ་སྟེ། 《ཆུ་ཤིང་གི་བསྟན་བཅོས》ལས། བློ་དང་མི་ལྡན་སྐྱེ་བོ་ཡིས། །འབྱོར་པ་རྙེད་ཀྱང་སྤྱོད་མི་ཤེས། །ཞེས་གསུངས་པ་ལྟར་དཔལ་འབྱོར་སྤྱོད་ཤེས་དགོས་ཏེ་དེ་མིན་ན་རང་ལ་དཔལ་འབྱོར་ཡོད་ཀྱང་ཕན་པ་ཅི་ཡང་མི་འབྱུང་། རང་གིས་དཔལ་འབྱོར་འབད་པ་ཆེན་པོས་བསགས་ཀྱང་རང་གི་མཐུན་རྐྱེན་དུ་མི་འགྱུར་བར་དོན་མེད་དུ་ཆུད་ཟོས་སུ་འགྲོ་བའམ། མི་འགྲོ་ཡང་རང་ལ་ཕན་པ་ཅི་ཡང་མེད་དེ། 《ས་སྐྱའི་ལེགས་བཤད》ལས། ཤེས་རབ་མེད་པའི་ལོངས་སྤྱོད་ཀྱང་། །ཕལ་ཆེར་རང་ལ་ཕན་པ་ཉུང་། །ཞེས་པ་ལྟར་དཔལ་འབྱོར་སྒྲུབ་པའི་དགོས་པ་ཅི་ཡང་མེད་པའི་ཁར། ཐ་ན་རང་གི་གནོད་བྱེད་དུའང་འགྲོ་སྟེ། 《རྒྱལ་བོའི་ལུགས་ཀྱི་བསྟན་བཅོས》ལས། ཤེས་རབ་མེད་ན་འབྱོར་བ་སོགས། །ཡོད་ཀྱང་དགྲ་ཡི་གསོས་སུ་འགྲོ། །སྟོབས་དང་ལྡན་ཡང་གཞན་དབང་འགྱུར། །ལྕགས་ཀྱུས་གླང་ཆེན་བཀོལ་བ་འདྲ། །ཞེས་གསུངས་སོ། །
དཔལ་འབྱོར་རིག་པའི་ཐད་ནས་ཤེས་རབ་མེད་ན་འཚོལ་བའི་ཚེ་ན་གཡོ་སྒྱུ་ཁྲམ་གསུམ་དགོས་ལ་སྤྱོད་པ་རང་འཕུང་གཞན་སྲེག་བྱེད་པ་ཡིན་ཏེ། 《དཔག་བསམ་ལྗོན་པ》ལས། གཡོ་སྒྱུ་གོམས་པ་ལྷུར་ལེན་པ། །ཤིན་ཏུ་བླུན་པོའི་མཚན་ཉིད་ཡིན། །ཞེས་གསུངས་ཤིང《ས་སྐྱའི་ལེགས་བཤད》ལས་ཀྱང་། བླུན་པོ་འབྱོར་པར་གྱུར་ཚེ་ཡང་། །རྩོད་པ་ཁོ་ནས་རང་གཞན་སྲེག ། ཅེས་བླུན་པོ་དག་གིས་དཔལ་འབྱོར་དེ་རང་གཞན་གྱི་ཕན་བདེའི་ཆེད་དུ་མི་གཏོང་བར་རང་གཞན་འཕུང་བྱེད་དུ་གཏོང་ཞིང་དེའི་འབྲས་བུར་རང་གཞན་ཀུན་ལ་གནོད་པ་ལས་མ་འདས་པས་ཤེས་རབ་ཡང་དག་པ་ཞིག་དགོས་ལ། ཤེས་ རབ་ཡང་དག་པ་དེའི་ཆེད་དུ་གཞུང་ལུགས་ཡང་དག་པ་ཞིག་ལ་འཇུག་ན་ལེགས་པ་ལས་མུན་འཐོམས་ཀྱི་དཔལ་འབྱོར་རིག་པ་ལ་ཞུགས་ན་རང་གཞན་ཕུང་བྱེད་ལས་མ་འདས་སོ། །
དཔལ་འབྱོར་གྱི་ཐོན་ཁུངས།
ནང་བསྟན་དཔལ་འབྱོར་རིག་པ་ལས་འདོད་ཆུང་ཆོག་ཤེས་བྱེད་པ་ནི་དཔལ་འབྱོར་གྱི་ཐོན་ཁུངས་ཀྱི་ཆེད་དུ་ཡིན་ལ། དཔལ་འབྱོར་གྱི་ཐོན་ཁུངས་ནི་རང་གཞན་ཀུན་དང་ད་ལྟ་དང་མ་འོངས་པ་ཀུན་ལ་འབྲེལ་བ་ཡོད་པའི་གནད་དོན་ཆེན་པོ་ཞིག་ཡིན། ཐོན་ཁུངས་ལ་འདང་མ་བརྒྱབས་ན་མུན་འཐོམས་ཀྱི་དཔལ་འབྱོར་རིག་པ་ཡིན་ཞིང་། ང་ཚོའི་ནང་བསྟན་གྱི་དཔལ་འབྱོར་རིག་པ་ལས། ཐོན་ཁུངས་ནི་བ་མོ་ལྟ་བུ་དང་དེ་དང་ལོངས་སྤྱོད་ནི་འོ་མ་ལྟ་བུ་སྟེ། དེ་ཡང་མཐར་གཏུགས་ན་བ་དང་འོ་མ་ལྟ་བུའི་འབྲེལ་བ་ཡིན་ཏེ། 《ཙ་ན་ཀའི་རྒྱལ་བོའི་ལུགས་ཀྱི་བསྟན་བཅོས》ལས། འོ་མ་བཞོས་ནས་འཐུང་བཞིན་དུ། །བ་ནི་བསད་པར་མི་བྱ་འོ། །དེ་བཞིན་རྒྱལ་བོའི་ཡུལ་འཁོར་ནི། །དུས་སུ་ཤེས་ནས་ལོངས་སྤྱོད་བྱ། །ཞེས་གསུངས། དེ་བས་ནང་བསྟན་གྱི་འདོད་ཆུང་ཆོག་ཤེས་ཀྱི་ལོངས་སྤྱོད་ནི་ཐོན་ཁུངས་སྲུང་སྐྱོབ་ཀྱི་ཆེད་དུ་ཡང་འབྲེལ་ཡོད་པས། 《རྒྱལ་བོའི་ལུགས་ཀྱི་བསྟན་བཅོས》ལས། ཡུལ་འབྲོག་ས་གནས་སོ་སོ་རུ། །རང་སྐལ་གནས་ཀྱི་ལོངས་སྤྱོད་ལ། །མཐུན་པར་བྱ་བར་ལོངས་སྤྱོད་ལ། །མཐུན་པར་སྤྱད་པར་བྱ་བ་ལས། །འདོད་ཆེན་ཕྱོགས་ལྷུང་ཁྲིམས་ཀྱིས་དགག ། ཅེས་འདོད་ཆེན་ཕྱོགས་སུ་འགྲོ་བ་དགག་པ་ཡིན་ལ། འདི་ནི་ནང་བསྟན་དཔལ་འབྱོར་རིག་པ་ལས་ཆེས་གལ་ཆེ་བ་ཞིག་ཡིན།
གོང་དུ་བརྗོད་པ་ནི་བདག་གི་ནང་བསྟན་མི་ཆོས་རིག་པའི་བསྟན་བཅོས་དག་ལས་དཔལ་འབྱོར་རིག་པའི་སྐོར་གྱི་གཞུང་སྐོར་ཞིག་ཁོལ་དུ་ཕྱུང་ནས་བྲིས་པ་ལས་ཞིབ་ཅིང་ཕྲ་བའི་སྒོ་ནས་ཞིབ་འཇུག་བྱེད་མ་ནུས་ན་ཡང་འདི་ཙམ་གྱིས་ཀྱང་སྐྱེས་བོ་དག་ལ་ཕན་སླད་ངེས་ཅན་ཞིག་འབྱུང་བར་གདོན་མི་ཟའོ་སྙམ་མོ། །


text:
ཞི་ལ་རྒྱལ་ཁབ་ཀྱི་དབྱི་ཁ་ལེ་ཡ་གླིང་ཕྲན་སྟེང་གི་མི་མང་ཆེ་བའི་ལུས་པོ་བདེ་ཐང་ཡིན་པ་དང་ཚེ་ཐག་རིང་བར་མ་ཟད། ཁྲག་རླུང་དང་སྙིང་ནད་འབྱུང་ཚད་ཧ་ཅང་དམའ། 《ནེའུ་ཡོག་དུས་ཐོག་ཚགས་པར》གྱིས་ས་དེར“ཚེ་རིང་གླིང་ཕྲན”ཞེས་འབོད་ཀྱིན་ཡོད། ཞིབ་འཇུག་མི་སྣས་ཤེས་པ་ལྟར་ན། གླིང་ཕྲན་དེའི་སྟེང་གི་ལོ65ཡན་གྱི་རྒན་པ700ལྷག་གི་ཁྲོད་ནས། མི87%ཡན་ལ་ཉིན་རེར་ཁོ་ཧྥེ་འཐུང་བའི་གོམས་སྲོལ་ཡོད་པར་མ་ཟད། ད་དུང་ཁོ་ཚོ་ཆུ་ཁོལ་མས་ཁོ་ཧྥེ་སྐོལ་རྒྱུར་དགའ་ལ། ཁོ་ཧྥེའི་ནང་དུ་ཤིང་ཏོག་ཉིང་མིང(柠檬)དང་ཚ་ལུ་མའི(橙子)ཤུན་པགས་འཇོག་པ་དང་། ཡང་ན་ཁོ་ཧྥེ་འཐུང་དུས་སིལ་ཏོག་དེའི་རིགས་ཟ་རྒྱུར་དགའ།
ཞིབ་འཇུག་མཁས་པས་འགྲེལ་བཤད་བྱས་པ་ལྟར་ན། ཆུ་ཁོལ་གྱིས་ཁོ་ཧྥེ་ནང་གི་བཅུད་རྫས་མང་པོ་འདོན་ཐུབ་པར་མ་ཟད། ད་དུང་ཁོ་ཧྥེ་གྱི་འདུས་ཚད་ལ་ཚོད་འཛིན་བྱེད་ཐུབ། དེ་ལས་གཞན་ད་རུང་ཤིང་ཏོག་ཉིང་མིང་དང་ཚ་ལུ་མའི་ཤུན་པགས་ཁོ་ཧྥེ་དང་མཉམ་དུ་གདུས་ནས་བཏུངས་ན་ཁྲག་རྩ་ལ་སྲུང་སྐྱོབ་བྱེད་པའི་ནུས་པ་ལྡན། ཞིབ་འཇུག་མི་སྣས་ཞིབ་འཇུག་བྱས་རྗེས། ཁྲག་ཤེད་མཐོ་བའི་མིས་དུས་རྒྱུན་དུ་ཤིང་ཏོག་ཉིང་མིང་དང་ཚ་ལུ་མའི་ཤུན་པགས་དང་མཉམ་དུ་གདུས་པའི་ཁོ་ཧྥེ་བཏུངས་ན་ཁྲག་རྩའི་ནུས་པ་ཇེ་བཟང་དུ་འགྲོ་བཞིན་པ་ཤེས་སོ། །
རྩོམ་སྒྲིག་པ། མཁའ་མཚོ་སྐྱིད།


text:
༢༠༡༨ ཟླ་ ༤ ཚེས་ ༢༡ རེས་གཟའ་སྤེན་པ།
༄༅། །ཕྱི་ལོ་ ༢༠༡༨ ཟླ་ ༤ ཚེས་ ༢༡ ཉིན་གྱི་སྔ་དྲོ་ཆུ་ཚོད་ ༩།༣༠ ཙམ་ལ་ཨ་རིའི་བོད་མིའི་སློབ་ཡོན་ལས་གཞིའི་སློབ་ཟུར་ཚོགས་པའི་གོ་སྒྲིག་འོག་རྡ་སྟེང་བོད་ཕྲུག་ཁྱིམ་སྡེའི་བདེ་སྐྱིད་ཚེ་རིང་ཚོགས་ཁང་ནང་ལོ་ངོ་སུམ་ཅུའི་རིང་བོད་མིའི་སྤྱི་ཚོགས་དང་ཨ་རིའི་དབར་ཤེས་ཡོན་བརྗེ་ལེན་གྱི་དུས་དྲན་སྲུང་བརྩིའི་མཛད་སྒོ་ཞིག་ཚོགས་སོང་།
ཨ་རིའི་བོད་མིའི་སློབ་ཡོན་ལས་གཞི་དེ་ཐོག་མར་ཕྱི་ལོ་ ༡༩༨༨ ལོར་འགོ་བཙུགས་ཡོད་པ་དང་། སྐབས་དེར་བོད་པའི་སློབ་ཕྲུག་བཞི་ལ་ཨ་རིའི་བོད་མིའི་སློབ་ཡོན་ཐོབ་ཡོད། ཨ་རིའི་བོད་མིའི་སློབ་ཡོན་ཐོབ་མྱོང་མཁན་བཞི་ནི། སྐུ་ངོ་ཐུབ་བསྟན་བསམ་འཕེལ་ལགས་དང་། སྐུ་ངོ་འཇམ་དཔལ་ཆོས་བཟང་ལགས། སྐུ་ངོ་བསོད་ནམས་བསྟན་འཛིན་ལགས། སྐུ་ངོ་ལྷུན་གྲུབ་ཚེ་རིང་ལགས་བཅས་རེད།
དེ་ཡང་མཛད་སྒོའི་ཐོག་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དང་། ཤེས་རིག་བཀའ་བློན་པདྨ་དབྱངས་ཅན་མཆོག རྡ་སྟེང་བོད་ཁྱིམ་སློབ་གྲྭའི་དབུ་འཛིན་ཐུབ་བསྟན་རྡོ་རྗེ་ལགས། ལྡི་ལིར་རྟེན་གཞི་བྱས་པའི་ཨ་རིའི་གཞུང་ཚབ་ཁང་གི་ལས་འཆར་འགན་འཛིན་ཇི་ལི་ཨན་Jillian Turner ལགས་དང་། དྲུང་ཆེ་ཨི་ཤམ་ Bryce Isham ལགས། འབྲེལ་ཡོད་ལས་བྱེད་ཇེ་བྷེ་དཱས་J.P. Das ལགས། དེ་བཞིན་དེ་སྔ་ཨ་རིའི་མཐོ་སློབ་སློབ་ཡོན་ཐོབ་མྱོང་མཁན་དང་གསར་དུ་ཐོབ་པ་རྣམ་པ་བཅས་ཁྱོན་མི་གྲངས་ ༦༠ ལྷག་ཕེབས་ཡོད་པ་དང་། མཛད་སྒོའི་ཐོག་མར་ཕྱི་དྲིལ་ལས་བྱེད་འབྲུག་བསྟན་སྐྱིད་ལགས་ཀྱིས་ངོ་སྤྲོད་གསུང་བཤད་གནང་བ་དང་། དེ་རྗེས་ཨི་ཤམ་ལགས་དང་སྐུ་ཞབས་དཱསི་ལགས་རྣམ་གཉིས་ཀྱིས་ཨ་རིའི་མཐོ་སློབ་སློབ་ཡོན་དང་འབྲེལ་བའི་སྐོར་གསུང་བཤད་གནང་།
དེ་ནས་ཇི་ལི་ཨན་ལགས་ཀྱིས་གསུང་བཤད་གནང་གྲུབ་མཚམས་དཔལ་ལྡན་སྲིད་སྐྱོང་མཆོག་གིས་གསུང་བཤད་གནང་དོན།
དེ་རིང་གོ་སྒྲིག་ཚོགས་ཆུང་གིས་ང་མགྲོན་འབོད་གནང་བ་དེ་ཨ་རིའི་མཐོ་སློབ་སློབ་ཡོན་ཐོབ་མྱོང་མཁན་ཟུར་པའི་ངོ་བོའི་ཐོག་ནས་མགྲོན་འབོད་གནང་བ་ཡིན་ཞེས་གསུངས་བྱུང་། དེར་བརྟེན་ང་རང་ཨ་རིའི་མཐོ་སློབ་སློབ་ཡོན་ཐོབ་མྱོང་མཁན་ཟུར་པའི་ཁྲོད་ནས་གཅིག་རེད། སྤྱིར་སྐུ་མགྲོན་གཙོ་བོ་ཡིན་ན་གསུང་བཤད་གནང་རྒྱུའི་མཚོན་པའི་གྲ་སྒྲིག་མང་དག་ཅིག་བྱེད་དགོས་པ་རེད། འོན་ཀྱང་དེ་རིང་ང་འདིར་ཨ་རིའི་མཐོ་སློབ་སློབ་ཡོན་ཐོབ་མྱོང་མཁན་ཟུར་པའི་ངོ་བོའི་ཐོག་ནས་མགྲོན་འབོད་གནང་ཡོད་སྟབས། ང་རང་ལུས་སེམས་ལྷོད་ཤིག་ཤིག་བྱུང་། ཇི་ལི་ཨན་ལགས་ཁ་སང་བཞུགས་སྒར་རྡ་སར་འབྱོར་བ་རེད། ཁོང་སྐུ་ངལ་འཛེམས་མེད་ཐོག་རྡ་སར་ཕེབས་པར་དགའ་བསུ་དང་སྦྲགས་ཐུགས་རྗེ་ཆེ་ཞུ་རྒྱུ་ཡིན།
དེ་བཞིན་ཤེས་རིག་བཀའ་བློན་པདྨ་དབྱངས་ཅན་མཆོག་འདིར་ཕེབས་པར་དགའ་བོ་བྱུང་། ཇེ་བྷེ་དཱསི་ལགས་དང་ཨི་ཤམ་ལགས་བཅས་ལ་ཐུགས་རྗེ་ཆེ་ཞུ་རྒྱུ་ཡིན། འདས་པའི་ལོ་ངོ་སུམ་ཅུའི་རིང་ཨ་རིའི་གཞུང་དང་གྲོས་ཚོགས་ནས་བོད་མིའི་སྤྱི་ཚོགས་ཡར་རྒྱས་ཆེད་རྒྱབ་སྐྱོར་དང་རོགས་དངུལ་གནང་བར་ཐུགས་རྗེ་ཆེ་ཞུ་རྒྱུ་ཡིན།
ཨ་རིའི་བོད་མིའི་སློབ་ཡོན་ལས་གཞིའི་སློབ་ཟུར་ལྷན་ཚོགས་གོ་སྒྲིག་པ་དང་ངའི་གཏམ་བཤད་འབྲི་མཁན་བསྟན་འཛིན་ལེགས་སྨོན་ལགས་ཀྱིས་བྲིས་པར་གཞིགས་ན། བོད་པའི་སློབ་ཕྲུག་ ༤༤༢ ལ་ཨ་རིའི་མཐོ་སློབ་སློབ་ཡོན་ཐོབ་ཡོད་པ་དང་། དེའི་ཁྲོད་ནས་སློབ་ཕྲུག་གྲངས་ ༩༩ ཨ་རི་ནས་མཐོ་སློབ་ཐོན་རྗེས་ཚུར་ལོག་མེད། ངའི་རེ་བ་ལ་སློབ་ཕྲུག་གྲངས་ ༩༩ ཟེར་བ་དེ་ཏག་ཏག་མིན་པའི་རེ་བ་ཡོད། གལ་ཏེ་གྲངས་ཀ་དེ་འགྲིག་པ་ཞིག་ཡིན་ཚེ།
ཨ་རིའི་བོད་མིའི་སློབ་ཡོན་ལས་གཞིའི་སློབ་ཟུར་ལྷན་ཚོགས་འདི་བརྒྱུད་ངས་ཁོང་ཚོ་ཚང་མ་ཚུར་ལོག་དགོས་པའི་འབོད་སྐུལ་ཞུ་རྒྱུ་ཡིན། ད་ལྟ་ཨ་རིའི་མཐོ་སློབ་སློབ་ཡོན་གསར་དུ་ཐོབ་མཁན་ཚོ་དེ་དེ་བཞིན་རེད། ཨ་རིའི་མཐོ་སློབ་སློབ་ཡོན་ནི་ཁེ་ཕན་ཡིན་པ་ལས་ཐོབ་ཐང་མ་རེད་ཅེས་ཞུ་རྒྱུ་ཡིན། ཁེ་ཕན་འདི་ཨ་རིའི་གཞུང་དང་གྲོས་ཚོགས་ནས་ཁྱེད་ཚོར་བོད་མིའི་སྤྱི་ཚོགས་ནང་ཞབས་ཞུ་སྒྲུབ་རྒྱུའི་ཆེད་དུ་གནང་བ་ཞིག་རེད།
དེར་བརྟེན་ཁྱེད་ཚོས་ཨ་རིའི་མཐོ་སློབ་ཁག་ནས་སློབ་སྦྱོང་ཐོན་རྗེས་ཚུར་ངེས་པར་དུ་ལོག་དགོས། ཁྱེད་ཚོ་ཚུར་ལོག་ནས་བོད་པའི་སྤྱི་ཚོགས་ནང་ཞབས་འདེགས་ཞུ་དགོས། ཁྱེད་ཚོ་ཚུར་ལོག་པ་ཡིན་ན། བོད་མིའི་སྒྲིག་འཛུགས་ཀྱིས་ཁྱེད་ཚོར་ལས་ཀ་སྤྲོད་ངེས་ཡིན། ཞེས་སོགས་ཀྱི་གསུང་བཤད་གནང་ཡོད་པ་བཅས།


text:
རིན་མེད་གཟིགས་འབུལ་གྱི་དེབ་ཕྲེང་གཉིས་ཏེ་བརྡ་སྤྲོད་དང་སྙན་ངག་གི་སྐོར།
[ཟླ་ཚེས། 2018-05-16 23:45:31][རྩོམ་པ་པོ། ཁྱུང་གསེར་ཞུན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
འགོ་བརྗོད།
འདི་སྐད་བདག་གིས་ཐོས་པའི་དུས་ཏེ། ཆེས་སྔ་ས་ཞིག་ནས། གནའ་བོའི་ཞང་བོད་ལྗོངས་ཞེས་ལོ་ངོ་ཁྲི་སྟོང་མང་པོའི་ལོ་རྒྱུས་ཀྱི་སྙན་པ་མཆེད་སའི་གངས་ཅན་པའི་ཕ་ས་འདི་ནས། སྲིད་པའི་གླེགས་བམ་གྱི་རྩིག་པ་རི་བོ་གངས་དཀར་ཏི་སེའི་གཏོས་དང་མཉམ་ཞིང༌། ཤེས་དཔལ་རིག་གནས་ཀྱི་བྱུང་བ་མཚོ་མོ་མ་པང་གཡུ་མཚོའི་ཟབ་ཚད་ལའང་འགྲན་མྱོང༌། དེ་དག་ནི་ཁ་འབབ་ཆུ་བོ་རྣམ་བཞིའི་བཞུར་རྒྱུན་དང་ལྷན་དུ་ཕྱོགས་མཚམས་ཀུན་ཏུ་འགྲོགས་ཤིང༌། རྒྱ་གར་དང༌། རྒྱ་ནག ཨོ་རྒྱན། བྲུ་ཤ་སོགས་རི་བོ་གངས་ཅན་པའི་འདབས་འབྲེལ་གྱི་ཡུལ་གྲུ་སྟེ། ཡ་གླིང་སྐམ་ས་ཆེན་མོའི་ཕྱོགས་མཚམས་ཀུན་ཏུ་ཤེས་དཔལ་གྱི་མེ་ཏོག་བཞད་པས། འདས་ལོ་སྟོང་ཚོ་མང་པོའི་རིང༌། གླིང་ཆེན་འདིའི་མི་རྣམས་ལ་སྔར་མེད་ཀྱི་གསོན་ཤུགས་གསར་པ་ཞིག་རྒྱས་འགོ་ཚུགས་པ་ཡིན། ཆེས་གནའ་བོའི་ཞང་བོད་ཀྱི་གླེགས་བམ་ཧྲུལ་པོ་དག་ན་མཁས་པ་ལོ་པཎ་གྱི་རྒྱུད་རིམ་མུ་ཏིག་ཕྲེང་བ་ལྟར་ཚར་དུ་དངར་ཞིང༌། འཛམ་གླིང་མཁས་པའི་རྒྱན་དྲུག་དང་ཞང་བོད་མཁས་པ་མི་བཞི་སོགས་བོད་ཀྱི་མཁས་གྲུབ་ལོ་པཎ་དག་གིས་དེ་འབྲེལ་སྒྲ་ཚད་རིག་པའི་གཞུང་ལུགས་ཀྱི་བོན་སྡེ་གང་མང་ཞིག་ལོ་ཙཱ་རུ་བསྒྱུར་ཞིང་གཏན་ལ་ཕབས་པས་མཚོན། ཆེས་གནའ་བོའི་དུས་ནས་ལྗོངས་འདིར་ལོ་པཎ་མཁས་གྲུབ་ཀྱི་ཞིང་ས་ཆེན་པོ་ཞིག་ཀྱང་གྱུར་མྱོང་ཡོད། དེ་ལྟར་ནའང་འགོག་མེད་དུས་ཀྱི་འགྱུར་ལྡོག་ཇི་སྙེད་ཀྱི་དབང་གིས་གངས་ཅན་པའི་ཤེས་དཔལ་རིག་གནས་ཀྱི་རྩ་ལག་ཁག་ལ། དུས་དང་ཚད་གཞི་མི་འདྲ་བའི་གོད་ཆག་ལན་མང་འཕྲད་དེ། ནུབ་རིའི་རྩེ་མོ་ནས་བཞུད་ལ་ཉེ་དུས་ཕྱི་དར་བསྟན་པའི་སྲོལ་འབྱེད་རྣམ་པ་དང༌། རྒྱུད་འཛིན་མཁས་དབང་རིམ་བྱོན་དག་གིས་སླར་ཡང་ཤེས་རིག་གི་བསྟན་པའི་ཉི་མ་གང་ཉིད་ཤར་རིའི་ཕྲག་པ་ནས་ལན་མང་བསུས་ཤིང་བླ་མེད་ཀྱི་མཛད་རྗེས་བསྐྲུན་དང་སྐྲུན་བཞིན་མཆིས། དུས་མཚུངས་སུ། ཕྱི་དར་མཁས་གྲུབ་ལོ་པཎ་དུ་མས་གནས་ལྔ་རིག་པའི་རྩ་གཞུང་ཇི་སྙེད་ཅིག་ལ་འཆད་རྩོད་སྤྱི་དང་ཡང་ཁྱད་འགྲེལ་དང་རྩོམ་པའི་ཕྱག་ལེན་མང་དུ་བཏབ་སྟེ་གངས་ཅན་པའི་ཤེས་དཔལ་རིག་གནས་ལ་ཐོས་བསམ་གྱི་ཚ་རླབས་གསར་པ་ཞིག་ཀྱང་རྒྱས་འགོ་ཚུགས། དེ་རིང་དང་ཁ་སང་ཞེས་དུས་རབས་ཀྱིས་མགྲོན་དུ་བོས་པའི་ཁྲ་ཁྲ་ཟིང་ཟིང་གི་སྤྱི་ཚོགས་འདིར། རིགས་ཞེན་གྱི་བསམ་བློའི་འཁྱེར་སོ་ལག་ལེན་དང་བཅས་པ་ཡ་མ་བྲལ་བའི་མི་བུ་སྐོར་ཞིག་གིས། སོ་སོའི་ཐུབ་ཚོད་ནུས་ཚོད་ཀྱི་སྒོ་དུ་མས་ཕ་དང་མེས་པོའི་ཞབས་རྗེས་དེ་རིགས་བློས་བཏང་མ་ཕོད་པར། གནའ་སྲོལ་རྒྱུད་འཛིན་དང་རིག་གཞུང་དར་སྤེལ་གྱི་ལས་འགུལ་ཟམ་མ་ཆད་པར་སྤེལ་མུས་སུ་མཆིས་པ་འདི་ནི་དགའ་འོས་པའི་དོན་བཟང་ཞིག་ཏུ་བརྩི་བར་ཅིའི་ཕྱིར་མི་འོས། གཤམ་ནས་དེ་ལྟ་བུའི་རྣམ་དཀར་གྱི་བྱ་བཟང་ཞིག་ཀྱང་ཆེད་དུ་ངོ་སྤྲོད་ཞུ་བར་སྤྲོ།
ཁམས་སྟོད་སྦྲ་ཆེན་ཕྱུག་མོའི་ལྗོངས་ནས་ལང་ཚོའི་ཁོ་ལག་རྒྱས་པའི་སྐུ་ཞབས་བོན་གཤེན་ཚེ་བརྟན་ལགས་ཀྱིས། དེ་ལྟ་བུའི་རིགས་ཀྱི་ཞེན་པ་དཀར་པོ་དང་དུ་བླངས་ཏེ། བོན་ལུགས་ཀྱི་བརྡ་སྤྲོད་པའི་གཞུང་ཆེན«བརྡ་སྤྲོད་ཉི་ཤུ་བདུན་པ»རྩ་འགྲེལ་ཆ་ལག་དང་བཅས་པ་དང༌། དེ་བཞིན«སྙན་གཞུང་ཆེན་མོ་རིན་ཆེན་ལྡེ་མིག»དང༌། དེ་འབྲེལ«མངོན་བརྗོད་རིན་ཆེན་ཕྲེང་བ»བཅས་ཕྱོགས་བསྡུས་ཀྱིས་ཁྱོན་དེབ་ཕྲེང་གཉིས་ལས་གྲུབ་པའི་དཔེ་ཆ་སྐོར་ཞིག་དེང་རབས་ཀྱི་འགྲོས་ལྟར་དེབ་གཟུགས་ཀྱི་རྣམ་པའི་ཐོག་ནས་པར་དུ་བསྐྲུན་ཏེ། རིན་མེད་ཀྱིས་འགྲེམས་སྤེལ་བྱེད་པའི་སྐོར་ནས་ཡིན། དེ་ཡང་དེབ་ཕྲེང་དང་པོའི་ནང་དུ«བརྡ་སྤྲོད་ཉི་ཤུ་བདུན་པ»དང༌། «བརྡ་སྤྲོད་ཉེར་བདུན་པའི་རང་འགྲེལ་གཤེན་བསྟན་གསལ་བའི་ཉི་མ»དེ་གཉིས་ཀྱི་ཟུར་རྒྱན་ཁྲི་ཀ་བ་སྦྲ་སར་ཀུན་བཟང་རྒྱལ་མཚན(1838-1904)གྱིས་བརྩམས་པའི(1885)མིང་གཞིའི་བསྟན་བཅོས«བརྡ་དག་བློ་གསལ་འཇུག་ངོགས་རིན་པོ་ཆེའི་གཏེར་ཁྱིམ»ཞེས་པའང་མཉམ་དུ་བསྡུས་འདུག བརྡ་སྤྲོད་ཉེར་བདུན་པའི་རྩ་འགྲེལ་གཉིས་པོ་ནི། མཁས་དབང་ཚུལ་ཁྲིམས་རྒྱལ་མཚན་ནམ་ཡོངས་གྲགས་སུ་གཤེན་མཁས་གྲུབ(1783- )ཅེས་གསོལ་བའི་བཅུ་ཕྲག་རིག་པའི་གནས་ཀུན་ལ་མངའ་བརྙེས་པའི་མཁས་དབང་དེ་ཉིད་ཀྱིས་མཛད་པ་ཡིན། འདི་ནི་བོད་གངས་ཅན་གྱི་བརྡ་སྤྲོད་པའི་གཞུང་ལུགས་ཁུངས་མ་ཞིག་ཏུ་ངེས་ཏེ། བསྟན་བཅོས་འདིའི་ཁུངས་བཅོལ་བཀའ་ལུང་རྣམས་ནི། སྟོན་པ་གཤེན་རབ་ཀྱིས་མཛད་པའི་སྲིད་པའི་མཛོད་ཕུགས་དང༌། མ་རྒྱུད། མདོ་གཟེར་མིག་སོགས་གནའ་བོའི་ཞང་བོད་ཀྱི་དཔེ་རྙིང་གཙིགས་ཆེ་བ་རྣམས་ཡིན་ཞིང་དཔེ་རྙིང་འདི་དག་གི་སྦུབས་སུ་འཁོད་པའི་ཡི་གེའི་མཚན་ཉིད་དང༌། དབྱངས་གསལ་གྱི་གྲངས་དབྱེ། འབྱུང་ཁམས་ཀྱི་སྐྱེ་གནས་སོགས་ཐུན་མིན་བོད་ཀྱི་བརྡ་སྤྲོད་རིག་པའི་ཁྱད་ཆོས་འབུར་དུ་དོད་ཅིང༌། ལོ་རྒྱུས་ཀྱི་འཕེལ་རིམ་ཆ་ནས་བཤད་ན་ཧ་ཅང་དོན་སྙིང་ལྡན་པ་བཅས་ཡིན། དེ་བཞིན«བརྡ་དག་བློ་གསལ་འཇུག་ངོགས་རིན་པོ་ཆེའི་གཏེར་ཁྱིམ»ཡང་བརྡ་སྤྲོད་ཉེར་བདུན་པའི་མིང་གི་སྐོར་རྒྱས་པར་ཟུར་དུ་གཏན་ལ་ཕབས་པ་ཡིན་ལ། འདིར་ཡང་གནའ་བོའི་ཞང་ཞུང་དང་བོད་སྐད་བརྡ་རྙིང་རིགས་མང་ཞིང་ཐུན་མིན་གྱི་ཁྱད་པར་ལྡན་པའི་གཞུང་བཟང་པོ་ཞིག་ཡིན།
དེབ་ཕྲེང་གཉིས་པའི་ནང་དུ«སྙན་ངག་རྒྱན་གསུམ་གསུམ་གསལ་བའི་མེ་ལོང»དང༌། «སྙན་གཞུང་ཆེན་མོ་རིན་ཆེན་ལྡེ་མིག» དེ་འབྲེལ«མངོན་བརྗོད་རིན་ཆེན་མཛེས་པའི་ཕྲེང་བ»བཅས་འདུས་ཡོད་ལ། དེ་ཡང«སྙན་ངག་གི་བསྟན་བཅོས་རིན་ཆེན་ལྡེ་མིག»འདི་ཉིད་ནི། གདན་ས་གཡུང་དྲུང་གླིང་གི་དཔོན་སློབ་ཡོངས་འཛིན་ཆེན་མོ་ཚུལ་ཁྲིམས་རྒྱལ་མཚན་མཆོག(1893-1960)གིས་བརྩམས་གནང་བ་ཞིག་སྟེ། ཁུངས་ཀྱི་བྱུང་རིམ་ཡར་དེད་ཀྱིས་ལུང་མཚན་ཉིད་སྲིད་པའི་མཛོད་ཕུགས་སོགས་ལ་གཞི་བཅོལ། དེ་ལ་སྙན་ངག་གི་བསྟན་བཅོས་ཆེན་མོ་གཙང་གཤེན་དགོངས་རྒྱན་གྱིས་གནད་བཀྲོལ། གཞན་རིག་གཞུང་སྤྱི་ཡི་བྱུང་རིམ་དང་ཁྱད་པར་ཞང་བོད་སྟག་གཟིག་སོགས་ཀྱི་སྐད་རིགས་ཀྱིས་རྨང་བཏིང༌། ངོ་བོ་ལུས་སྲོག་རྒྱན་གསུམ་དང༌། མཚན་ཉིད་ཁྱད་པར་བཞི་ལྡན་གྱིས་ཁོག་ཕུབ། ཐུན་མོང་དང་ཐུན་མིན་གྱིས་རྒྱན་གཉིས་ལ་ཡ་ཐོག་ཞང་བོད་སྒྲ་རིག་པའི་སྡེབ་སྦྱོར་ལྟར་ཁྱད་པར་འབུར་ཐོན་དང༌། སྐབས་ཀྱི་རྒྱན་རེ་རེ་བཞིན་སྤྱི་ཡི་མཚན་ཉིད་དང༌། དབྱེ་བ། ནང་གསེས་སོ་སོའི་དོན་དང་མཚན་གཞིའི་དཔེར་བརྗོད། དོན་བསྡུ་བའི་སྡོམ་ཚིག་གིས་ཆིངས་སུ་བསྡུས་ཏེ། དོན་གཉེར་གདུལ་བྱ་མཆོག་དམན་བར་གསུམ་གང་ལའང་འཇུག་པ་བདེ་ཞིང་ཆ་ཚང་བའི་རྩ་འགྲེལ་ཟུང་མཐུན་གྱི་རིག་གཞུང་རྨད་དུ་བྱུང་བ་ཞིག་ལགས་སོ།། དེའི་ཆ་རྐྱེན«མངོན་བརྗོད་རིན་ཆེན་མཛེས་པའི་ཕྲེང་བ»ནི་གཤེན་མཁས་གྲུབ་ཚུལ་ཁྲིམས་རྒྱལ་མཚན(1783- )མཆོག་གིས་བརྩམས་མཛད་པ་དང༌། གཞུང་འདིར་བོད་ཀྱི་མངོན་བརྗོད་རིག་པའི་སྤྱི་སྲོལ་ལྟར་འཁོད་པ་ཙམ་དུ་མ་ཟད། ཡང་ཁྱད་ཞང་བོད་གནའ་བོའི་བརྡ་རྙིང་དང༌། ལྷག་པར་བོན་གཞུང་ལས་མཇལ་དཀའ་བའི་མིང་གི་སྐོར་ཕུན་སུམ་ཚོགས་པའི་གཞུང་ཁྱད་པར་བ་ཞིག་ཀྱང་ཡིན་པས་དེའི་སྐོར་ལ་མཁྱེན་འདོད་དོན་གཉེར་ཅན་དག་ལ་མཁོ་གལ་ཆེ་བ་ཞིག་ཡིན་པའང་སྨོས་ཅི་དགོས། དེ་ལྟར་ད་ཐེངས་བསྟན་བཅོས་འདི་དག་པར་དུ་སྐྲུན་མཁན་བོན་གཤེན་ཚེ་བརྟན་ལགས་ཀྱིས་བོད་ཀྱི་སྐད་ཡིག་དང་བརྡ་སྤྲོད་རིག་པར་དོན་གཉེར་ཅན་གྱི་གཞོན་སྐྱེས་སློབ་གཉེར་བ་ཚོ་ལ་སློབ་སྦྱོང་གི་མཐུན་རྐྱེན་བཟང་པོ་ཞིག་ཏུ་ཆེད་དམིགས་ཀྱིས་པར་དུ་བསྐྲུན་པ་ཞིག་ཡིན་འདུག
དེབ་འདི་པར་སྐྲུན་བ་ཁོང་ནི། མཐོ་སྒང་སྦྲ་ནག་གི་ཐུ་འོག་ནས་ལང་ཚོའི་ཨག་རྒྱངས་བསྒྲགས་ཏེ། ལྷས་འདབས་དང་རྩྭ་ཐང་ནས་ན་ཚོད་སྨིན་ཡང༌། གཞི་རྩའི་ལྟ་བ་རྩྭ་སའི་རྩོད་གླེང་ངམ། ཚོད་མེད་ཀྱི་ཤོ་བག གཡམ་རྒྱུག་གི་རྟ་འདུར་སོགས་ལ་མགོ་བོ་མ་འཁོར་བར། ཁ་བ་བོད་པ་ཚང་གི་བླ་དང་སྲོག་ཏུ་གྱུར་པའི་སྐད་ཡིག་གི་རིག་གཞུང་རྩ་ལག་གང་ལའང་དུང་ཞེན་དང༌། ཕ་ཡུལ་གཙོས་པའི་གཞི་རིམ་གྱི་མང་ཚོགས་རྣམས་ལ་སློབ་གསོའི་སྣེ་ཁྲིད་ཟམ་མ་ཆད་པར་སྤེལ་དང་སྤེལ་མུས་བཞིན། དེ་བཞིན་བོད་ཀྱི་གཞོན་སྐྱེས་རྣམས་ལ་ཤེས་རིག་ཡར་སྐུལ་གྱི་སློབ་གསོའི་སྣེ་ཁྲིད་ཆེད་དུ། སྔ་ལོར་ངོས་ཀྱིས་རྩོམ་སྒྲིག་བགྱིས་པའི«བརྡ་འགྲེལ་བློ་གསར་འཇུག་པའི་ལམ་བཟང»ཞེས་པ་མ་བསྐུལ་དང་བླང་གི་སྒོ་ནས་ཚར་ཉིས་སྟོང་ཙམ་པར་དུ་བསྐྲུན་ཞིང་རིན་མེད་ཐོག་དཔེ་སྦྱིན་གནངས་པས་དུས་ཐོག་གི་ཆར་པའི་དཔེ་ལྟར་དགེ་ཕན་ཅི་ཆེ་བྱུང༌། གཞན་ཡང་སློབ་གསོའི་ཐེབས་རྩ་རུ་དམིགས་ཏེ་བོད་ཀྱི་སྤྱི་ཚོགས་ནང་དུ་དཔལ་འབྱོར་གྱི་མ་རྩ་གང་མང་བཏང་དང་གཏོང་བཞིན་ཡོད། དེ་ལྟར་ཡུལ་མི་དཀྱུས་མའི་འཚོ་བ་རོལ་ཞོར་དུ་ཚོང་ལས་ཙག་ཙིག་རེ་སྒྲུབ་བཞིན་པ་ལས། གཞན་པའི་ལས་གནས་དང་ཟླ་ཕོགས་སོགས་གང་ཡང་མེད་པའི་མི་སེར་དཀྱུས་མ་ཞིག་གིས་སོ་སོའི་མི་རིགས་དང་སྐད་ཡིག་རིག་གནས་ལ་འདི་ལྟ་བུའི་དུང་ཞེན་དང་བྱ་བཟང་རེ་སྒྲུབ་པ་ནི་ཆེས་གུས་བརྩི་ཞུ་འོས་པའི་གནས་སུ་མཐོང་བ་བཅས།
དགེ་མིང་ཙམ་འཛིན་པ་བསྟན་འཛིན་རྣམ་རྒྱལ་གྱིས།
2018/4/18ཉིན་རང་གནས་གདན་ས་སྨིན་གྲོལ་གླིང་སྤུ་རྒྱལ་རིག་སློབ་ཁང་དུ་བྲིས།


text:
སྨྲ་དབང་ཡོངས་འཛིན་བསྟན་འཛིན་རྣམ་དག་རིན་པོ་ཆེའི་བཀའ་སློབ།
[ཟླ་ཚེས། 2014-04-12 10:42:04][རྩོམ་པ་པོ། ][རྩོམ་ཁུངས། ][ཀློག་གྲངས། ]
སྟོན་པའི་རྒྱལ་པོ་ཚར་གཅིག་གསུང་རྗེས་སུ། ངས་དང་པོ་སྟོན་པའི་རྒྱལ་པོ་འདོན་དགོས་པའི་དགོས་པ་ཡོད། དེ་ད་ག་ཙམ་ཞིག་ང་རང་གི་རང་འདོད་བྱས་པ་མ་རེད། སྟོན་པའི་བསྟོད་པ་རེད། དྲན་པ་ནམ་མཁས་གསུངས་པ་རེད། དེ་མ་གཏོགས་སྤྲུལ་སྐུ་སྤྲུལ་སྐུ་ཟེར་ནས་མང་པོ་ཡོད་རྒྱུ་རེད་དེ། དེ་ཚོ་ངོ་བསྟོད་བྱེད་པ་འདྲ་མོ་ཞིག་ཆགས་འགྲོ་ཤི་འདུག ག་ཟིག་ཞིག་ལ་གཅིག་འདུག མ་ཟིག་ཞིག་ལ་གཉིས་འདུག་ལབ་ནས་དེའི་ལུགས་སྲོལ་ཚང་མ་དེ་འདིར་ཁུར་མ་ཡོང་རོགས། བོན་པོ་ཡིན་དུས་བོན་པོའི་ལུགས་སྲོལ་དགོས་ཀྱི་རེད་མ་གཏོགས་ཚང་མ་རུག་རུག་བྱས་ན་འགྲིག་གི་མ་རེད། ཡིན་ནའང་ཆགས་སྡང་བྱེད་དགོས་ཀྱི་མ་རེད། ཡག་པོ་ད་ཡག་པོ་ཡིན་གྱི་རེད། ཡག་པོ་ཚང་མ་དེ། མི་གཅིག་གིས་བསྒྲུབ་ཐུབ་ཀྱི་མ་རེད། མི་སྐྱ་ཡག་པོ་བྱེད་མཁན་ཡོད་པ་རེད། གྲྭ་པས་དེ་འདྲ་བྱས་ན་ག་རེ་ཆག་གི་རེད། ང་ཚོ་ག་རེ་ཡིན་ན་རང་ཚུགས་ཐུབ་པ་ཞིག་ཡོད་ཐག་ཆོད་རེད། དཔེར་ན་རྒྱལ་བ་མཉམ་མེད་ཆེན་པོ་ལ་ཆ་བཞག་ན་གཞན་ལུགས་སྦྱང་པ་བྱས་པ་རེད། ཤེས་བྱ་ཀུན་རིག་དེ་ཚོ་ལ་བསྟེན་པ་རེད། ཡིན་ན་ཁོང་གི་གསུངས་འདུག དེ་ཚོ་ཁྱེད་རྣམས་པ་ཚང་མས་ཧ་གོ་གི་ཡོད་རྒྱུ་རེད། ལུགས་སྲོལ་མང་པོ་ཡོད་པ་དེ་ཚོ་ཁོང་གི་ཤེས་ཀྱི་ཡོད། དེའི་ནང་ནས་ང་ཚོའི་ལུགས་སྲོལ་དེ་འདི་འདྲ་ཞིག་རེད་གསུང་འདུག དེ་ཚོ་དགོས་པ་ཆེན་པོ་ཡོད་རེད། ང་ཚོ་ལ་མདོ་སྔགས་སེམས་གསུམ་ཡོད་རེད། མདོ་ཡི་དབང་དུ་བྱས་ན་ལུགས་སྲོལ་ཡོད་རེད། གཤེན་ཀླུ་དགའི་དུས་ནས་དགོན་པ་ཟེར་ནས་ཁྲ་ཆགས་ཆགས་ཞིག་ཡོད་ནའང་མི་ཤེས་མེད་ནའང་མི་ཤེས། དཔེ་ཆ་ནི་ཡོད་ཐག་ཆོད་རེད། རྗེས་མ་ཁོང་ནི་སློབ་མ་ཡར་མེ་བ་དང་ཁོང་རྣམ་པས་ཕྱི་དར་གྱི་འདུལ་བའི་སྲོལ་བཏོད་པ་རེད། ང་ཚོའི་བསྟན་པ་ལ་ཉེན་འཕྲང་མང་པོ་ཞིག་ཐུག སྔོན་མ་གྲི་གུམ་བཙན་པོའི་དུས་རེད། དུས་སྐབས་དེར་ཚང་མ་མ་རེད་ཐིག་ཐིག་ཞིག་མ་གཏོགས་སྣུབ་མི་འདུག རྗེས་མར་དུས་རབས་བདུན་པའི་ནང་དང་གཙོ་བོ་བརྒྱད་པའི་ནང་རེད། སྐབས་དེ་དུས་བོད་ཁམས་ཡོངས་རྫོགས་ལ་བོན་གྱི་བསྟན་པ་བསྣུབ་པ་རེད། ཤེས་མཁན་དེ་ཚོས་ཁྱད་གསོད་བྱས་ནས་བསྟན་བཅོས་རྩོམ་པ་དང་། མི་ཤེས་མཁན་དེ་ཚོས་དེ་ཡི་ལད་མོ་བྱས་ཏེ་ཅི་སྡུག་གང་སྡུག་ཞིག་ལབ་ཅིང་། དེ་ནས་ད་བར་དུ་སྲོལ་ངན་རྒྱུན་སྐྱོང་བྱས་འདུག སྤྱི་ཡང་བྱས་ན་བོན་པོ་དེ་ཀླད་པ་འགྱུར་སླ་བ་ཡིན་ས་རེད། ང་ཚོ་བོད་གངས་ཅན་ལྗོངས་ཚང་མ་དེ་དང་པོ་བོན་པོ་རེད། ད་ལྟ་ག་ཚོད་འདུག བསམ་བློ་བཏང་ན་ཧ་གོ་ས་རེད། བན་དེ་བོན་པོ་འགྱུར་ལབ་ཡས་དེ་ཕལ་ཆེར་བརྒྱ་ལ་རེ་འགའ་ཙམ་མ་གཏོགས་མི་སྲིད་པ་ཞིག་རེད་ལབ་ན་འགྲིགས་ས་འདུག བོན་པོ་བན་དེ་འགྱུར་བ་སླ་མོ་ཞེ་དྲག་རེད། བོད་གངས་ཅན་ལྗོངས་དེ་དང་པོ་ཚང་མ་བོན་པོ་རེད་ད་ལྟ་ག་ཚད་ཡོད་པ་ཚང་མས་ཤེས་གསལ་རེད། བོན་པོའི་བསྟན་པ་དེ་བོན་པོ་རང་གིས་འཛིན་དགོས་ཀྱི་འདུག དེ་མིན་ན་གཞན་ཞིག་སླེབས་ཡོང་ནས་བོན་པོའི་བསྟན་པ་མི་འཛིན་བ་ཐག་གིས་ཆོད། ཡིན་ན་ཡང་། འི་རེ་འདྲ་འདུག་མི་རེ་འདྲ་འདུག་ཚང་མ་གཅིག་པ་རེད་ལབ་ན་ཡག་པོ་མི་འདུག འདྲ་ཚད་ཚང་མ་དེ་གཅིག་ཡིན་རྒྱུ་མ་རེད། བུ་མོ་མ་ལ་འདྲ་བ་དང་བུ་ཕ་ལ་འདྲ་བ་མང་པོ་འདུག བུ་མོ་མ་དང་བུ་ཕ་ཡིན་སོང་ན་དཔེ་བསག་གི་མ་རེད་བས། འདུལ་བ་ཀུན་བཏུས་དང་མདོ་བསྡུས་དེ་ཚོའི་ནང་འི་རེའི་ལུགས་སྲོལ་མི་རེའི་ལུགས་སྲོལ་ཟེར་ནས་མང་པོ་འདུག རེད་ཡང་རེད། མང་པོ་ཞིག་ཚུར་བསྡུས་པ་རེད། དངོས་གནས་བྱས་ན་མང་པོ་ཞིག་བསྡུས་དགོས་ས་མ་རེད། འོན་ཀྱང་དུས་སྐབས་དེར་མདོ་དྲི་མེད་གཟི་བརྗིད་མ་མཇལ་བ་རེད། ཁོང་རྣམ་པ་ཐུགས་ཁག་མི་འདུག གཟི་བརྗིད་ནང་དུ་རྒྱས་ཞིང་རྒྱས་པ་འདུག གཞན་ལུགས་ལ་དབྱར་གནས་དང་དགག་དབྱེ་ལ་སོགས་པ་མེད་ན་མི་ལོ་བ་ཟེར་ནས་བཞི་འདྲ་ཞིག་བརྩི་གི་འདུག དེ་ཚོ་ནི་སྔོན་མ་ཅི་ཡོད་ཚོད་མ་རེད། རྗེས་སོར་དགེ་ལུགས་དར་རྗེས་སུ་བྱུང་བ་ཡིན་པ་རེད། ད་ང་ཚོ་ལ་དགོས་ཡས་དེ་དཀའ་ཐུབ་དེ་ཡག་པོ་ཞིག་འཚོགས་རོགས་གྱིས། ད་མདོ་ཡི་དབང་དུ་བྱས་ན་དེ་འདྲ་ཞིག་རེད། སྔགས་ཀྱི་ལུགས་ལ་ཡང་། ཡི་དམ་གསས་མཁར་མཆོག་ལྔ་རེད། དེ་ཚོ་དཀོར་ཟས་དཀོར་ཆུ་ཟ་བྱེད་ཞིག་བསམ་བློ་མ་བཏང་། དགོས་པ་ཆེན་པོ་ཞིག་ཡོད་གྱི་རེད། ཁ་ཡོད་ལག་ཡོད་དེ་ག་རེ་ཡིན་ན་དེ་ཡག་པོ་བྱེད་རྒྱུ་དེ་གལ་ཆེན་པོ་རེད། དེ་ནང་ནས་གདམ་ཀ་མ་བྱེད། རྫོགས་ཆེན་ལུགས་ལ་ཡང་། དབུ་མ་ཆེན་པོ་དང་ཕྱག་རྒྱ་ཆེན་པོ་རྫོགས་པ་ཆེན་པོ་སོགས་གཅིག་རེད་ཟེར་མཁན་ཡོད་གྲགས། བོན་མིན་བན་མིན་དེ་ཚོ་བྱས་ན་ཆོ་མི་འདུག གང་ཡིན་ན་དེའི་ལུགས་སྲོལ་འཛིན་ན་ཡག་པོ་རེད། བོན་པོའི་དགོན་པ་ལ་གནས་ཀྱང་སེམས་བན་དེ་བྱས་ན་བན་དེ་རེད་མ་གཏོགས་བོན་པོ་མ་རེད། བོན་པོ་བན་དེ་ཟེར་ཡས་དེ་སེམས་ཀྱི་ཆ་ནས་གཙོ་བོ་བཤད་དགོས་ཀྱི་རེད། ཕྱི་གཟུགས་པོ་ལ་ཅི་ལྟ་ས་ཡོད་རྒྱུ་མ་རེད། ད་དུང་དགེ་བཤེས་རེད། ཁ་ཤས་གི་འཇའ་ལུས་ཉི་ཤུ་རྩ་བཞི་ཡོད་མེད་ཅི་ཤེས་ཟེར་མཁན་འདུག དེ་ཚོ་གོ་དུས་མིག་ཆུ་ཤོར་དགོས་ཡས་འདྲ་བོ་ཞིག་འདུག མི་ནི་རེད་འདུག ཕ་ནི་འདུག མ་ནི་འདུག ད་དུང་དཀའ་བ་སྤྱད་ས་འདུག དཔང་རྟགས་དེ་ལྟ་བུ་ཡོད་དུས་ད་དུང་ཅི་དགོས་ཀྱི་ཡོད་ཅི་ཤེས། འོ་ད་སེ་དེ་ཚོ་རེད། ཁྱེད་རྣམ་པ་ཚང་མས་དུས་ཚོད་དམ་འཛིན་ཡག་པོ་བྱེད་རོགས། དེ་མ་གཏོགས་དེང་སོང་ཡེངས་ས་ལྟ་ས་མང་པོ་འདུག ཁྱེད་རྣམ་པ་ལག་པ་ནང་ལ་རེ་རེ་ཡོད་རྒྱུ་རེད། ང་རང་ཡིན་ན་དེ་ཚོ་ལ་མ་དགའ་བ་རྩ་བ་ནས་མིན། དགའ་གི་ཡོད། བསམ་བློ་མང་པོ་བཏང་པ་ཡིན། དུས་ཚོད་དེ་གསེར་འདྲ་མོ་ཞིག་རེད། ཉོ་རྒྱུ་དང་གཡར་རྒྱུ་ནི་མི་འདུག གཅིག་ནི་དེ་རེད། གཉིས་ནི་ང་རང་སྔོན་མ་ནས་འདི་འདྲ་བྱེད་བསམ་པའི་དམ་བཅའ་དེ་ཚོ་ལ་ཕྱི་ཤོལ་འགྲོ་ས་རེད་བསམ་ནས་མ་ཁུར་བ་ཡིན། དེ་ཚོ་ལ་ཨི་ཤེས་ཅི་བྱས་པ་མིན། ད་དེ་འདྲ་རེད། སྔོན་མ་ད་བར་དུ་འདིར་སྡུག་པོ་བྱུང་སོང་བསམ་པ་ཞིག་རེད་མ་སོང་། དེ་ཚོ་གོང་ནས་མཁན་སློབ་རྣམ་པ་དང་བར་ནས་ལས་བྱེད་རྣམ་པ་མཐའ་ནས་གྲྭ་མང་རྣམ་པས་ཀྱང་ཕྱར་གྲུ་མཉམ་འདེགས་བྱེད་པའི་བཀའ་དྲིན་རེད། ཐུགས་རྗེ་ཆེ། ད་དེ་ཡིན་། དེང་སོང་བགྲོ་གླེང་ལབ་ན་དྲི་བ་དྲི་རྒྱུ་ཞིག་ཡོད་གྲགས། ད་དྲི་བ་འདྲ་ཡོད་ན་དྲིས་ཤོག དེ་མ་རེད་བས། ༼ འཇུག་ཏུ། ང་སྔོན་མ་དབྱིན་འཇི་ལུང་པ་སོང་དུས། ཆོས་ཚོགས་སྐབས་སུ། མི་ཞིག་གིས་དེ་རིང་ཐུག་སའི་མི་དེ་ཐུག་འདུག་ལབ་ནས་ཤོར་ཡོང་འདུག ཧིའི་ཏྲི་ལའི་དམག་རྟགས་དེ་གཡུང་དྲུང་ཞིག་འོ་ལེ་ཡིན་ས་རེད། དེའི་ཕུག་བཏུག་ས་དེ་ཁྱོད་རེད་ཟེར་གི་འདུག ཁོ་ཚོས་ད་ལྟ་འདིར་ཆོས་ཚོགས་རེད། དེ་ཚོ་མ་བྱེད་ལབ་ནས་མར་ཁྲིད་སོང་། རྗེས་སོར་དོགས་པ་དགོས་ལེའི་འདྲ་ཞིག་ཆགས་སོང་། མདའ་དང་དེ་ཚོའི་ཁ་ནས་སྲོག་ཤོར་ཚར་སོང་བསམ་པ་རེད་བྱུང་། ང་ཕོ་རྒོད་རེད། ག་རྒྱ་ངེད་གཉིས་ང་དཔའ་ཆེ་ཤི་ཡོད་རྒྱུ་རེད། དེ་ཚོ་གོ་ན་ཁམས་པའི་མི་དེ་ཚོ་དགའ་ཤི་ཡོད་འགྲོ། ཨོ་རྩེད་མོ་ལབ་ཡིན། དེ་ཚོ་རེད། ད་རྒད་པོའི་ཁ་གྲོས་ན་རྫོགས་མཐའ་ཡོད་མ་རེད། ཞེས་གསུང་། སྒོ་གསུམ་དག་པ་གསུང་རྗེས་སུ་འཇུག་གྲུབ་སོང་།
སྐད་འཕྲིན་པ་སྙུག་གསར་ལགས་ནས་མཁོ་འདོན་གནང་།